IVF Hadhaigen Dharin Hoadhumuge Hukum އައި.ވީ.އެފް ހަދައިގެން ދަރިން ހޯދުމުގެ ޙުކުމް – Huvadhoo News IVF Hadhaigen Dharin Hoadhumuge Hukum Huvadhoo News\nއައި.ވީ.އެފް ހަދައިގެން ދަރިން ހޯދުމުގެ ޙުކުމް\nއައި.ވީ.އެފް ހަދައިގެން ދަރިން ހޯދުމުގެ ޙުކުމަކީ ކޮބައި ހެއްޔެވެ؟\nއައި،ވީ، އެފް ހަދައިގެން ދަރިން ހޯދުމާ ބެހޭގޮތުން ކޮށްފައިވާ ސުވާލުގެ ޖަވާބުގައި ބުނަމެވެ.\nދަންނައެވެ! މި މައްސަލައަކީ އުއްމަތުގެ ޢިލްމުވެރިން އިޖްތިހާދުކޮށް އެ މައްސަލައިގެ މައްޗަށް ފަތުވާ ދެއްވާފައިވާ މައްސަލައެކެވެ. ޔަޢުނީ، މައްސަލައަކީ ފަހުގެ ދުވަސްތަކުގައި ލިބިފައިވާ ޞިއްޙީ ކުރިއެރުމާއި ޓެކްނޮލޮޖީގެ ގޮތުން ކުރީ ޒަމާނުގައި ނެތް ޢަމަލެއް ވުޖޫދުވެގެން އައުމުން އޭގެ މައްޗަށް ޢިލްމުވެރިން އިޖުތިހާދުކޮށް ބަސްފުޅު ނެރުއްވާފައިވާ މައްސަލައެކެވެ.\nމި ފަދަ މައްސަލައެއްގައި ތިމާ އިޚްތިޔާރު ކުރުން ޙައްޤުވެގެންވަނީ އެންމެ ރައްކާތެރި އަދި އޭގެ ސަބަބުން ތިމާއާ ތިމާގެ ދީން އެންމެ ބޮޑަށް ބާރުއަޅާފައިވާ ގޮތެވެ. އެހެންކަމުން ޖަވާބު އެންމެހައި ޝައްކުތަކުން ސަލާމަތްކޮށްދޭނެ މަގުކަން ބަޔާންކޮށްދެމެވެ.\nފުރަތަމައީ: ކަނޑައެޅިފައިވާ، ވަރަށްވެސް ވަރުގަދަ ޝަރުޠުތަކަކާއެކު މި ޢަމަލު ހުއްދަވެގެންވާ ކަމުގައި ދެކިވަޑައިގަންނަވާ ޢިލްމުވެރިން އަދި މި ޢަމަލު ހުއްދަނުވާނެ ކަމުގައި ވިދާޅުވެފައިވާ ޢިލްމުވެރިންގެ ވެސް މައިގަނޑު ސުރުޚީއެއް ކަމުގައިވަނީ، އެކަން ކުރުމުގައި އޮޅުވާލުމާއި، ހީލަތް ހެދުމާއި، ފައިސާގެ ދަހިވެތި ކަމުގައި ނަސްލު އޮޅިގެން ގޮސްދާނެ ކަމުގެ މައްޗަށް އޮތް ބިރުވެރި ޙާލަތެވެ.\nފަހެ، މި ބިރުވެރިކަމުން ސަލާމަތްވުމަށްޓަކައި ހުއްދަކުރާ ޢިލްމުވެރިން މިކަމުގައި ޝަރުޠުތަކެއް ވަނީ ކަނޑައަޅާފައިއެވެ. އަދި ހުއްދަނުވާނެ ކަމުގައި ވިދާޅުވާ ޢިލްމުވެރިންނަށް ފެނިވަޑައިގަންނަވަނީ މި ޢަމަލުގައި އިތުބާރު ނުކުރެވޭ ގިނަކަންތައްތަކެއް ހިމެނިފައިވާ ކަމާއި އަދި ނުދަންނަ ބައެއްގެ އަތްމައްޗަށް ދޫވެ ދިއުމުން އެކަމުގެ މައްޗަށް ރައްކާތެރި ނުވާނެ ކަމަށްޓަކައި އޮތް ބިރެވެ. މި މައްސަލައިގައި މިއީ ފާހަގަކޮށްލަންޖެހޭ ނުހަނު މުހިންމު ނުކުތާއެކެވެ. އެބަހީ، މިކަން ކުރަން ނުކުންނަ މީހަކަށް، އެކަންކޮށްދޭ ބަޔަކާއި މެދު ޝައްކުކުރެވޭނަމަ، ދީނުގައި އެކަން ހުއްދަކަމުގެ ފަތުވާ އޮތްކަމުގައި ވީނަމަވެސް އޭނާގެ ޙައްޤުގައި އެކަން މަނާ ވެގެންވެއެވެ. އެއީ އޭގެ ސަބަބުން ދީނުގައި އެންމެ ބޮޑުވެގެންވާ ފާފަތަކުގެ ތެރޭގައިވާ ނަސްލު އޮޅިގެން ދިއުމުން ސަލާމަތްވުމަށްޓަކައިއެވެ.\nދެވަނައީ : ޝަރުޠުތަކާއެކު ހުއްދަކުރާ ޢިލްމުވެރިންގެ ޝަރުޠުތަކަށް ބަލައިލަމެވެ.\nމިތަނުގައި ބަޔާން މިކުރާ ޝަރުޠުތަކަކީ އަދި ބަސްފުޅުތަކަކީ މިއަދު ދުނިޔެ މަތީގައި ތިއްބެވި ސުންނަތުގެ ޢިލްމުވެރިންގެ ތެރޭގައި ހިމެނިވަޑައިގަންނަވާ އަދި މިއަދު މަދީނާގެ މަސްޖިދުއް ނަބަވީގައި ޢީލްމު އުނގަންނަވައި ދެއްވުމުގައިވާ ޑރ. الشيخ سُلَيمَان الرُّحَيلِي – حفظه الله- ވިދާޅުވެފައިވާ ބަސްފުޅެކެވެ.\nފުރަތަމަ ޝަރުޠު: އަންހެނާއަށް ތަބީޢީ ގޮތުން ދަރިން ލިބޭނެ ކަމުގައިވާ ހުރިހައި ދޮރުތަކެއް ބަންދުވެފައި ވުމެވެ. އެބަހީ, ދެމަފިރިން ރޭކޮށް އެ ގުޅުމުގެ ތެރެއިން ދަރިން ލިބޭނެ ކަމުގެ އެއްވެސް އުއްމީދެއް ނެތުމެވެ. އެގޮތުން ޑޮކްޓަރުން އެކިއެކި ތަޙްލީލުތައް ހަދައި، އަދި ސްކޭންކޮށް އަންހެން މީހާއަށް ޠަބީޢީގޮތުން މާބަނޑުވުމަކީ ނުވާނެ ކަމެއް ކަމުގައި އެނގިގެން ދިއުމެވެ.\nއެގޮތުން އަންހެން މީހާގެ ބިސް އުފެދުމުގައި ހުރި މައްސަލަތަކުން ނުވަތަ ދަރިފަނީގައި ހުރި ބަލިކަށި ކަމެއްގެ ސަބަބުން ނުވަތަ މި ނޫންވެސް އެހެނިހެން ސަބަބުތަކުގެ ސަބަބުން ދަރިން ލިބުމުން މަޙްރޫމްވެފައިވުމެވެ. އެގޮތުން ބައެއް މީހުން3އަހަރު ނުވަތަ ހަތަރު އަހަރުވުމުން މިކަމަށް އަވަސްވެގަނެއެވެ. ޓެސްޓުތައް ރަނގަޅު އަދި ސްކޭންތައް ވެސް ރަނގަޅެވެ. އެހެނަސް (ދަރިން ނުލިބި ދިގުލައިގެންދާތީވެ) މިކަމަށް އަވަސްވެގަނެއެވެ. މިއީ ހުއްދަވާނެ ގޮތެއް ނޫނެވެ. ކައިވެންނަށް7އަހަރުފަހުން އަދި ކިޔެއްތަ 15 އަހަރުފަހުން ވެސް މާބަނޑުވެ ދަރިން ލިބިފައިވާ ފަރާތްތައް އަހަރެމެން ދަންނަމެވެ. ވަރަށް ރަނގަޅަށް އަހަރެމެން މިފަދަ (ޢާއިލާތައް) ދަންނަމެވެ.\nވީމާ، މިކަމަށް އަވަސްވެގަނެގެން ނުވާނެއެވެ. އެންމެހައި ދޮރުތަކެއް ބަންދުވެ އެނޫންގޮތެއް ނެތުމަށް ދާންދެނެވެ.\nދެވަނަ ޝަރުޠަކީ: ދަރިފަންޏަކީ އިނދެގެން ހުރި ފިރިހެންމީހާގެ ދަރިފަނި ކަމުގައިވުމާއި، އަދި އަންހެނާގެ ބިހަކީ އަނބިމީހާގެ ބިސް ކަމުގައި ވުމެވެ. އަދި އަނބިމީހާގެ ބިހުގެ ތެރެއަށް އިނދެގެންހުރި ފިރިމީހާގެ ދަރިފަނި ލައްވައިގެން ކުރުމެވެ. ފަހެ، (ފިރިމީހާގެ ދަރިފަނި ބަލިކަށިވުމުން) އެހެން ފިރިހެނެއްގެ ދަރިފަނި ނަގައި އަނބިމީހާގެ ބިހުގެ ތެރެއަށްލުމަކީ ހުއްދަވެގެންވާނެ ޢަމަލެއް ނޫނެވެ. ފަހެ، މިއީ ޙަރާމްވެގެންވާ ޢަމަލެކެވެ. މިއީ ބޮޑެތި ފާފަތަކުގެ ތެރެއިންވާ ފާފައެކެވެ. މިއީ ނަޞަބު މައްސުނިވެ، އޮޅިގެން ދިއުމެކެވެ. ފަހެ، ނަޞަބު އޮޅުވާލުމަކީ ބޮޑުވެގެންވާ ފާފަތަކުގެ ތެރެއިންވާ ފާފަ އެކެވެ. އަދި ހަމައެފަދައިން އަނބިމީހާގެ ފަރާތުން ނޫން އެހެން އަންހެނެއްގެ ކިބައިން ބިސް ނަގައި ފިރިމީހާގެ ފަނި އެއަށް ލުމަށް ވެސް ހުއްދައެއް ނުވާނެއެވެ.\nމި ޝަރުޠުގެ މައްޗަށް އިމާމް الشيخ العثيمين -رحمه الله- ޛިކުރު ކޮށްފައިވާ ދަލީލުތަކުގެ ތެރޭގައިވެއެވެ. އެއީ الله تعالى ވަޙީބަސްފުޅުގައިވާ ފަދައިންނެވެ. ( وَاللَّهُ جَعَلَ لَكُمْ مِنْ أَنْفُسِكُمْ أَزْوَاجًا وَجَعَلَ لَكُمْ مِنْ أَزْوَاجِكُمْ بَنِينَ وَحَفَدَةً وَرَزَقَكُمْ مِنَ الطَّيِّبَاتِ أَفَبِالْبَاطِلِ يُؤْمِنُونَ وَبِنِعْمَةِ اللَّهِ هُمْ يَكْفُرُونَ )\n“އަދި اللَّه، ތިޔަބައިމީހުންގެ ތެރެއިން، ތިޔަބައިމީހުންނަށްޓަކައި، އަނބިންލައްވައި، އަދި ތިޔަބައިމީހުންގެ އަނބިންގެ ކިބައިން، ދަރިންނާއި، ދަރިންގެދަރިން ލައްވައި، އަދި ރަނގަޅު ޙަލާލު ތަކެތިން، ތިޔަބައިމީހުންނަށް ރިޒުޤު ދެއްވިއެވެ. ފަހެ، އެބައިމީހުން އީމާން ވަނީ، ބާޠިލަށް ހެއްޔެވެ؟ އަދި އެބައިމީހުން ކާފަރު ވަނީ، اللَّه ގެ ނިޢުމަތަށް ހެއްޔެވެ؟”.\nމި އާޔަތުގެ މައްޗަށް ޝެއިޚް ވިދާޅުވެފައިވެއެވެ. “ފަހެ، އެކަން ޚާއްޞަ ކުރައްވާފައިވަނީ އަނބިން އަދި ފިރިންނަށެވެ”. އެބަހީ، އަނބިމީހާގެ ބިހާއި ފިރިމީހާގެ ދަރިފަނި ނޫން އެހެން އެއްވެސް ފަރާތެއްގެ ބައިވެރިވުމެއް އޮވެގެން ނުވާނެއެވެ.\nތިންވަނަ ޝަރުޠަކީ: އަނބިމީހާގެ ބިސް ނަގައި އަދި ފިރިހެން މީހާގެ ދަރިފަނި ނަގައި، އެ ކަމުގައި މަސައްކަތްކުރާ ޑޮކްޓަރަކީ އަމާނާތްތެރި އަދި އެންމެ ފުރިހަމައަށް އިތުބާރު ކުރެވޭ ޑޮކްޓަރެއް ކަމުގައި ވުމެވެ. ސަބަބަކީ، އޭނާއަކީ އަމާނާތްތެރިކަމެއް ނެތް އިތުބާރު ނުކުރެވޭ ފަރާތެއް ކަމުގައިވެއްޖެހިނދު، ބަލިކަށި ދަރިފަނިތައް ހުރުމުން، ޞިއްޙަތު ރަނގަޅު ދަރިފަނިތަކެއް އެހެން ފިރިހެނެއްގެ ކިބައިން ނަގައި އަންހެން ބިހުގެ ތެރެއަށް ދޫކޮށްފާނެ ކަމުގެ ބިރު އޮންނާތީއެވެ. އެހެނީ އޭނާގެ ހުރިހައިވެސް ލަނޑުދަޑިއަކީ އެވެނި މިވަނި ޑޮކްޓަރަކީ އައި.ވީ. އެފް. ހަދައި ކާމިޔާބު ކުރާ ޑޮކްޓަރެއް ކަމުގެ ނަން ހޯދުމެވެ. ފަހެ، މިހެންވުމުން، ކޮންމެހެން ވެސް އެ ޑޮކްޓަރަކީ އޭނާގެ މައްޗަށް އަމާނާތްތެރިކަމުގައިވާ އަދި އިތުބާރު ހިފޭ ޙާލުގައިވާ ޑަކްޓަރެއްކަމުގައިވުން ލާޒިމްވެގެންވެއެވެ.\n(ޝެއިޚްގެ ބަސްފުޅު ނިމުނީއެވެ.)\nބުނަމެވެ. ތިންވަނަ ޝަރުޠު ކަމުގައިވާ އަމާނާތްތެރިކަމާއި އިތުބާރުގެ މައްޗަށް؛ މި ޒަމާނުގައި އެކަންތައް ކުރާ އަހުލުވެރިންގެ ޙާލަތާއި އޭގެ ނަތީއްޖާގެ މައްޗަށް އިޝާރާތް ކުރައްވާ، މި ޒަމާނުގައި ފާޅުވި ސުންނަތުގެ އެންމެ ވަރުގަދަ އިމާމް الإمام الألبَانِي -رحمه الله- ވިދާޅުވެފައިވެއެވެ.\n“މި މައްސަލައިގެ މައްޗަށް ނަޟަރު ހިންގައި ބެލުމަށްފަހު (ބަޔާންވެގެން ދިޔައީ) މި ޢަމަލު ހުއްދަވެގެން ނުވާނެ ކަމެވެ. ހަމައެކަނި (ހުއްދާވާނީ) ދެމަފިރިންގެ ތެރެއިން އެކަކީ އެކަމުގެ ޑޮކްޓަރެއް ކަމުގައި ވެ އެކަން ކުރުމެވެ. ނުވަތަ އެންމެ ކުޑަމިނުން އެތަނުން (ދެމަފިރިންގެ ތެރެއިން) އެކަކު އެކަން ކުރުމުގައި ޢަމަލީގޮތުން ބައިވެރިވެ އެކަން ކުރުމެވެ. ދެންފަހެ، ނުދަންނަ ބީރައްޓެހި އަންހެނުންނާއި ފިރިހެނުންގެ މައްޗަށް އެކަން ކުރުމަށް ދޫކޮށްލުން؛ ފަހެ، އެހިނދު އެކަން ކުރުން ހުއްދައެއް ނުވާނެއެވެ”.\nއަޚާއެވެ! އުޚްތާއެވެ! މިއީ އިންސާނާގެ އަތުން ސިކުންތުތަކެއްގެ ތެރޭގައި ކޮށްލާ ކުޑަ ޢަމަލެއްގެ ސަބަބުން އެތައް ނުރައްކަލަކަށް ހުށަހެޅިދާނެ ކަމުގެ ބިރު އޮތް ޢަމަލެކެވެ. އެހެން މީހެއްގެ ދަރިފަނި އަންހެން މީހާގެ ބިހުގެ ތެރެއަށް ލެއްވުމަށް ހޭދަވާނީ ކިހާ އިރެއް ހެއްޔެވެ؟ ފަހެ، އެހިނދު ފިރިމީހާގެ މަނި ނޫން އެހެން ދަރިފަންޏެއް އަޅައި މާބަނޑުވީއެވެ. ނަޞްލު އޮޅުވައިލެވުނީއެވެ. ޢުމުރު ދުވަހަށް ޙަޔާތުގައި އުޅެންޖެހޭނީ މި ޙާލުގައިއެވެ. ފަހެ، އެއްވެސް ޝައްކެތްނެތެވެ. ޝެއިޚް ވިދާޅުވެފައިވާ ފަދައިން ބީރައްޓެހި ނުދަންނަ ބައެއްގެ އަތްމައްޗަށް މިކަން ދޫކޮށްލުން މިއީ ކުޑަކަމެއް ނޫނެވެ.\nހަތަރުވަނަ އަދި ފަސްވަނަ ޝަރުޠެއްގެ ގޮތުގައި އިމާމް الشيخ العثيمين -رحمه الله- ވިދާޅުވެފައިވެއެވެ. ދަރިފަނި ނަގަންވާނީ އެކަމަށް ހުއްދަވެގެންވާ މަގަކުންނެވެ. އެގޮތުން ފިރިމީހާ އޭނާގެ އަނބިމީހާގެ ފަރާތުން އުފާހޯދައި، އަނބިމީހާގެ ޖިންސީ ގުނަވަން ބޭނުން ކޮށްގެން ނުވަތަ އަނބިމީހާގެ އަތް ބޭނުންކޮށްގެން އެގޮތުން މަނި ބޭރު ކުރުމެވެ. އެއަށްފަހު އެ ދަރިފަނިތައް އަންހެން މީހާގެ ބިހުގެ ތެރެއަށް ލެއްވުމެވެ.\nހަވަނަ ޝަރުޠަކީ: ބިހުގެ ތެރެއަށް ދަރިފަނި އެޅުމަށްފަހު، އަނބިމީހާގެ ރަޙިމުގެ ތެރޭގައި އެ ބިސް ބޮޑު ކުރުމެވެ.\nއެ ނޫން އެހެން އެއްވެސް އަންހެނެއްގެ ރަޙިމަށް ލެއްވުން އެއްވެސް ޙާލެއްގައި ހުއްދައެއް ނުވާނެއެވެ. އެހެން ނޫން ކަމުގައިވާނަމަ، އެއިން ދަލީލު ކުރެވެނީ، ފިރިހެނެއްގެ ދަރިފަނި އޭނާއަށް ޙަލާލު ނޫން އަންހެނެއްގެ ރަޙިމައްލެއްވުމެވެ. ހަމަކަށަވަރުން ﷲ ވަޙީކުރައްވާފައިވަނީ މިފަދައިންނެވެ. ( نِسَاؤُكُمْ حَرْثٌ لَكُمْ فَأْتُوا حَرْثَكُمْ أَنَّى شِئْتُمْ وَقَدِّمُوا لِأَنْفُسِكُمْ وَاتَّقُوا اللَّهَ وَاعْلَمُوا أَنَّكُمْ مُلَاقُوهُ وَبَشِّرِ الْمُؤْمِنِينَ )\n“ތިޔަބައިމީހުންގެ އަނބިންނީ، ތިޔަބައިމީހުންނަށްވާ ދަނޑުބިމެކެވެ. ފަހެ ތިޔަބައިމީހުން ބޭނުންފަދައަކުން ތިޔަބައިމީހުންގެ ދަނޑުބިމަށް އަންނާށެވެ! (އެބަހީ: ނަސްލު އުފެދުމުގެ މަގު ޚިޔާރު ކުރާށެވެ.) އަދި ތިޔަބައިމީހުންގެ އަމިއްލަ ނަފްސުތަކަށް ޓަކައި (ހެޔޮކަންތައް) އިސްކުރާށެވެ! އަދި ތިޔަބައިމީހުން اللَّه އަށް ތަޤްވާ ވެރިވާށެވެ! އަދި ހަމަކަށަވަރުން، ތިޔަބައިމީހުންނީ އެކަލާނގެއާ ބައްދަލުވާނޭ ބަޔަކުކަން ތިޔަބައިމީހުން ދަންނާށެވެ! އަދި މުއުމިންނަށް އިބަ ނަބިއްޔާ އުފާވެރިކަމުގެ ޚަބަރު ދެއްވާށެވެ”.\nޝެއިޚް ވިދާޅުވެފައިވެއެވެ. “ފަހެ، ފިރިހެނާއަށް ދަނޑުބިން ކަމުގައި ޚާއްޞަ ކުރައްވާފައިވަނީ އޭނާގެ އަނބިމީހާއެވެ. ފަހެ، އެހިނދު ލާޒިމް ކުރަނީ، އަނބިމީހާ ނޫން އެހެން އަންހެނަކީ އޭނާއަށް ގޮވާން ކުރުމަށްއޮތް ދަނޑުބިމެއް ނޫން ކަމެވެ”.\nދެންއޮތީ މި ޢަމަލަކީ އޭގެ ނުރައްކާތެރި މަގުތަކާއި، ކަށަވަރުނުވާ ކަންކަމާއި އެފަދަ ނުސީދާ ކަންތައްތަކުގެ މައްޗަށް ދޮރު ހުޅުވިގެންދާނެ ސަބަބުތަކެއް އޮތުމާއެކު، އެކަން މަނާކުރައްވާފައި ޢިލްމުވެރިންގެ ބަސްފުޅުތަކެވެ. އެގޮތުން ސަޢުދީ ޢަރަބިއްޔާގެ އެންމެ ބޮޑެތި ޢިލްމުވެރިންގެ ތެރޭގައި ހިމެނިވަޑައިގަންނަވާ العلامة د. صَالح الفَوزَان -حفظه الله – ވިދާޅުވެފައިވެއެވެ.\n“ދަރިން ހޯދުމަށްޓަކައި އައި.ވީ.އެފް. ހެދުން ހުއްދައެއް ނުވާނެއެވެ. މި މަގަކީ ހުއްދަވެގެންވާ ގޮތެއް ނޫނެވެ. ދަރިން ހޯދުން، މާބަނޑުވުންވަނީ ޝަރުޢީ ގޮތްތަކުންނެވެ. އެގޮތުން ދެވަނަ މީހަކާއި ކައިވެނި ކުރުމެވެ. ތިންވަނަ މީހާއާ ކައިވެނި ކުރުމެވެ. އަދި ހަތަރުވަނައަށް ވެސް މެއެވެ. ﷲ ގެ އިރާދަފުޅުން އޭނާއަށް ދަރިއެއް ލިބޭނެއެވެ. އަދި ބަލީގެ ސަބަބުން ދަރިމައި ނުވާނަމަ ޑޮކްޓަރުންގެ ހޯދުންތަކުން އެކަމަށް ބޭސްފަރުވާ ކުރާނީއެވެ. ފަހެ، ދަރިން ހޯދުމުގައި މިއީ ބޭސްފަރުވާ ކުރެވޭނެ ގޮތްތަކެވެ. އެހެނަސް އައި.ވީ.އެފް ހެދުމަށް ބަރޯސާވުން މިއީ ހުއްދަވެގެންވާނެ ކަމެއް ނޫނެވެ”.\nފަހެ، މި ބަސްފުޅުތަކުގެ މައްޗަށް އެކުއެކީގައި އަލިއަޅުވައި ބުނަމެވެ. މިފަދަ އެއްވެސް ފަތުވާއަކީ އައި.ވީ.އެފް ހެދުމަށް ޚާއްޞަ މީހަކަށް ހުއްދަވާނެ ސަބަބެއް ކަމުގައި ނުވެއެވެ. އެހެނީ، ހުއްދަ ކުރައްވާފައިވާ ޢިލްމުވެރިން ކަނޑައަޅުއްވާފައިވާ ޝަރުޠުތައް ބަޔާންވެގެންވަނީ، އެ ތަނަކުން އެކަން ކުރާގޮތަށާއި އަދި އެކަން ކުރާ ޑޮކްޓަރުގެ އަމާނާތްތެރިކަމާއި އިތުބާރުގެ މައްޗަށެވެ.\nވީމާ، އެއްވެސް ފަތުވާއަކީ މި ޝަރުޠުތައް ފުރިހަމައަށް ތަންފީޛުވާނެކަން ދައްކައިދޭ އަދި ކަނޑައަޅައިދޭ ކަމެއް ނޫނެވެ. އޭގެ ބަދަލުގައި އެކަން ކުރާ އަދި ކުރެވޭ ތަނާއި އެކަން ކުރާ ޑޮކްޓަރުންގެ ޙާލަތަށް ރިޢާޔަތްކޮށް އަމާނާތްތެރިކަމުގެ މައްޗަށް ބިނާކޮށް މެނުވީ އެމީހަކަށް އެކަން ހުއްދަ ނުވާނެއެވެ.\nއަޚާއެވެ! އުޚްޠާއެވެ! އިސްލާމީ ޝަރީޢަތުގައި ނަޞްލު ރައްކާތެރި ކޮށްފައިވާގޮތާއި އެކަމުގައި ޙިމާޔަތްކޮށް ޙައްދުތައް ހިފަހައްޓާފައިވާ މިންވަރަށް އެއްވެސް އެހެން ދީނެއްގައި ނުވެއެވެ. މީގެ އިތުރަށް ބައެއް ދީންތަކުގައި އެއްވެސް ހަމައެއް، ޙައްދެއް ނެތި، ޤަވާޢިދެއްނެތި، ޝަރުޠެއްނެތި ދަރިން ހޯދަންވީއެވެ. ފިރިހެން މީހާގެ ދަރިފަނި ނުލިބޭނަމަ އެހެން ފިރިހެނެއްގެ ދަރިފަނި ގަނެގެން އަނބިމީހާގެ ރަޙިމަށް ލައްވައިގެން ދަރިން ހޯދަންވީއެވެ. މިފަދައިން ޤަބޫލުކުރާ ޑޮކްޓަރެއްގެ ޢަމަލު ހުންނާނީ ކޮންފަދައަކުން ހެއްޔެވެ؟ އޭނާއަށް އޮތް އަމާނާތްތެރި ކަމަކީ ކޮބައިތޯއެވެ؟\nނުހަނު ގާތް، ދަންނަ، ރަޙްމަތްތެރިއެއް މިފަދައިން ޙިއްސާކުރި ބަސްތަކެއް ޢިބުރަތަކަށް ޓަކައި ބަޔާން ކުރަމެވެ. އަންހެނުން ދަރިމައި ނުވާތީ އެތައް މަސައްކަތެއްކޮށް އެންމެފަހުން އިންޑިޔާގެ ނަން މަޝްހޫރުތަނަކުން ބޭސްފަރުވާ ކުރަން ފެށިއެވެ.6މަހުން6މަހުން ދައްކަމުންގޮސް، އެތަކެއް ފައިސާތަކެއް ހޭދަކުރިއެވެ. އަދި ޑޮކްޓަރުންނަށް ވެސް އެކުރާ ޚަރަދާއި ކުރާ މަސައްކަތް ފެނެއެވެ. ނަތީއްޖާއަކީ ފިރިހެން މީހާގެ ދަރިފަނި މަރުވެފައިވާ މައްސަލައެވެ. ޑޮކްޓަރު ވެސް އެގޮތަށް ބުނެއެވެ. ދަރިފަނި އުފެދުއްދުމާއި މަރުވުމުން ސަލާމަތް ކުރުމަށް އެކިއެކި ބޭސްތަކާއި ފަރުވާ ހޯދިއެވެ. އައިވީއެފް ހަދައިގެން ވެސް ކުރި އެރުމެއް ނުލިބުނެވެ. އެންމެފަހުން ޑޮކްޓަރު ދަރިން ލިބޭނެ އޭ ބުންޏެވެ. އެ އަޚުގެ ސުވާލަކީ “ދަރިފަނި މަރުވެފައިވާހިނދު، ދަރިން ލިބޭނެ ގޮތެއް ހޯދުމަށް އޮތީ ދަރިފަނި ހޯދުމެވެ…”. ފަހެ، އެ ބުނާ އެއްޗަކީ ލެބޯޓަރީގައި ރައްކާކޮށްފައި ހުރި އެހެން މީހެއްގެ ދަރިފަނި ނަގައި އަނބީމީހާގެ ރަޙިމަށް ލެއްވުންކަން އެނގުނެވެ. އެހިނދު އެކަން ހުއްޓާލީމެވެ.\nފަހެ، މިއީ އިސްލާމް ދީނުގައި މިކަމުގެ ނުބައިކަމާއި، ނަޞްލު އޮޅުވާލުމާއި އޭގެ ޙަރާމްކަން ޤަބޫލުނުކުރާ މީހަކަށް ކުޑަ، ވަރަށް ކުޑަކަމެއް ކަމުގައި މެނުވީ ނުވާނެއެވެ. ފައިސާގެ ދަހިވެތިކަން އޮތް ބަޔަކަށް، ދަރިން ހޯދަން ނުހަނު ބޭނުން ޖެހިފައިވާ އަދި ކޮންމެ ފަދަ ޚަރަދެއް ކުރުމަށް ތައްޔާރަށް ތިބި ބަޔަކު ފެނިއްޖެހިނދު، ފައިސާއަށް އޮތް ދަހިވެތި ކަމުގައި ނުކުރާނެ ކަމެއް އޮންނާނެ ހެއްޔެވެ؟\nޝަރީޢަތް ހުއްދަ ނުކުރާ ގިނަގުނަ މަގުތަކެއް މި ޢަމަލުތަކުގައިވާހިނދު، ޝަރީޢަތުގައި ހުއްދަކޮށްފައިވާ ޢަމަލުގައި ޤާއިމްވާނެ ބަޔަކީ ނުހަނު މަދު ބައެއްކަމުގައި މެނުވީ ނުވާނެއެވެ.


Double Tax negun Huttuvan Singapore aa eku Mashvaraa fashaifi\nޑަބަލް ޓެކްސް ނެގުން ހުއްޓުވަން ސިންގަޕޫރާއެކު މަޝްވަރާ ފަށައިފި\nރާއްޖެއާއި ސިންގަޕޫރާ ދެމެދު ކުރާ ވިޔަފާރި މުއާމަލާތްތަކުން އެއް އާމްދަނީ އަކުން ދެ ފަހަރަށް ޓެކްސް ކުރުން ހުއްޓުމަކަށް ގެނައުމަށް ދެ ގައުމުގެ ދެމެދުގައި އެކުލަވައިލާ އެއްބަސްވުމާ ގުޅޭ މަޝްވަރާތަކުގެ ފުރަތަމަ ބުރު ނިންމާލައިފި އެވެ.\nދިވެހި ސަރުކާރުގެ އިސް ނެގުމަކަށް ދެ ގައުމުގެ ދެމެދުގައި ކުރިއަށްގެންދިޔަ މަޝްވަރާތައް ފަށަފައިވަނީ މި މަހުގެ ނުވަވަނަ ދުވަހު އެވެ. މި މަޝްވަރާ ބައްދަލުވުންތަކުގައި ރާއްޖެ ތަމްސީލުކުރީ މީރާ އެވެ. ވަފުދުގެ ވެރިއަކަށް ހުންނެވީ ޑެޕިއުޓީ ކޮމިޝަނާ ޖެނެރަލް އޮފް ޓެކްސޭޝަން، ހަސަން ޒަރީރެވެ. ސިންގަޕޫރުގެ ވަފްދުގެ ވެރިއަކަށް ހުންނެވީ އެ ގައުމުގެ ޓެކްސް އިދާރާގެ ކޮމިޝަނާ ޗިއާ ޓާން ހުއޭ މިންއެވެ.\nޑަބަލް ޓެކްސް އެވޮއިޑެންސްއާ ބެހޭ އެއްބަސްވުމެއް ރާއްޖެއާއި ސިންގަޕޫރާ ދެމެދުގައި އެކުލަވާލުމުން ދެ ގައުމުގެ ވިޔަފާރިތަކުގެ މެދުގައި ކުރެވޭ މުއާމަލާތްތަކުން އެއް އާމްދަނީއަކުން ދެ ފަހަރަށް ޓެކްސް ކުރުން ހުއްޓުމަކަށް އަންނާނެ އެވެ. އަދި ދެ ގައުމުގެ މެދުގައި ޓެކުހާގުޅޭ މައުލޫމާތުތައް ބަދަލުކުރުމަށް މަގު ފަހިވެގެންދާނެއެވެ.


Hayyaru Kuri3Meehun Ge Harukashi Amaluthakai Kushu Ge Record Eba Oiy: Fuluhun - Vaguthu\nހައްޔަރު ކުރި ތިން މީހުންގެ ހަރުކަށި އަމަލުތަކާއި ކުށުގެ ރެކޯޑު އެބަ އޮތް: ފުލުހުން\nރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދަށް އަމާޒުކޮށް ހަމަލާއެއް ދިން މައްސަލާގައި ހައްޔަރު ކުރި ތިން މީހުންގެ ވެސް ހަރުކަށި އަމަލުތައް ހިންގި ކަމުގެ ރެކޯޑާއި ކުށުގެ ރެކޯޑު އެބަ އޮތް ކަމަށް ފުލުހުން ވިދާޅުވެއްޖެއެވެ.\nމިއަދު ހަވީރު ކުރިއަށް ގެންދިޔަ ނޫސްވެރިންގެ ބައްދަލުވުމެއްގައި ނޫސްވެރިއަކު ކުރި ސުވާލަކަށް ޖަވާބު ދެއްވަމުން ކޮމިޝަނާ އޮފް ޕޮލިސް މުޙައްމަދު ހަމީދު ވިދާޅުވީ، ތިން މީހުންގެ ވެސް ބެކްގްރައުންޑް ބަލާލިއިރު ތިން މީހުންގެ ވެސް ކުށުގެ ރެކޯޑެއް އެބަ އޮތް ކަމަށެވެ.\nމި ގޮތުން ރާއްޖޭގައި ހިންގާ ހަރުކަށި ފިކުރުގެ ހަރަކާތްތަކުގައި ބައިވެރިވެފައިވާ ކަން ފާހަގަކުރެވިފައިވާ ކަމަށް ވެސް ހަމީދު ވިދާޅުވިއެވެ. އެކަމަކު، ރައީސް ނަޝީދަށް ހަމަލާ ދިނީ ހަރުކަށި އަދި ނިރުބަވެރި ޖަމާއަތަކާ ގުޅިގެން ކަމެއް ނޫނީ އެކަނި ރާވައިގެން ކަމެއް އަދި ސާފު ނުވާ ކަމަށް އޭނާ ވިދާޅުވިއެވެ.\n"އަދި ތިން މީހުން ވަކި ހަރުކަށި ފިކުރުގެ ޖަމާއަތެއްގައި ބައިވެރިވާ ކަމަށް އެނގިފައެއް ނެތް." ހަމީދު ވިދާޅުވިއެވެ.\nމި މީހުންގެ ކުށުގެ ރެކޯޑް އޮތް އިރު އޭގެ ތެރޭގައި މަސްތުވާތަކެތި ބޭނުން ކުރުމާއި، ވައްކަމާއި، ފޭރުން ފަދަ ކުށްތައް ހިމެނޭ ކަމަށް އެސިސްޓެންޓް ކޮމިޝަނާ އޮފް ޕޮލިސް މުޙައްމަދު ރިޔާޒް ފާހަގަކުރެއްވިއެވެ.\nމެއި 9, 2021 17:35\nމައްސަލައެއްނެއް އެމީހުންހައްޔަރުކުރުމުން ބަދަލުހިފުމުގުގެގޮތުން އަތުވެދާނެނުވަތަ ކަމަލައް ކަލޭމެންތަެްޔާތުތަ ކޮބާރައްޔަތުންނައްއޮއްގެރެންޓީއަކީ ކަމެއްކުރާއިރު ވަރައްވިސްނަންޖެހޭ އަދިބޮޑުކަނޑާނަރުނުވޭ


ސްކޫލްތައް މެދުޓާމަށް މިއަދުން ފެށިގެން ބަންދުވީމިކަލް ނޫސް\nމެމިސް އާއި ފުވައްމުލަކުގެ4ސްކޫލުގެ ދަރިވަރުން\nސްކޫލްތައް މެދުޓާމަށް މިއަދުން ފެށިގެން ބަންދުވީ\n7 ޖޫޏް 2018, 17:50 |\nމިއަހަރުގެ ދިރާސީ އަހަރު ދެބައިވެ އަހަރުގެ ފުރަތަމަ ޓާމު ނިމި ސްކޫލްތައް މިއަދު ބަންދު ވީއެވެ. މިއަދު ދަރިވަރުން ފުރަތަމަ ޓާރމުގެ ނަތީޖާއާއެކު ރިޕޯރޓް ފޮތްތައް ހިފައިގެން ޗުއްޓީ ގެ އެއް ހަފުތާއާއި ކުރިމަތި ލާނެއެވެ. މިއަދަށް ތައްޔާރުވުމުގެ ގޮތުން ބައެއް ސްކޫލްތަކުގެ ޓީޗަރުން ރޭގެ ފަތިހާއި ހަމަޔަށް ވެސް އޮންލައިން ރިޕޯރޓް ފޯމުގެ މަސައްކަތް ނުނިމި ސްކޫލްތަކުގައި ތިބިކަމަށް ވެއެވެ.\nއެޑިއުކޭޝަން މިނިސްޓްރީގެ “މެމިސް” ފުލް ލޯޑްގައި އެކަށީގެން ވާވަރަށް ހެލިފެލިވެ އުޅޭނޭ ސްޕީޑެއް ނުލިބޭ ކަމަށް ގިނަ ޓީޗަރުން ބުނެއެވެ. ބައެއް ޓީޗަރުން ސޯޝަލް މީޑީއާގައި ސިސްޓަމް ސްލޯވެ މަސައްކަތް ގަޑިއަށް ނުނިމޭތީ ކަންބޮޑު ވުން ވާޅުކުރީ ސިސްޓަމް މައްސަލައެއްގެ ގޮތަށެވެ.\nއެކަމަކު މިއަދު ހެނދުނުން ފެށިގެން “މެމިސް”ގެ ހާލު ރަނގަޅު ކަމަށް މެސްޖްތައް ދައުރުވާން ފެށިއެވެ. އެއީ ޓީޗަރުން އޮންލައިން ރިޕޯރޓްފޯމުގެ މަސައްކަތް ނިމުމުން ކަމަށް ބެލެވެއެވެ.\nޕްރެޝަރުގައި ޓީޗަރުން ހޭދަކުރި ދުވަސްތަކަކަށް ފަހު ގިނަ ޓީޗަރުން އަރާމުކޮށް ހިތް ހަމަޖެހިލުމަށް 1 ހަފުތާގެ ޗުއްޓީއަކަށް މިއަދު މިފެށުނީއެވެ.\nދެން ސްކޫލްތައް ހުޅުވޭނީ ރޯދަމަސް ނިމި ޖޫން މަހު 18 ވާ ހޯމަ ދވަހު އެވެ. ނަމަވެސް އެއީ ވެސް ކުރު ސެޝަންގެ ހަފުތާއަކަށް ވެގެން ދާނެއެވެ. އެހެނީ އެއީ ޝައްވާލް މަހުގެ ފުރަތަމަ ހަފުތާކަމަށްވެ6ދުވަހުގެ ރޯދަހިފާ ދުވަސްކޮޅަށް ވުމުން މަސައްކަތު ވަގުތު ސަރުކާރުން ވަނީ ކުރު ކުރައްވާފައެވެ.


SunOnline: Case thah mathiviyas Tourism in dhinaa Raajje rahkaatheri kamuge message\nކޭސްތައް މަތިވިޔަސް ޓޫރިޒަމުން ބުނީ ރާއްޖެ ރައްކާތެރިކަމަށް\nއައިޝަތު ފަރީޙާ 04 May 2021, 13:07\nމާޗް 29، 2021: ފަތުރުވެރިން ރާއްޖެ އައުން -- ސަން ފޮޓޯ/ ފަޔާޒު މޫސާ\nރާއްޖެއަކީ ފަތުރުވެރިންނަށް މިހާރު މާ ރައްކާާތެރި މަންޒިލެއް ކަމަށް ޓޫރިޒަމް މިނިސްޓްރީ އިން ބުނެފި އެވެ.\nއެ މިނިސްޓްރީ އިން ބުނީ ރާއްޖޭގެ ފަތުރުވެރިކަމުގެ ސިނާއަތުގައި މަސައްކަތްކުރާ މުވައްޒަފުންގެ ތެރެއިން ރިސޯޓު މުވައްޒަފުންގެ 99 ޕަސެންޓަށް މިހާރު ކޮވިޑް ވެކްސިންގެ ފުރަތަމަ ޑޯޒް ދީފައިވާ ކަމަށެވެ. އަދި 25 ޕަސެންޓަށް ވެކްސިންގެ ދެ ޑޯޒް ދީފައިވާ ކަމަށާއި ފާއިތުވި ނުވަ މަހުގެ ތެރޭގައި ރާއްޖެ އަކީ މި ހާލަތުގައި ޒިޔާރަތްކުރުން ރައްކާތެރި މަންޒިލެއްގެ ގޮތުގައި ކަށަވަރު ކުރެވިފައިވާ ކަމަށެވެ.\nރާއްޖޭގެ ފަތުރުވެރިކަމުގެ ދާއިރާ ގައި މަސައްކަތްކުރާ އެންމެންނަކީ ކޮވިޑް19 އިން ރައްކާތެރިވުމަށް ވެކްސިން ޖަހާފައިވާ ބަޔަކަށް ހެދުމަށް "އައިއެމް ވެކްސިނޭޓެޑް" ގެ ނަމުގައި ކެމްޕެއިނެއް ވެސް ވަނީ ފަށައިފަ އެވެ.\nއެމްއެމްޕީއާރުސީ އާއި ޓޫރިޒަމް މިނިސްޓްރީ ގުޅިގެން ފެށި މި ކެމްޕެއިނުގެ މަގުސަދަކީ ދުނިޔޭގައި ފުލީ ވެކްސިނޭޓެޑް ޓޫރިޒަމެއް ގާއިމު ކުރާ ފުރަތަމަ ގައުމަކަށް ރާއްޖެ ހެދުމެވެ. މި ކެމްޕެއިނުގެ ދަށުން ވެކްސިންގެ ދެ ޑޯޒް ފުރިހަމަ ކުރާ ޓޫރިޒަމް ދާއިރާގެ ހުރިހާ މުވައްޒަފުންނަށްވެސް ހާއްސަ ބެޖެއް ދޭނެ އެވެ.\nއެކަން އިޝްތިހާރު ކުރުމަށް ސޯޝަލް މީޑިއާ ކެމްޕެއިނުތައް ހިންގާ، ފުލީ ވެކްސިނޭޓެޑް ޓޫރިސްޓް އެސްޓެބްލިޝްމެންޓުތަކުގެ މައުލޫމާތު އެމްއެމްޕީއާރުސީ އިން އާންމު ކުރާނެ އެވެ.\nމި މަހުގެ ދެވަނަ ދުވަހުގެ ނިޔަލަށް، މި އަހަރު ތެރޭ ޖުމްލަ 396،982 ފަތުރުވެރިން ވަނީ ރާއްޖެ އައިސްފަ އެވެ.\nސްކޫލް ބަންދާ ދިމާކޮށް މޯލްޑިވިއަންގެ އިންޑިއާ ދަތުރުތަކެއް\nޕޭމެންޓް ސިސްޓަމުގެ ބިލު ތަސްދީގު ކުރައްވައިފި\nއިމްޕޯޓު އިތުރުވެ އެކްސްޕޯޓު ދަށަށް


vnews - World Cup balan dhiyumuge furusathu Coca-Cola'in hulhuvaalaifi\nވޯލްޑް ކަޕް ބަލަން ދިޔުމުގެ ފުރުސަތު ކޮކާކޯލާ އިން ހުޅުވާލައިފި\nރަޝިއާގައި މި އަހަރު ބާއްވާ ވޯލްޑް ކަޕް ބަލަން ދިޔުމުގެ ފުރުސަތު ކޮކާކޯލާ އިން ހުޅުވާލައި، ކޮކާކޯލާ ވޯލްޑް ކަޕް ފިއެސްޓާ ފަށައިފިއެވެ.\nބުރާސްފަތި ދުވަހު ސޯލްޓް ރެސްޓޯރެންޓުގައި ބޭއްވި ރަސްމިއްޔާތެއްގައި މި ޕްރޮމޯޝަން ފައްޓަވައިދެއްވީ ޔޫތު މިނިސްޓަރު އިރުތިޝާމް އާދަމްއެވެ.\nރަން ކުލައިގެ މަތިގަނޑު ޖެހި ކޮކާ- ކޯލާގެ ފުޅީގެ މަތިގަނޑުގެ ދަށުގައި އިންނަ ނަމްބަރު "2626" އަށް މެސެޖުކޮށްގެން މި ޕްރޮމޯޝަންގައި ބައިވެރިވެވޭނެ އެވެ. އަދި ކޮންމެ ދުވަހަކު ލަކީ ޑްރޯއެއް މި ޕްރޮމޯޝަންގެ ދަށުން ނަގާނެ އެވެ. އެގޮތުން އެ މީހަކަށް ވޯލްޑް ކަޕްގެ އޮރިޖިނަލް ބޯޅައެއް ލިބޭނެ އެވެ.\nއަދި ކޮންމެ ހަފުތާއަކު "ގްރޭޑް ޕްރައިޒް"ގެ ގޮތުގައި ވަނަ އެއް ހޮވައި އެ މީހަކަށް އިތުރު މީހަކާއެކު ރަޝިއާއަށް ދިއުމުގެ ފުރުސަތު ލިބޭނެ އެވެ. މި ދަތުރުގައި ރަޝިއާގައި ހަތަރު ދުވަސް ހޭދަ ކޮށްލުމުގެ ފުރުސަތު ލިބިގެންދާނެއެވެ.\nމިއަދުން ފެށިގެން ކުރިޔަށް އޮތް 45 ދުވަހަށް ކުރިޔަށްދާ މި ޕްރޮމޯޝަންއާ ބެހޭގޮތުން ކޮކާ ކޯލާގެ ޖެނެރަލް މެނޭޖަރު ނިލެން ދެރަސާރިއާ ވިދާޅުވީ މި ޕްރޮމޯޝަންގެ ދަށުން ދާ މީހުންގެ ހުރިހާ ހަރަދެއް ދޭނީ އެ ކުންފުނިން ކަމަށާއި، ނަސީބުވެރިޔާ އަށް އިތުރު މީހަކު ގެންދިއުމުގެ ފުރުސަތު އޮންނާނެ ކަމަށް އޭނާ ވިދާޅުވި އެވެ.\nމި ޕްރޮމޯޝަންގެ ދަށުން ރަޝިއާއަށް ދާ މީހުންނަށް ވޯލްޑް ކަޕްގެ 36 ވަނަ މެޗުކަމަށްވާ، ސްޕެއިން އަދި މޮރޮކޯ ބައްދަލުކުރާ މެޗު ބަލައިލުމުގެ ފުރުސަތު ލިބޭނެ އެވެ.\nތިރީގައި މި ވަނީ ވޯލްޑްކަޕް ގްރޫޕްސްޓޭޖުގައި ކުޅުމަށް ޓީމުތައް ބެހިގެންދިޔަ ގޮތެވެ.\nގްރޫޕް އޭ: ރަޝިޔާ، ސައުދީ އަރަބިއްޔާ، މިސްރު، އުރުގުއޭ\nގްރޫޕް ބީ: ޕޯޗުގަލް، ސްޕެއިން، މޮރޮކޯ، އީރާން\nގްރޫޕް ސީ: ފްރާންސް، އޮސްޓްރޭލިޔާ، ޕޭރޫ، ޑެންމާކް\nގްރޫޕް ޑީ: އާޖެންޓީނާ، އައިސްލޭންޑް، ކްރޮއޭޝިއާ، ނައިޖީރިއާ\nގްރޫޕް އީ: ބްރެޒިލް، ސްވިޓްޒަލޭންޑް، ކޮސްޓަރީކާ، ސާބިއާ\nގްރޫޕް އެފް: ޖަރުމަނު، މެކްސިކޯ، ސްވިޑަން، ދެކުނު ކޮރެއާ\nގްރޫޕް ޖީ: ބެލްޖިއަމް، ޕެނަމާ، ޓިއުނީޝިއާ، އިންގްލޭންޑް\nގްރޫޕް އެޗް: ޕޮލޭންޑް، ސެނެގާލް، ކޮލަމްބިއާ، ޖަޕާން


Philippines gai Ekaku Gain Anekaku Gayah Covid-19 Fethuren Fashaifi - Vaguthu\nފިލިޕިންސްގައި އެކަކު ގައިން އަނެކަކު ގަޔަށް ކޮވިޑް-19 ފެތުރެން ފަށައިފި\nހަލުވި ކަމާ އެކީ ދުނިޔޭގެ ގިނަ ގައުމުތަކުގައި ފެތުރެމުން އަންނަ ކޮވިޑް-19 ފިލިޕީންސްގައި ފެތުރެމުން އަންނައިރު އެ ގައުމުން އެ ބަލި ފުރަތަމަ ފަހަރަށް އެކަކު ގައިން އަނެކަކު ގަޔަށް ފެތުރިއްޖެއެވެ.\nދުނިޔޭގެ ގިނަ ގައުމުތަކުގެ މީހުންނަށް މި ބައްޔަކީ ކިހާ ނުރައްކާތެރި ބައްޔެއް ކަން އެނގެއެވެ. ގިނަ ބަޔަކަށް މި ބައްޔަށް ބިރުގެންފައި ވަނީ އެކަކު ގައިން އަނެކަކު ގަޔަށް އަރާތީއެވެ.\nފިލިޕިންސްގެ ހެލްތް މިނިސްޓްރީން ވަނީ އެގައުމުން ފުރަތަމަ ފަހަރަށް މީހެއްގެ ގައިން ކޮވިޑް-19 ފެތުރިފައިވާ ކަން ކަށަވަރު ކޮށްދީފައެވެ. މިކަމާ ގުޅިގެން އެ ގައުމުގެ ހެލްތް މިނިސްޓްރީން ވަނީ އެ ގައުމުގެ ރައީސް ރޮޑްރިގޯ ޑުޓާޓް އަށް ގައުމުގައި ކުއްލި ހާލަތު އިއުލާން ކުރުމަށް ލަފާ ދެއްވައިފައެވެ.\nއެ ގައުމުގެ ހެލްތް މިނިސްޓްރީން އެކަން ކަށަވަރުކޮށް ބުނީ އެ ގައުމުން މިހާރު އެ ބަލި ޖެހިފައިވަނީ އެ ގައުމުން ބޭރަށް ދަތުރުކޮށްފައި ނުވާ އުމުރުން 62 އަހަރުގެ ފިރިހެނަކާއި އޭނާ 59 އަހަރުގެ އަންހެނަކަށް ކަމަށެވެ. މި ދެ މީހުންނަށް ފަރުވާ ދިނުމަށް މިހާރު ހޮސްޕިޓަލަށް ގެންގޮސްފައިވާ ކަމަށް އެ ފަރާތުން ވަނީ ބުނެފައެވެ.\nމި ދެމީހުންނާ އެކީ އެ ގައުމުން ބަލި ޖެހިފައިވާ މީހުން އަދަދު މިހާރު ވަނީ ހަޔަކަށް އަރާފައި ކަމަށް އެ ގައުމުގެ ކަމާއި ބެހޭ އިދާރާތަކުން ވަނީ ބުނެފައެވެ. މިކަމާ ގުޅިގެން އެގައުމުގެ ހެލްތުން ވަނީ ހޮސްޕިޓަލް ތަކުގައި މަސައްކަތް ކުރަމުން އަންނަ ޑޮކްޓަރުންގެ އިތުރުން ނަރުހުން އެލާޓްގައި ތިބުމަށް ގޮވާލާފައެވެ.\nނޭވާލާ ނިޒާމް އެއްކޮށް ދަށްކޮށްލާ ކޮވިޑް-19ގެ ސަބަބުން ބަލި ޖެހިފައިވާ ގައުމުތަކުން މިހާތަނަށް ވަނީ 3،000 އަށް ވުރެ ގިނަ މީހުން މަރުވެފައެވެ. މި ބަލި ޖެހިގެން މިހާތަނަށް އެންމެ ގިނަ މީހުން މަރުވެފައިވަނީ ބަލި ފުރަތަމަ ފެތުރެން ފެށި ޗައިނާއިންނެވެ.\nމާޗް 7, 2020 16:38\nވާލުގެ ކޮންމެވެސް ތާކުން މި ބައްޔަށް ފަރުވާ އެއް ނޯންނާނެބާއޭ މި ހިތަށް އަރަނީ....\nމާޗް 7, 2020 21:26\nހެޔޮނުވާނެ އަޚުންނާއިއުޚުތުންނޭ މިއީ ބިރުވެރިވބާއެއްކަންދަނޭ މިކަން ސިޔާސީ ކަމަކަށް ހަދައިގެން އެއްބަޔަކު އަނެއްބަޔަކަށް ހަޖޫޖަހަންވި ވަގުތެއްނޫންމީ މުޅިދުނިޔެއަށް ވެސް ވަރަށް ޚުތޫރަތްތެރި ދަނޑިވަޅެއްކަން ޤަބޫލްކޮށް ސީރިއަސްކޮށް ވިސްނެވުމަށް ދަންނަވަން.\nމިބަލިޖެހިގެން ހާލު ބޮޑުވަނީ މުސްކުޅިން ނަށްވުމުން އެމީހުންގެ ރައްކާތެރިކަމަށް އެއްވެސް ފިޔަވަޅެއް ކަމާބެހޭއިދާރާއިން އެބަޢެޅޭބާ! ޢެމީހުންގެ ލައފްސްޓައިލް އެބައެގޭބާ!


Newcastle Gathumah Saudi In Thayyaaru Vejje, Mashoor Nanthakeh Fenidhaane! - Vaguthu\nނިއުކާސަލް ގަތުމަށް ސައުދީން ތައްޔާރުވެއްޖެ، މަޝްހޫރު ނަންތަކެއް ފެނިދާނެ!\nއިނގިރޭސި ޕްރިމިއާ ލީގުގެ ނިއުކާސަލް ޔުނައިޓެޑް ގަތުމަށް ސައުދީ އަރަބިއްޔާއިން ތައްޔާރުވެފައިވާ ކަމަށް ރިޕޯޓްތައް ބުނެފިއެވެ.\nމީގެ ކުރިން ޖެނުއަރީ މަހުން ފެށިގެން ނިއުކާސަލް ވިއްކާލުމުގެ ވާހަކަތަކެއް އަޑުއިވިފައިވާއިރު، މިހާރު އެކަމުގެ އެންމެފަހުގެ މަސައްކަތްތައް ކުރިއަށްދާކަމަށް ރިޕޯޓްތައް ބުނެފައިވެއެވެ. މިހާރުގެ ވެރިޔާ މައިކް އެޝްލީ ނިއުކާސަލް ވިއްކާލުމުގެ މަސައްކަތް ރަސްމީކޮށް ހަވާލުކޮށްފައި ވަނީ އިނގިރޭސިވިލާތުގެ މަޝްހޫރު ފައިނޭޝިއަލް ފިކްސާއެއް ކަމަށްވާ އަމާންޑާ ސްޓެވެލީއާއެވެ.\nނޫސްތަކުން ބުނެފައި ވަނީ ނިއުކާސަލް އަގުކޮށްފައި ވަނީ 300 މިލިއަން ޕައުންޑަށް ކަމަށެވެ. އަދި އެ އަގަކަށް ދެ ކުންފުންޏެއްގެ ބިޑް ހުށަހަޅާފައިވާ ކަމަށްވެސް ހަބަރުތައް ބުނެއެވެ. އޭގެ ތެރެއިން އެއް ކުންފުންޏަކީ ސައުދީ ޝާހީ އާއިލާގެ ސޮވަރެން ފަންޑެވެ. އަދި އަނެއް ފަރާތަކީ ބިލިއަނަރުން ކަމަށްވާ ރިއުބެން ބުރަދާސްއެވެ. ރިޕޯޓްތައް ބުނެފައި ވަނީ އޭގެ ތެރެއިން ނިއުކާސަލް ގަތުމުގެ ފުރިސަތު އޮތީ ސައުދީއަށް ކަމަށެވެ.\nމީގެ ކުރިން ސައުދީގެ ޝާހީއާއިލާގެ އިންސާނިއްޔަތާ ހިލާފު މައްސަލަތަކެއް އެމްނެސްޓީން ބަލަމުންދިޔުމާއި ގުޅިގެން، ނިއުކާސަލް ވިއްކުން އޭރު މަޑު ޖައްސާލި ކަމަށްވެސް ބައެއް ފަރާތްތަކުން ބުނެއެވެ. އެހެންނަމަވެސް މިހާރު ނިއުކާސަލް ވިއްކާލުމުގެ ރަސްމީ މަސައްކަތްތަކުގައި ޕްރިމިއާ ލީގުންވެސް ހަރަކާތްތެރިވާން ފަށައިފިއެވެ.\nއިނގިރޭސި ނޫހެއް ކަމަށްވާ ޑެއިލީ މެއިލް ބުނެފައި ވަނީ ސައުދީން ނިއުކާސަލް ގަތުމަށްފަހު އެންމެ ފުރަތަމަވެސް ކްލަބަށް ގެންނާނީ އާ ކޯޗެއް ކަމަށެވެ. އެ ކޯޗަކީ ކުރިން ޔުވެންޓަސްގެ ކޯޗު މެސެމިލިއާނޯ އެލެގްރީ ކަމަށް ވުން ގާތް ކަމަށްވެސް ޑެއިލީ މެއިލް ބުނެފައިވެއެވެ. އަދި އެއާއެކު ޔޫރަޕްގައި ފާހަގަކޮށްލެވޭ ތަރިން ނިއުކާސަލްއިން ފެނި، ކްލަބުގެ މަންޒަރު ފުޓުބޯޅަ ދުނިޔޭގައި ތަފާތު ވެގެންދާނެ ކަމަށްވެސް ޑެއިލީ މެއިލްއިން ލަފާކޮށްފައިވެއެވެ.\nމީގެ ކުރިންވެސް އަރަބު ބައެއް މަހުޖަނުން ގަނެފައިވާ ކްލަބުތަކަށް ވަނީ އިންގިލާބީ ބަދަލުތައް ގެނެސްފައެވެ. އޭގެ ތެރޭގައި ޕްރިމިއާ ލީގުގެ މެންޗެސްޓާ ސިޓީއާއި ފްރާންސްގެ ޕީއެސްޖީ ހިމެނެއެވެ.\nއެސްޓަންވިލާއާއި ނިއުކާސަލް މެޗު ފަސްކޮށްފި\nނިއުކާސަލް އަތުން މޮޅުވެ ޔުނައިޓެޑަށް ހިތްހަމަޖެހުމެއް\nލޯބި ލޯބި ނިއުކާސްލް\nއޭޕްރީލް 16, 2020 09:14\nއަޅުގަނޑު ގެ ފެވަރިޓް ޕްލޭޔަރ އަދި ކޯޗު އުޅުނު ޓީމް.\nވިޝް ޔޫ އޯލްދި ބެސްޓް.\nއޭޕްރީލް 16, 2020 22:24\nނިއުކާސަލް ނުގަނެ ރާއްޖެއައް އެހީ ވިއްޔާ މާރަނގަޅެއްނުން. ގައިމު ނިއުކާސަލް ގަތަކަސް ސަވާބެއް ނުލިބޭނެ.\nއޭޕްރީލް 17, 2020 18:57\nކޮން ޕުރިމިއަރ ލީގެއް ނިއު ކާސަލް އެއްތަ... މި ބަލި ކޮންޓްރޯލް ނުވެއްޖެއްޔާ ގޮވާނީ އަތަށް


Dhidhdhoo futsal dhandah gehlun dhin meehunaa team thah joorimanakohffi\nދިއްދޫ ފުޓްސަލް ދަނޑަށް ގެއްލުން ދިން މީހުންނާއި ޓީމުތައް ޖޫރިމަނާކޮށްފި\n0 June 15th, 2019 - 8:13 PM\nހއ.ދިއްދޫ ކައުންސިލްގެ ތިންވަނަ ފިތުރު އީދު ފުޓްސަލް މުބާރާތުގައި ކުޅެމުންދިޔަ މެޗެއް ހޫނުވެ ދިއްދޫ ފުޓްސަލް ދަނޑަށް ގެއްލުން ދިން މީހުންނާއި ޓީމުތައް އެރަށުކައުންސިލުން ޖޫރިމަނާކޮށްފިއެވެ.\nދިއްދޫ ކައުންސިލުން މިއަދު ނެރުނު ބަޔާނެއްގައި ބުނީ މި ހަމަނުޖެހުމާ ގުޅިގެން ފުޓްބޯޅަ މުބާރާތް ވެސް އިތުރަށް ކުރިއަށް ނުގެންދަން ނިންމާފައިވާކަމަށެވެ.\n"ބްލެކްޒީނޯ އަދި ވަންތަޅާ ބައްދަލުކުރި މުބާރާތުގެ 36 ވަނަ މެޗުގައި ހިނގައިދިޔަ ހަމަނުޖެހުންތަކާއި، ފުޓްސަލް ދަނޑަށް ދިން ގެއްލުމަކީ އިންތިހާއަށް ކުށްވެރިކޮށް ހިތާމަކުރާ ކަމެއް،" ދިއްދޫ ކައުންސިލުން ނެރުނު ބަޔާނުގައި ބުނެފައިވެއެވެ.\nދިއްދޫ ކައުންސިލުން ބުނީ މުބާރާތް މެދު ކަނޑާލީ މުބާރާތް ކުރިއަށް ގެންދާނެ ރެފްރީން ހޯދަމަށް ކުރި މަސައްކަތް ވެސް ނާކާމިޔާބު ވުމުންކަމަށެވެ. އަދި އަލުން މި މުބާރާތް ދެން ބާއްވަނީ މިއަހަރުގެ ނޮވެމްބަރު މަހުގެ ތެރޭގައި ކަމަށްވެސް އެ ކައުންސިލުން ބުނެއެވެ.\nމި މުބާރާތުގެ މެޗު ހޫނުވެ ދެ ޓީމާއި ބަލަން ތިބި މީހުންގެ މެދުގައި ވަނީ މާރާ މާރީ ހިންގާފައެވެ. އަދި ދަނޑުގައި އަޅާފައިވާ ޓާފުތައް ވެސް ނައްޓާލާފައެވެ. މި ހަމަނުޖެހުން ކޮންޓްރޯލް ކުރީ ފުލުހުންނާ،، އާންމުނާއި އޮފިޝަލުން ކުރިި މަސައްކަތުންނެވެ.


TIVET Center thah Gaaimu kurumah Higher Education Minister Mashvara Kuravvaifi | Atoll News\nޓިވެޓް ސެންޓަރުތައް ޤާއިމް ކުރުމަށް ހަޔަރ އެޑިޔުކޭޝަން މިނިސްޓަރ މަޝްވަރާ ކުރައްވައިފި\nޝާއިޢުކުރީ: މުޙައްމަދު އަފްރާޙް ޖޫން 3, 2021, 21:44\nޖޫނިއަރ ކޮލެޖް އަދި ސްޓޭޓް އޮފް ދި އާޓް ޓިވެޓް ސެންޓަރުތައް ޤާއިމް ކުރުމާއިބެހޭ ގޮތުން ކައުންސިލްތަކާއި އެދާއިރާތަކަށް ނިސްބަތްވާ މަޖްލިސް މެމްބަރުންނާއިއެކު މިނިސްޓަރ އޮފް ހަޔަރ އެޑިޔުކޭޝަން ޑރ. އިބްރާހިމް ޙަސަން މަޝްވަރާ ކުރައްވައިފި އެވެ.\nވަރޗުއަލްކޮށް ބޭއްވި މިއަދު ބޭއްވި ބައްދަލުވުމުގައި އަލަށް އިންތިޚާބުވި ކައުންސިލްތަކުގެ މެމްބަރުންނަށް މި ޕްރޮޖެކްޓް ހިނގާ ގޮތުގެ ތަފްސީލާއި މި ޕްރޮޖެކްޓްގެ މަޤްސަދާއި ބެހޭގޮތުން މިނިސްޓަރ ވަނީ ވާހަކަ ދައްކަވާފަ އެވެ.\nމި ޕްރޮޖެކްޓަކީ މީހުން ބިނާ ކުރުމުގެ ގޮތުން ރަށްރަށުގެ އަދި އަތޮޅުތަކުގެ މުސްތަޤްބަލަށް ކުރެވޭ ވަރަށް ބޮޑު އުއްމީދީ މަސައްކަތަކަށް ވެގެންދާނެކަމަށް މިނިސްޓަރ ވަނީ ފާހަގަކުރައްވާފަ އެވެ. އަދި ޖޫނިއަރ ކޮލެޖާއި ޓިވެޓް ސެންޓަރުތައް ޤާއިމްވެމެންދާނީ ޓެކްނިކަލް އެންޑް ވޮކޭޝަނަލް ޓްރެއިނިންގ އަތޮޅު ތެރޭގައި ފަހި ކުރުމަށް ޕަބްލިކް-ޕްރައިވެޓް ޕާޓްނަރޝިޕް އުސޫލުންކުރެވޭ މަސައްކަތެއްގެ ގޮތުން ކަމަށް ވެސް މިނިސްޓަރ ވިދާޅުވިއެވެ.\nމިގޮތުގެ މަތީން ޖޫނިއަރ ކޮލެޖް، ސްޓޭޓް އޮފް ދި އާރޓް ޓިވެޓް ސެންޓަރުތައް އަދި ޕޮލިޓެކްނިކް ކެމްޕަހެއް ރާއްޖޭގެ އެކި ސަރަޙައްދުތަކުގައި އެޅުމަށް ހަމަޖެހިފައިވަނީ:\nޖޫނިއަރ ކޮލެޖް – ހ.އ. ދިއްދޫ ، ނ. ކެނދިކުޅުދޫ\nޕޮލިޓެކްނިކް – ކ. ތުލުސްދޫ ހިންގުން ޕްރައިވެޓް ޕާޓީއަކާ ހަވާލު ކުރުން\nސްޓޭޓް އޮފް ދި އާރޓް ޓިވެޓް ސެންޓަރ : ފުވައްމުލައް ސިޓީ ، ކުޅުދުއްފުށި ސިޓީ، ރ. އަލިފުށި\nމިނިސްޓަރ ބައްދަލު ކުރައްވައިފައިވަނީ މި ރަށްރަށުގެ ކައުންސިލް އަދި ސިޓީ ކައުންސިލްތަކާ އެވެ.\nމިކަންކަމަކީ މަތީ ތަޢުލީމާއި ތަމްރީންގެ އާ ހަރުފަތަކަށް ގެންދިއުމަށް ކުރެވޭ ސިލްސިލާ މަސައްކަތްތަކުގެ ތެރެއިން ސަރުކާރުން ވަރަށް ބޮޑު އަހައްމިއްޔަތުކަމެއް ދީގެން ކުރަމުންދާ މަސއްކަތެއްކަންވެސް މިނިސްޓަރ ފާހަގަކުރެއްވިއެވެ. އަދި މި އިންސިޓިއުޓްތައް ޤާއިމްކުރެވޭނީ ދަނާލަކާއި އެކުގައި ކަމަށް ވެސް މިނިސްޓަރ ވިދާޅުވި އެވެ.\nމިނިސްޓަރ ވިދާޅުވީ މި ޒަމާނުގައި ދަނާލެއް ނެތްނަމަ އެހެން ރަށްރަށުން އަންނަ ކުދިންނަށް އެތަނުގައި ތިބެގެން ތަޢުލީމް ޙާސިލް ކުރުންފަދަ ކަންކަމެއް ނުކުރެވޭނެތީވެ، ދެމެހެއްޓެނިވިގޮތެއްގައި ކުރިއަށް ދިއުމަށް މިކަހަލަ އިންސްޓިޓިއުޓްތައް ހެދިގެން ދާއިރު، ދަނާލެއްގެ ޚިދުމަތް ބޭނުންވާ ކަމަށެވެ. އަދި އިންވެސްޓަރުންނަށް ޢިމާރާތް އަޅަންދޭ ބިމުގައި އިތުރަށް ރެވެނިއު ޖެނެރޭޓް ކުރުމަށް އެހެނިހެން ކަންކަން ކުރެވިދާނެ ކަން ވެސް މިނިސްޓަރ ޑރ. އިބްރާހިމް ޙާސަން ފާހަގަކުރެއްވި އެވެ.\nމީގެ އިތުރުން މި ބައްދަލުވުމުގައި މި ދާއިރާތަކަށް ނިސްބަތްވާ މަޖްލިސް މެމްބަރުން ވެސް ވާހަކަދައްކަވާ ޕަބްލިކް ޕްރައިވެޓް ޕާޓްނަރޝިޕްގެ ދަށުން ކުރިއަށް ގެންދިއުމަށް ހަމަޖެހިފައިވާ ޕްރޮޖެކްޓްތަކަށް ސަޕޯޓް ކުރައްވާ ވާހަކަފުޅު ދެއްކެވިއެވެ.\nކައުސިލްތަކުގެ މެމްބަރުން ފާހަގަ ކުރެއްވި ގޮތުގައި މިއީ ރަށްރަރަށުގެ ވަރަށް ތާއީދުކުރާ އަދި ރަށުގެ ޢުމްރާނީ އަދި އިޖްތިމާއީ ތަރައްޤީ ކުރިއަރައިގެންދާނެ ފަދަ މުހިންމު ޕްރޮޖެކްޓެއްގެ ގޮތުގައި ފާހަގަކުރެއްވިއެވެ.\nހަމަ މިއާއިއެކު މިނިސްޓްރީ އޮފް ހަޔަރ އެޑިޔުކޭޝަނަށް މި ޕްރޮޖެކްޓްތައް ކާމިޔާބުކަމާއިއެކު ފުރިހަމަކުރުމަށް ދެވެން އޮތް ހުރިހާ އެއްބާރުލުމުއް ދެއްވާނެކަމުގެ ފުރިހަމަ ޔަޤީންކަންވެސް ކައުންސިލްތަކުގެ މެމްބަރުން ދެއްވި އެވެ.


އަފްގާނަށް އެރި ބާރުގަދަ ބިންހެލުމުގައި މަރުވި މީހުންގެ އަދަދު ހާހަކަށް – Dhen.mv\nއަފްގާނަށް އެރި ބާރުގަދަ ބިންހެލުމުގައި މަރުވި މީހުންގެ އަދަދު ހާހަކަށް\nޢާއިޝަތު އަރީނާ June 23, 2022 - 9:23 am\nއިއްޔެ އަފްގާނިސްތާނަށް އެރި ބިންހެލުމުގައި މަރުވި މީހުންގެ އަދަދު 1،000އަށް އަރައިފިއެވެ.\nމި ބިންހެލުން އައިސްފައި ވަނީ އެ ޤައުމުގެ އިރުދެކުނުގައިވާ ޚޯސްތް ސިޓީއާ 44 ކިލޯމީޓަރު ދުރުގައި، ޕާކިސްތާނުގެ ސަރަޙައްދީ އިމާ ގާތުގައި އޮންނަ ފަރުބަދަމަތީ ހިސާބަކަށެވެ. ބިންހެލުމާ އެކު އައި ލޮޅުންތަކުގައި އެތައް ސަތޭކެ އިމާރާތެއް ބިމާ ހަމަވެފައިވާއިރު، 1,500 އަށްވުރެ ގިނަ މީހުންނަށް އެކިވަރުގެ އަނިޔާތައް ލިބިފައިވާ ކަމަށް، އެ ޤައުމުގައި ވެރިކަން ކުރާ ތާލިބާނުން ބުނެއެވެ.\nބިންހެލުމުގައި މަރުވި މީހުންގެ އަދަދު އެތައް ގުނައަކަށް އިތުރުވާނެ ކަމަށް ބެލެވޭއިރު، ބިންހެލުމުގެ އަސަރު ކުރި ސަރަޙައްދުތަކަށް ބޭހާއި ކާބޯތަކެތި ފޯރުކޮށްދިނުމަށް ތާލިބާނުން ދަނީ މަސައްކަތް ކުރަމުންނެވެ. އަދި، އަނިޔާވެފައިވާ ބައެއް މީހުންނަށް އިތުރު ފަރުވާ ދިނުމަށް ވެރިރަށް ކާބުލަށް ގެންދިޔުމަށް ވެސް ދަނީ މަސައްކަތް ކުރަމުންނެވެ.\nބިންހެލުމުގައި އެންމެ ގިނަ އަދަދެއްގެ މީހުން މަރުވެފައި ވަނީ ޕަކްތީކާ ޕްރޮވިންސުގައެވެ. އެ ރަށުން މަރުވި މީހުންގެ އަދަދު 255 އަށް އަރާއިރު، ޚޯސްތް ސިޓީން ވެސް 25 ވަރަކަށް މީހުން މަރުވިއެވެ. ނަމަވެސް، ވެއްޓިފައިވާ ޢިމާރާތްތަކުގެ ދަށުވެފައިވާ މީހުން ހޯދުމަށް މަސައްކަތް ކުރަމުން އަންނާތީ މަރުވި މީހުންގެ އަދަދު އިތުރުވާނެ ކަމަށް ބެލެވެއެވެ.\nވިލާތާއި މެޑިޓެރޭނިއަން ސަރަޙައްދުގެ ބިންހެލުންތައް ދިރާސާ ކުރާ އިދާރާ (އީ.އެމް.އެސް.ސީ) އިން ބުނީ، އަފްޣާނިސްތާނަށް މިއަދު އައިސްފައިވާ ބިން ހެލުން ރެކޯޑު ކުރެވިފައި ވަނީ ރިކްޓަރ މިންގަނޑުން 6.1 ގައި ކަމުގައެވެ. ނަމަވެސް، އެމެރިކާގެ ބިންހެލުންތައް ދިރާސާ ކުރާ އިދާރާ (ޔޫ.އެސް.ޖީ.ސީ) އިން ބުނީ، އެއީ ރިކްޓަރ މިންގަނޑުން 5.9 ގެ ބާރުގަދަ ބިންހެލުމެއް ކަމުގައެވެ. މި ބިންހެލުމުގެ އަސަރު އަވަށްޓެރި ޕާކިސްތާނާއި އިންޑިޔާގެ ސަރަޙައްދުތަކަށް ވެސް ކުރިއެވެ.\nމި ބިންހެލުމާ ގުޅިގެން ތާލިބާނުން ވަނީ ބައިނަލްއަޤްވާމީ އެހީއަށް އެދިފައެވެ. މި ގޮތުން، ތާލިބާނުން ވަނީ ބައިނަލްއަޤްވާމީ މުޖުތަމަޢުގެ އެހީތެރިކަން ހޯދުމުގައި މެދުވެރިއެއްގެ ދައުރު އަދާކޮށްދިނުމަށް އެ ޤައުމުގައި ހަރަކާތްތެރިވާ ޔުނިސެފްގެ ޓީމުތަކުގެ ކިބައިން އެދިފައެވެ. އިނގިރޭސި ވިލާތުން އަފްޣާނިސްތާނަށް ކަނޑައަޅާފައި ހުންނަވާ މަންދޫބު ނައިޖެލް ކޭސީ ވިދާޅުވީ، އެ ޤައުމަށް އެހީތެރިކަން ފޯރުކޮށްދެވޭނެ ގޮތްތައް ބެލުމަށް އެ ޤައުމުގައި ހަރަކާތްތެރިވާ އ.ދ.ގެ އޮފީސްތަކާއި އެކު މަޝްވަރާ ކުރަމުންދާ ކަމުގައެވެ.\nއަފްޣާނިސްތާނުގައި ހަރަކާތްތެރިވާ އ.ދ.ގެ އިންސާނީ އެހީއާ ބެހޭ އޮފީސް (ޔޫ.އެން.އޯ.ސީ.އެޗް.އޭ) އިން ބުނީ، ބިންހެލުމުގެ އަސަރު ކޮށްފައިވާ ސަރަޙައްދުތަކުގައި ހާލުގައި ޖެހިފައިވާ މީހުންނަށް އެހީތެރިކަން ފޯރުކޮށްދިނުމަށް އެ މިޝަންގެ ޓީމުތައްވެސް މިހާރު މަސައްކަތް ފަށާފައިވާ ކަމުގައެވެ. އަދި، އަފްޣާނިސްތާނަށް އެހީތެރިކަން ފޯރުކޮށްދިނުމަށް ވެސް އެ އިދާރާއިން ވަނީ ބައިނަލްއަޤްވާމީ އެހީދޭ ޖަމާޢަތްތަކަށް ގޮވައިލާފައެވެ.\nމިއީ، 2002 ވަނަ އަހަރަށް ފަހު އެ ޤައުމަށް އައި އެންމެ ނުރައްކާތެރި ބިންހެލުމެވެ. ފާއިތުވި 10 އަހަރުގެ ތެރޭގައި އަފްޣާނިސްތާނުގެ އެކި ސަރަޙައްދުތަކަށް އައިސްފައިވާ ބިންހެލުންތަކުގައި މަރުވި މީހުންގެ އަދަދު 7,000 އަށްވުރެ މައްޗަށް އަރައެވެ. މި އަހަރުގެ ޖަނަވަރީ މަހު އެ ޤައުމުގެ ހުޅަނގުގެ ސަރަޙައްދަކަށް އައި ބިންހެލުމެއްގައި 20 މީހުން މަރުވިއެވެ. އަދި 2015 ވަނަ އަހަރު އައި ބާރުގަދަ ބިންހެލުމެއްގައި ވެސް އެތައް ސަތޭކަ ބަޔަކު މަރުވިއެވެ.\nއަފްޣާނިސްތާނުގެ އިންތިޚާބީ ސަރުކާރު ވައްޓައިލާ، މިދިޔަ އަހަރުގެ އޮގަސްޓު މަހުން ފެށިގެން އެ ޤައުމުގައި ވެރިކަން ކުރަމުންދާ ތާލިބާނުންނަށް، މި ކާރިސާ އެންމެ ފުރިހަމަ ގޮތެއްގައި މެނޭޖު ކުރެވޭނެ ކަމާ މެދު ބައެއް ފަރާތްތަކުން ޝައްކުކުރެއެވެ. މި ކަމުގެ އެއް ސަބަބަކީ، އެ ޤައުމުގެ އިންތިޚާބީ ސަރުކާރު ވައްޓައިލުމާ ގުޅިގެން ބައިނަލްއަޤްވާމީ މުޖުތަމަޢުން އެ ޤައުމާ ގުޅުން ކަނޑައިލާފައިވުމެވެ. މީގެ އިތުރުން، ބޭރު ފައިސާ ހުސްވެ، އެ ޤައުމުގެ އާބާދީގެ ތިންބައިކުޅަ އެއްބައި މީހުންނަށް މިހާރު ވެސް ވަނީ ކާބޯތަކެއްޗަށް ޖެހިފައެވެ.\nބިންހެލުމާއެކު ބަނޑަށް ޖެހިފައިވާ އަފްގާނިސްތާނުގައި ކޮލެރާގެ ބިރު\nބިންހެލުމާއި ގުޅިގެން އިންޑިއާގެ އެހީ އަފްގާނިސްތާނަށް\nއަފްޣާނިސްތާނުގައި މޫނު ބުރުގާ އަޅަން މަޖުބޫރުކޮށްފި\nއަފްޣާނުގައި އަންހެން ކުދިން ކިޔެވުން އަނެއްކާ ވެސް މަނާކޮށްފި


Memberunnah hiyhamajehun nulibumuge sirrakee Coalition: Nasheed | Mihaaru\nމެމްބަރުންނަށް ހިތްހަމަޖެހުން ނުލިބުމުގެ ސިއްރަކީ އިއްތިހާދު: ނަޝީދު\nނަޝީދު އިހަވަންދު އަށް ވަޑައިގަތް އިރު މަރުހަބާ ދަންނަވަން ނުކުތް މީހުންނާ ސަލާމް ކުރައްވަނީ. --ފޮޓޯ/މިހާރު\n13 ޖެނުއަރީ 2020 - 11:49\nއެމްޑީޕީ ވެރިކަމުގައި އޮތް ނަމަވެސް އެ ޕާޓީގެ އާއްމު މެމްބަރުންނަށް ހިތްހަމަޖެހުން ނުލިބުމުގެ ސިއްރަކީ އެމަނިކުފާނަށް ވިސްނިވަޑައިގަންނަވާ ގޮތުގައި ކޯލިޝަން ކަމަށް ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nކައުންސިލްގެ އިންތިޚާބުގެ ކެމްޕޭނަށް ތިލަދުންމައްޗަށް ކުރައްވާ ދަތުރުގައި ހއ. އިހަވަންދު އަށް ވަޑައިގެން ނަޝީދު ވިދާޅުވީ އެމްޑީޕީގެ މެމްބަރުންނާއި ޑިމޮކްރަސީ އާއި ގައުމުގެ ހެވަޔަށްޓަކައި އެ ޕާޓީގައި ޒަމާންތަކެއް ވަންދެން އުޅުނު މީހުންނަށް ވެސް ހައްގުވާ މިންވަރު ނުލިބޭ ކަމަށެވެ. އެއީ، އެ ބައި އެހެން ތަންތަނަށް އަޅަން ޖެހޭތީ ކަމަށް އެމަނިކުފާނު ވިދާޅުވި އެވެ.\nވެރިކަން އުފެދިގެން އައީ އެ އިންތިޒާމްގެ ތެރެއިން ކަން ނަޝީދު ފާހަގަކުރެއްވި އެވެ. އެ މަނިކުފާނު އެ އިޝާރާތް ކުރެއްވި ކޯލިޝަން އުފެއްދީ އެމްޑީޕީގެ އިތުރުން ޖުމްހޫރީ ޕާޓީ އާއި އަދާލަތު ޕާޓީ އާއި ކުރީގެ ރައީސް މައުމޫން އަބްދުލްގައްޔޫމްގެ ސަޕޯޓަރުން ހިމެނޭ ގޮތުންނެވެ. ކުރީގެ ރައީސް އަބްދުﷲ ޔާމީނާ ދެކޮޅަށް މި ކޯލިޝަން އުފެއްދީ، ރިޔާސީ އިންތިޚާބު ބޯމަތިވި އިރު ރާއްޖޭގެ ހާލަތު އޮތް ގޮތުން، އިންތިޚާބު ކާމިޔާބު ކުރެވެން އޮތް ހަމައެކަނި ގޮތަކީ ކޯލިޝަނަކުން ކަމަށް ވާތީ އެވެ.\nއެމްޑީޕީގެ ރައީސް އަދި ރައްޔިތުންގެ މަޖިލިސްގެ ރައީސް، ރައީސް މުޙައްމަދު ނަޝީދާއި ދަތުރުގެ ބައިވެރިންނަށް އިހަވަންދޫ އިން ހޫނު މަރުހަބާއެއް ދަންނަވައިފިި#އެޖެންޑާ19ރަށަށް pic.twitter.com/QzUBcXnQ0g\n— MDP Secretariat (@MDPSecretariat) January 13, 2020\nއެމަނިކުފާނު ވިދާޅުވި ގޮތުގައި މި ކޯލިޝަނުން ވެރިކަން އުފެދުނު ނަމަވެސް ރައްޔިތުންގެ މަޖިލީހުގެ އިންތިޚާބުގެ ނަތީޖާ ރައްޔިތުން ދެއްކީ އެހެން ގޮތަކަށެވެ.\n"ނަމަވެސް ރައްޔިތުންގެ މަޖިލީހުގެ އިންތިޚާބަށް އަޅުގަނޑުމެން ދިޔައީ [އެމްޑީޕީ] އެކަނި. އެ އިންތިޚާބުގެ ނަތީޖާ މާ ސާފުކޮށް ކިޔައިދިން ރާއްޖޭގެ ރައްޔިތުން އެދި ގޮވަނީ ދިވެހި ރައްޔިތުންގެ ޑިމޮކްރެޓިކް ޕާޓީ އަށް ކަން،" ނަޝީދު ވިދާޅުވި އެވެ.\nރައްޔިތުންގެ މަޖިލީހުގެ އިންތިޚާބުގެ 87 ގޮނޑީގެ ތެރެއިން އެމްޑީޕީން ވަނީ 65 ގޮނޑިއާ އެކު ސާފު އަޣުލަބިއްޔަތު ހޯދައިފަ އެވެ. މީގެތެރެއިން އެމްޑީޕީ އަށް ބައެއް ގޮނޑިތައް ނުލިބި ދިޔައީ ވެސް މަދު ވޯޓުކޮޅެއްގެ ތަފާތުން ކަމަށް ނަޝީދު ވިދާޅުވި އެވެ.\n"ރާއްޖޭގެ ރައްޔިތުން ތިބި ގޮތް އެ އިންތިހާބުން ސާފުވެއްޖެ. ރައްޔިތުން ނެތް ގޮތަކަށް ރާއްޖޭގެ ވެރިކަމެއް ނޯންނާނެ. ރައްޔިތުންގެ ފިކުރު، ހިޔާލު އޮތް ގޮތަކަށް މި ރާއްޖޭގެ ވެރިކަން ތަރުތީބުވެގެން ދާން ޖެހޭނީ،" ނަޝީދު ވިދާޅުވި އެވެ.\nއެމްޑީޕީގެ ރައީސް އަދި ރައްޔިތުންގެ މަޖިލިސްގެ ރައީސް، ރައީސް މުޙައްމަދު ނަޝީދު އިހަވަންދޫގައި ދޮރުންދޮރަށް ހިންގަވަނީ #އެޖެންޑާ19ރަށަށް pic.twitter.com/ptdeanIsHf\nނަޝީދު ވިދާޅުވި ގޮތުގައި މަޖިލީސް އިންތިޚާބެކޭ އެއްގޮތަށް ކައުންސިލް އިންތިޚާބު ވެސް އެމްޑީޕީ އަށް ދޭން ޖެހޭ ސަބަބަކީ ރައްޔިތުން އެދޭ ގޮތަށް ވެރިކަން ހިންގުމެވެ. އެގޮތަށް ކަންކަން ތަރުތީބުކޮށްގެން އެމްޑީޕީ ނޫން ބަޔަކަށް ހިންގަން ނޭނގޭނެ ކަމަށް ވިދާޅުވި އެވެ. ޕީޕީއެމުން ވެރިކަން ކުރިއިރު މާލެ އަށް ބާރުތައް ޖަމާކޮށް ވެރިންގެ މުށުތެރެއަށް ލައްވައިގެން ލާމަރުކަޒީ ނިޒާމް ހަލާލުކުކޮށް ބަލިކަށި ކުރި މިންވަރު ރައްޔިތުންނަށް ފެންނާނެ ކަމަށް ވިދާޅުވި އެވެ.\nއެމަނިކުފާނު ވިދާޅުވީ އެމްޑީޕީގެ އަމާޒަކީ ލާމަރުކަޒީ ނިޒާމް ވަރުގަދަ ކުރުން ކަަމަށާއި މުޅި އެ ނިޒާމަކީ އެ ޕާޓީގެ ވިސްނުމެއް ކަމަށެވެ. އެމްޑީޕީއާ އެކުގައި އެހެން ޕާޓީތަކަކަށް ވެސް އެ މަސައްކަތް ނުހިންގޭނެ ކަމަށް ވިދާޅުވި އެވެ.\n"އެ ޕާޓީތަކުގައި އެ ވިސްނުމެއް ނެތް. އެއީ އެ ޕާޓީތައް ހިންގަން އެ ޕާޓީތައް ގަސްތުކުރާ ގޮތެއް ވެސް ނޫން. އިހަވަންދޫގެ ރައްޔިތުންގެ ފަރާތުން ވެސް އަޅުގަނޑު އެދެން، އަޅުގަނޑަށް ވަރަށް ސާފު ތިޔަބޭފުޅުން އެދޭ ވަރަށް ގިނަ ކަންކަން ނުވެ ހުރި ކަން. އެކަމަކާ ގުޅޭ ގޮތުން އަޅުގަނޑުގެ ހިތުގައި ޝައްކެއް ނުހިންގާ،" ނަޝީދު ވިދާޅުވި އެވެ.\nކައުންސިލް އިންތިޚާބުގެ ބޭނުންތެރިކަން ބޮޑުވެގެން ދަނީ ވެސް މި ދެންނެވި ސަބަބަށްޓަކައި. އިއްތިހާދުގެ އިންތިޒާމްތަކުގެ ތެރޭގައިތޯ ސަރުކާރު އޮންނާނީ ނުވަތަ އެމްޑީޕީގެ ރިޔާސަތެއްގެ ގޮތުގައި އެމްޑީޕީގެ ރިޔާސީ ކެންޑިޑޭޓު އިބްރާހިމް މުހައްމަދު ސޯލިހްގެ ޒައާމަތުގައި ހިންގާ ސަރުކާރެއްގެ ގޮތުގައި. --ނަޝީދު\nއެމަނިކުފާނު ތަކުރާރު ކުރެއްވި ގޮތުގައި ރައްޔިތުން ތިބި ގޮތް އިންތިޚާބުތަކުން އޮތީ ފެންނާށެވެ. އެ ޕާޓީން މަސައްކަތްކުރާނީ އަޣުލަބިއްޔަތު އެދޭގޮތަށް ކަމަށް ވިދާޅުވި އެވެ.\nނަޝީދު އިހަވަންދޫގައި: ކައުންސިލް އިންތިޚާބު ވެސް އެމްޑީޕީ އަށް ދޭން ޖެހޭ ސަބަބަކީ ރައްޔިތުން އެދޭ ގޮތަށް ވެރިކަން ހިންގުމަށް ކަމަށް ވިދާޅުވި. --ފޮޓޯ/އެމްޑީޕީ\nގާނޫނަށް ގެނައި އިސްލާހާ އެކު ކައުންސިލްތަކަށް ބޮޑު ބާރުވެރިކަމެއް ލިބި މަޝްރޫއުތައް ވެސް ބިޑަށް ހުޅުވާލައި އަމިއްލަ އަށް ހިންގުމުގެ ބާރު ލިބިފައިވާ ކަން ފާހަގަކުރައްވައި ވިދާޅުވީ ކައުންސިލްތަކުން ފެންނާނެ އެންމެ ބޮޑު ބަދަލަކީ އެއީ ކަމަށެވެ. ކައުންސިލުން ސަރުކާރާ އެކު ހިންގާ އެ މަޝްރޫއުތަކުގެނަތީޖާ އަކަށް ވާނީ ތަރައްގީ އާއި ކުރިއެރުމުގެ އިތުރުން ރަށުގައި ވަޒީފާގެ ފުރުސަތު ތަނަވަސްވުން ކަމަށް ވިދާޅުވި އެވެ.\nއެމަނިކުފާނު ވިދާޅުވީ އެފަދަ އެއް މަޝްރޫއަކީ ގޭދޮށު މަސް ޕްލާންޓް ހެދުން ކަމަށާއި އިހަވަންދޫގެ ގޭގެއަށް މިއަދު އެމަނިކުފާނު ވަޑައިގެންނެވި އިރު މަސް ކައްކާ ތިން ގެއެއް ފެނިވަޑައިގެންނެވި ކަމަށެވެ. ދޮށީ މަސްވެރިކަން ދަށްވެ، އެންމެންހެން ކަންނެއްޔަށް އަމާޒު ހިފާފައިވީ ނަމަވެސް އާމްދަނީ އެހާ ރަނގަޅު ނޫން ކަމަށް ވިދާޅުވި އެވެ.\nސަބަބަކީ، އެމަނިކުފާނު ވިދާޅުވި ގޮތުގައި، ކަންނެލީގެ މަސްވެރިކަމުގައި ވާދަވެރި ކަމެއް ނެތުމެވެ. އެކަމަކު ގޭދޮށު މަސް ޕްލާންޓްތައް ހެދުމުން އެކަން ބަދަލުވާނެ ކަމުގެ ޔަގީންކަން ދެއްވި އެވެ.\nރައީސް މުހައްމަދު ނަޝީދު އެމްޑީޕީ ސިޔާސީ ޕާޓީ ލޯކަލް އިންތިހާބު ހއ. އިހަވަންދޫ ޕާޓީތަކުގެ ކޯލިޝަން\n37 ކޮމެންޓް, 90 ރިއެކްޝަންސް\nމީނަޔާ އަދުރޭ އާ ކޯލިޝަން ހަދަން ފެނޭ.....\nރައީސް ނަޝީދާއި އެމްޑީޕީގެ ބަސްކިޔާ އިސްމީހުން ރަނގަޅުވާނެ ހޮޅުއަށިތަކުގައި ކުރުވާހަކަ ކިޔަން ދުވާލާއި ރޭގަނޑު ހަތަރުދަމު ބައިތިއްބަން. އެމީހުންގެ ފަރާތުން ގައުމަށާއި ރައްޔިތުންނަށް ލިބޭނެ ކުރުއެރުމެއް ނުވަތަ ފަސޭހައެއް ދުވަހަކުވެސް ނުލިބޭނެ.\nއެގިދާނެތާ އެންމެން ވެގެން އެންޑީޕީ ސައިޒު ކެރަން ހިނގާ\nފައިސާދީފައޭ ބާރުތަށްދީފައޭ ހުންނާނީ ކިޔާނީ ތީސަރުކާރުން ކަމެއް ނުކޮއްދޭންވެގެން ދައްކާ ހާވާހަކަކަން ތިޔަބަޔަކަށްވުރެ ހެޔޮވިސްނޭ ބުއްދިވެރިންނަށް އެގޭ. އެންމެންވެސް އެދައްކަނީ ރައްޔިތުން ގުބޯހައްދާވާހަކަ އިބޫސޯލިހުގެ ދޯހަޅީކަން އެގޭ އެއްވެސްމީހަކު ތިދައްކާވާހަކަ ގަބޫލެއް ނުކުރޭ .ޕީޕީއެމްއަށް ވޯޓް ދީ އެޕާޓީ އިން ކައުންސިލް ކާމިޔާބުކޮއްގެން ތިޔަބަޔަކު ދައްކާނެ ވާހަކަ ވިސްނޭ މީހުން ހިތުން ދަސްކޮއްފި .\nވެރިކަން ހޯދަން އުޅޭއިރު ޤާސިމާ ކާސިމްގެ ފައިން ދޫކޮށްނުލާ ، މިހާރު އެވެސް އުނދަގުލަކަށް ވީ.\nއޮނަރަބްލް އަފީފު ދީދީ ކިޔައިގެން ކޮމެންޓު ކުރާ މީހާ. އެއްފަހަރު ކޮމެންޓު ކޮއްބަލަ. ކޮންކަމެއްތަ ނުވެގެން ތިއުޅެނީ؟؟ އައްޑޫ މީހުން ނޫޅޭ ރާއްޖެ ބައިބައި ކުރާކަ.\nއަހަރުމެން ނޫޅެން މާލޭ ދަށުވެ ހެދިކޮންެމެ ގޮތެއް ރަނގަޅުވެގެން ތިބޭކަށްވެސް. އަހަރުމެން އައްޑޫ މީހުން މިބުނަނީ އަހަރުމެންނަށް ހުރަސް ނާޅާ އަހަރުމެނަށް ޙައްޤުވަރު އަހަރުމެނަށްދޭށޭ. ކުލީ އަޅުވެތިކަމާ އަހަރުމެން ދެކޮޅޭ. އެގިއްޖެތަ ؟\nއެހެންވީރު އަވަހަށް އިސްތިއުފާ ދެއްވާފަ ކޯލިޝަން ރޫޅައި، އެމްޑީޕީ އެކަނި އުޅެންވީނު\nކޯލީޝަން ރޫޅޭއިރަށް މިސަރުކާރު ވެއްޓޭނެ ނަޝީދަށް ފުއްޕާފައި ތިގޮތަށް ތިއުޅެވެނީ ކޯލީޝަންގެ ސަބަބުން.\nއެމްޑީޕީ ޖަލްސާތަކަށް މީހުން ނުދާތީ ކަނޑު ބޯޓުތަކައް މީހުން އަރުވައިގެން ޖަލްސަތަކަ ގެންދަނީ.\nމިފަހަރު އެމްޑީޕީޔަ ލޯކަލް ކައުންސިލް އިންތިހާބު ކާމިޔާބު ވެއްޖިޔާ. ރާއްޖޭގެ ދުވަސް ދިޔައީ. އެމްޑީޕީ ދަނީ އިންޑިޔާއާ އެކީ އަޑި ނެގޭ ކަންތައްގަޑެ ހިންގަން ރެޑީވަމުން. ދިވެހިންގެ މުސްސަދިކަން ބައެއްގެ މުށުތެރެޔައް ލެވިގެން ނުވާނެ. ދިވެހި ރައްޖެ އަކީ މިނިވަން ޤައުމެ. ދިވެހިން ވިންނާނެކަމަށް ހީކުރަން


Ticket Athulaafai Vanikoh, Layaal ah 40+ge2Ticket - vNews.mv\nއަހުމަދު ހަމީދު އާދަމް 17 February 2019, 17:43\nގިނަ ބަޔަކު އެންމެ އިންތިޒާރުކުރަމުންދާ ދިވެހި ފިލްމު "40 ޕްލަސް"ގެ ދެ ޓިކެޓް ކުރީގެ ނޫސްވެރިޔާ ލަޔާލް މަނިކަށް، ފޯޓީ ޕްލަސްގެ ޓީމުން ހަދިޔާކޮށްފިއެވެ.\nލަޔާލަށް "40 ޕްލަސް"ގެ ޓީމުގެ ފަރާތުން ޓިކެޓް ހަދިޔާކޮށްފައިވަނީ، ފިލްމުގައި މުހިންމު ރޯލަކުން ފެނިގެންދާ ކުޅަދާނަ އެކްޓަރު އަހުމަދު ސައީދެވެ.\nއަންނަ މަހުގެ 5ވަނަ ދުވަހު ޕްރިމިއާކުރުމަށް ހަމަޖެހިފައިވާ "40 ޕްލަސް"ގެ ޓިކެޓް އޮލިންޕަހުން ވިއްކަމުންދާއިރު، ފިލްމު އިސްތިހާރުކޮށް މާކެޓްކުރުމުގެ މަސައްކަތް މިހާރު ވަނީ ފަށާފައެވެ.\nވީނިއުސްއަށް މައުލޫމާތު ދެއްވަމުން ފިލްމުގެ ޕްރޮޑިއުސަރު އިސްމާއީލް ޝަފީގު ބުނީ "40 ޕްލަސް"ގެ ދެ ޓިކެޓް ލަޔާލަށް ހަދިޔާކޮށްފައިވަނީ އޭނާއަށް ހިތްވަރު ދިނުމުގެ ގޮތުންކަމަށެވެ. އަދި މުނިފޫހިފިލުވުމުގެ ދާއިރާއަކީ އަބަދުވެސް މުޖްތަމައުގެ އެއްބައިވަންތަކަމަށް މަސައްކަތް ކުރާ އިންޑަސްޓްރީއެއްކަމަށެވެ.\n"އެއީ ކުޅަދާނަށް ނޫސްވެރިއެއް. އަދި ކުޑަ ދުވަސްކޮޅެއްގެ ތެރޭގައި ސިޔާސީ ކަންކަމުގައި ކުރިއަށްދިޔަ ހިތްވަރުގަދަ ކަނބަލެއް. މިއީ އޭނާގެ ހިތްވަރު ފާހަގަކުރުމާއެކު ކުރިކަމެއް." ޝަފީގު ބުންޏެވެ.\n"40 ޕްލަސް"ގެ ޓިކެޓް ލިބެންހުންނާނީ ކޮންމެ ދުވަހެއްގެ މެންދުރުފަހު 2:00 ފެށިގެން 6:00 އަދި ރޭގަނޑު 8:00 ފެށިގެން 10:00އަށެވެ. އަދި ފިލްމު އަޅުވަން ކައިރިވުމުން ޓިކެޓް ވިއްކާ ވަގުތު އިތުރުކުރާނެކަމަށް ޝަފީގު ވަނީ ބުނެފައެވެ.\nތ. ބުރުނީގައި ބޮޑު ކާސްޓަކާއެކު ޝޫޓްކޮށްފައިވާ މި ފިލްމަކީ ރާއްޖޭގައި އުފައްދާ ފުރަތަމަ ބިރުވެރި ކޮމެޑީއެވެ.


މެންބަރުންގެ ޚިޔާލު: ކޮންކަހަލަ އިދިކޮޅު ޕާޓީއެއްތަ؟ – Maldivian Democratic Party\n06 ޑިސެމްބަރު 2010\nމެންބަރުންގެ ޚިޔާލު: ކޮންކަހަލަ އިދިކޮޅު ޕާޓީއެއްތަ؟\n6 ޑިސެމްބަރ 2010\nޑިމޮކްރަސީއަކީ ކޮބައިކަން ނޭނގޭ އެކަމަށް އަހުލުވެރި ނޫންމީހަކު ސިޔާސީ ޕާޓީއެއް އުފައްދައިގެން ރާއްޖޭގެ ސިޔާސީ މަސްރަހުގައި ފެށި މަސައްކަތުގެ އެންމެ ފުރަތަމަ ނަތީޖާއެއް ކަމުގައި ވެގެންދިޔައީ އެޕާޓީއަށް ނިސްބަތްވާ މީހުން ތިމާމެންގެ ސަރުކާރެކޭ ބުނެ ހިންގަމުންއައި ސަރުކާރުގެ ވެއްޓުމެވެ.\nއެ ޒައާމަތުގައި ޚުދުމުޚުތާރުކަން ހައްދުފަހަނަޅައި ގޮސް ދިވެހި ރައްޔިތުންގެ ގިނަބައެއްގެ ނުރުހުން އޭރުގެ ވެރިޔާއަށް ރައްދުވެ ވެރިކަމުން ބޭލުމަކީ ހަޤީޤަތަކަށް ވީނަމަވެސް އޭނާއާއި އޭނާއަށް ތާއީދުކުރާ ބަޔަކު އަދިވެސް ގެންދަނީ ދިވެހި ރައްޔިތުން މިހާރުވެސް އެންމެ ބޮޑަށް ތާއީދުކުރާ މީހަކީ އެބޭ ކަމުގައި ބުނަމުންނެވެ. ނެގުނު ކަތީބަށް ތާއީދުކުރާ މީހުންގެ ޕާޓީ ހުލިވަމުން ދާއިރުވެސް އަދި ވެރިކަމުން ބޭރުކުރުމުންވެސް ގޮވަނީ މިގޮވެއްޔެވެ. އެންމެ ހެއްވާ ކަމަކީ ޒަޢީމްގެ ޚުދުމުޚުތާރު ސިޔާސަތުގެ ސަބަބުން ވެރިކަން ގެއްލި ޕާޓީގެ ތެރޭގައި މިއަދު އުފެދިފައިވާ ބައިބައިވުންވެސް ގަބޫލު ނުކުރެވޭ ކަމެވެ. ޒުވާން ޚިޔާލުތަކަށް ފުރުސަތެއްނެތި އަދިވެސް މުސްކުޅި ބޯދާ ޚިޔާލަށް ބުރަވެއޮތް ޕާޓީއެއް ކަމުގައި ޕާޓީ ދައްކައި ދިނުމަށް އެޕާޓީގެ ބައެއް މެންބަރުން މިހާރުވެސް އެގެންދަނީ މަސައްކަތް ކުރަމުންނެވެ.\nޕާޓީއަށް ވެރިކަން ގެއްލުނީ އެބުނާ ޒައީމަކު އެކަމާ މަރުފަލި ޖަހަނި ކޮންނެވެ. ރަނިންމޭޓުގެ ޖީބުކޮޅާލައިގެން ވާރެޔާ ތެމިފޯވެގެން ކުރި މަސައްކަތުގެ ނަތީޖާ ނިމިގެންދިޔައީ އެޕާޓީގެ މެންބަރުންގެ ލޮލުން ކަރުނަ އޮހޮރުވާފައެވެ. ކަން މިހިސާބަށްގޮސް ޒައީމަކީ ދިޔަވާތީވެ ދިރުނބާކޮޅު އެއްގަމަށް އެހެލި އޮޑިޔެއްފަދައިން އެހެލައި އަހަރުނުވެ އުޅެނިކޮށް އަލުން ކޮޅައި މަދަން އަޅައިގެން ބާލާން އުޅޭކަމުގެ މަންޒަރު މިހާރުއެދަނީ އެޕާޓީގެ ތެރެއިން ފެންނަމުންނެވެ. ދަރީންނާއި ދަނބިދަރީންނަށް ދާންދެން ޕާޓީގެ އިސްސަފަށް ނެރެގެން އެއީ ތާންނުދޮންނަ ފޮތިތަކެއް ކަމުގައި ދެއްކޭތޯ އެބޭ އެގެންދަނީ މަސައްކަތް ކުރަމުންނެވެ.\nޕާޓީއަކީ އެބޭގެ ވަށައިގެން އެނބުރޭ ބައެއްގެ ހަރަކާތްތަކަށް ކިޔާ ނަމެއްގެ ގޮތުގައި ކުރީންވެސް ގިނަބަޔަކު ބުނެއުޅެއެވެ. އަދި އެޕާޓީއަކީ ޒަޢީމްގެ އިޝާރާތަށް މެންބަރުން ނަށާންޖެހޭ ޕާޓީއެއްކަމުގައިވެސް ދިޔައީ ސިފަކުރެވެމުންނެވެ. ޕާޓީގެ ކޮންގްރެސްގައި ވޯޓުލެވެނީވެސް އެބޭ އަތްއުފުލާގޮތް ބަލައިގެން ކަމުގައި އެޕާޓީގެ މެންބަރުންވެސް ބުނަމުން ގެންދިޔައެވެ. އަދި ވޭތުވެދިޔަ ކޮންގްރެސްގައި ޚާއްސަކޮށް އިލްމީ ގޮތުން ގާބިލް ޕީއެޗްޑީ ފެންވަރުގެ އެއްވެސް މީހަކު ޕާޓީގެ އިސްސަފަށް ނުގެނައުމަށްޒަޢީމްު ފާޅުގައި މަސައްކަތް ކުރިކަމަށް ބުނެއުޅޭ ބަޔަކުވެސް އުޅެއެވެ. މިކަންކަން އެބޭ ކުރަމުން އެގެންދަނީ ކޮން ނިޔަތެއްގައިކަން އެއިރު ނުވިސްނުނު ނަމަވެސް އެންމެ ފަހުވަޤުތު ޑީލެއްގެ ދަށުން މުއްލާއަކު ޕާޓީއަށް ގެނެސް ޕާޓީއަށްޓަކައި އެންމެބޮޑަށް ގުރުބާންވި ކަމުގައި ކުރީން ޒައީމް ވެސް ބުނި ލީޑަރުގެ ކަރުގައި ކަރުގޮހޮރު ފައްޗެއްހެން އެވަނީ އަޅުވާފައިކަން މިއަދު އެދަނީ އެނގި ފާޅުވަމުންނެވެ. ” ތިމަންނާ ދެން ސިޔާސީ މައިދާނުން ދުރަށްދަނީ ކަމުގައި” ބުނެ ލީޑަރާއި ޕާޓީ ހަވާލުކުރީ ” މޮހޮނަށް އޮޑިދިން ” ބީދައިން ކަމުގައި މިއަދު ދައްކައިދެމުން ގެންދާއިރު ދެން އެޕާޓީގެ މުސްތަގްބަލާމެދު މިއަދު ދިވެހި ރައްޔިތުންގެ މެދުގައި މިވަނީ ސުވާލު އުފެދިފައެވެ. ޒަޢީމްގެ ފަތަރާސީ ކަމުގެ “ހަންފެތުރުމަށް” އެޕާޓީގެ ބައެއް މެންބަރުން މީޑިޔާ މެދުވެރިކޮށް އެދެމުންގެންދާ ބަޔާންތަކަކީ އަޑުއަހާ މިހުން ހިނިއަންނަފަދަ ބަޔާން ތަކެކެވެ. ޒަޢީމް ދިން އިތުބާރު އަނބުރައި ގެނެސް ލީޑަރު ޕާޓީގެ ލީޑަރ ޝިޕުން ވަކިކޮށްފާނެ ކަމަށް ދޭހަވާ ބީދަޔަކުން އެވާހަކަ ދައްކާ މީހުންނަށް ޕާޓީގައި ތިއްބެވި ޑިމޮކްރަސީގެ އުސޫލުތަކަށް ތަބާވާ ފަރާތްތަކުގެ އިހްސާސްތަކަށް ގަދަރު ނުކުރެވޭކަން އެބަސާބިތު ކޮށްދެވެއެވެ. ސިޔާސީ ޕާޓީތަކުން އަމަލުކުރާންޖެހޭ ގަވާއިދުތަކަށް ބޯލެނބުމަކީ ކޮބައިކަން އޮޅިފައި އޮންނަކަން ސާބިތުވެއެވެ.\nޕާޓީގެ ތެރޭގައި މިހާރު އުފެދިފައިވާ ގަޑުބަޑުތަކަކީ ކޮބައިކަން ހާމަވަމުން ދާއިރު މިކަންކަމަކީ ވެރިކަންކުރާ ޕާޓީގެ ރޭވުމުގެ ދަށުން ހިންގާ ކަންކަން ކަމުގައި އެދައްކާ ވާހަކަތަކަކީ ކާކަށް އޮޅުވާލާން ދައްކާ ވާހަކަތަކެއް ބާވައެވެ؟ އަދި ބައެއްފަހަރު މިފަދަ މީހުން އެޕާޓީގައި މައްސަލަތަކެއް ނޫޅޭ ކަމުގައި ބުނަމުން ގެންދާއިރު ދިވެހި ރައްޔިތުން މިތިބީ ނިދާފަހެއްޔެވެ؟\nމިއަދު ޕާޓީ އެދަނީ ބައިބައިވެ ރޫޅެމުން ކަމާމެދު ޝައްކެއްވެސް ނެތެވެ. ޕާޓީގެ ލީޑަރ ޝިޕުގެ ނިންމުންތަކަށް ބޯނުލަނބާ ހަރުކަށި ފަރާތްތަކުގެ ނޭއްގާނި ކަމުގެ ސަބަބުން މިއަދު އެޕާޓީ ބޮލާއަޅައި ވެއްޓިގެން ދިއުމަށް އެވަނީ ތައްޔާރު ވެފައެވެ. ލޯކަލް ކައުންސިލްގެ އިންތިޚާބު ބޯމަތިވެފައިވާ މިފަދަ ދަނޑިވަޅެއްގައި ޕާޓީގެ ތެރެޔަށް މިއައި ބޮޑު އިންގިލާބަކީ އެޕާޓީގައި އިޚްލާސްތެރިކަމާއެކު ޚިދުމަތް ކުރައްވާން ތިއްބެވި ގައުމަށް ވަފާތެރި ޑިމޮކްރަސީއަށް ބޭނުންވާ އެތަކެއް މެންބަރުންގެ އިހްސާސްތައް ކަތިލާލެވިގެން ދާނެ ކަމެއްކަމާމެދު ޝައްކެއްވެސް ނެތެވެ. ޕާޓީގެ ލީޑަރާއި މުހިންމު ފަރާތްތަކަކީ ކޮރަޕްޓް ބައެއްކަމުގައި ދައްކައިދީގެން ޕާޓީއާއިމެދު އޮތްއިތުބާރުވެސް ނަގާލައިފިއެވެ. ޕާޓީގެ ދާޚިލީ ކަންކަން ޕާޓީގެ ތެރެއިން ނުނިންމި ފުލުފުލުން ބޭޒާރުވެ ތަޅާފޮޅައި ހަދަމުން ގެންދާއިރު މިކަންކަމަކީ ނުހިނގާ ކަމެއްގެ ގޮތުގައި ދައްކާދޭން މިއަދުވެސް އެބެއަކީ ރާއްޖޭގެ ރައީސްކަމުގައި ބުނާ ބަޔަކު އުޅުމަކީ ދެންތިބިމީހުން ޙައިރާންވާނެ ކަމެއް ނޫނެވެ. ޑީލްއެއްގެ ދަށުން ލީޑަރާއި ޕާޓީ ހަވާލު ކުރުމަށްފަހު އެސޮރަށް ޕާޓީ ނުހިންގޭ ކަމުގައި ދައްކައިގެން އަލުންއަނބުރައި ޒައީމް ސިޔާސީ މައިދާނަށް ނުކުމެ ހިތުހުރި ގޮތަކަށް ޕާޓީ މުށުތެރެއަށް ލުމަށް އެކުރާ މަސައްކަތަކީ ޑިމޮކްރަސީ ނައްތާލުމަށް ދެވޭ ހިއްވަރެއް ކަމުގައި މެނުވީ ނުވާނެއެވެ.\nމިފަދަ ދަނޑިވަޅެއްގައި އުފެދޭ ސުވާލަކީ ރާއްޖޭގައި އޮތް އެންމެ ބޮޑު އިދިކޮޅު ޕާޓީ ޑީއާރުޕީއަކީ މައުމޫނު ހެއްޔެވެ؟ ނުވަތަ މައުމޫނުގެ ވަށައިގެން އެނބުރޭ ވަހުތާނެއް ހެއްޔެވެ؟ ނުވަތަ ސިޔާސީ ޕާޓީއެއް ހެއްޔެވެ؟ ނުވަތަ ރާއްޖޭގައި މިބިންގާ އެޅުނު ޑިމޮކްރަސީ ނައްތާލުމަށް ނެގުނު ކަތީބުގެޤަބީލާއިން މޮޑިފައި ކޮށްފައިވާ މެޝިނެއް ހެއްޔެވެ؟


Australia sarukaarun Raajje ah PPE samaanu hadhiyaa koffi | Hurihaa.mv\nއޮސްޓްރޭލިއާ ސަރުކާރުން ރާއްޖެއަށް ޕީޕީއީ ސާމާނު ހަދިޔާކޮށްފި\nPublished on 28 Jul 2021, 14:28\nއޮސްޓްރޭލިއާ ސަރުކާރުން ރާއްޖެއަށް ޕީޕީއީ ހަދިޔާކުރުމުގެ ރަސްމިއްޔާތުގެ ތެރެއިން.\nއޮސްޓްރޭލިއާ ސަރުކާރުން 3.5 ޓަނުގެ ޕާސަނަލް ޕްރޮޓެކްޓިވް އިކުއިޕްމަންޓް، ޕީޕީއީ ސާމާނު ރާއްޖެއަށް ހަދިޔާކޮށްފި އެވެ.\nސްރީލަންކާގައި ހުންނަ އޮސްޓްރޭލިއާ ހައިކޮމިޝަންގައި ބޭއްވި ރަސްމިއްޔާތެއްގައި ތަކެތި ރާއްޖެއާ ހަވާލުކޮށްދީފަ އެވެ. ރާއްޖޭގެ ފަރާތުން އެހީއާ ހަވާލުވެވަޑައިގެންނެވީ ރާއްޖެއިން ލަންކާއަށް ކަނޑައަޅުއްވާފައިވާ ސަފީރު އުމަރުއަބްދުލް ރައްޒާކެވެ.\nލަންކާގައި ހުންނަ އޮސްޓްރޭލިއާ ހައިކޮމިޝަނުން ބުނީ ރާއްޖެއަށް ހަދިޔާކުރި މި ތަކެއްޗަކީ ކޮވިޑް-19 އާ ދެކޮޅަށް ކުރީ ސަފުގައި ހަރަކާތްތެރިވާ ޚިދުމަތްތެރިންގެ ރައްކާތެރިކަން ކަށަވަރުކޮށްދިނުމަށް ކުރާ މަސައްކަތުގައި އެހީތެރިވުމަށް ހަދިޔާކޮށްފައިވާ ސާމާނުތަކެއް ކަމަށެވެ.\nކޮވިޑުން އަރައިގަތުމަށް ކުރާ މަސައްކަތުގައި އެހީތެރިވުމަށް އެ ގައުމުން ރާއްޖެއަށް މިހާތަނަށް ގާތްގަނޑަކަށް ނުވަ މިލިއަން ރުފިޔާގެ އެހީ ފޯރުކޮށްދީފައިވާ ކަމަށް ވެސް ހައިކޮމިޝަނުން ބުންޏެވެ.\nމީގެ ތެރޭގައި ޕީޕީއީ ސާމާނު ހަދިޔާކުރުމާއި، ކުރީ ސަފުގައި ހަރަކާތްތެރިވާ ފަރާތްތަކުގެ ކެޕޭސިޓީގެ އިތުރުކުރުމާއި، އަންހެނުންނާއި އަންހެން ކުދިންނަށް ރައްކާތެރިކަން ފޯރުކޮށްދިނުމާ ގުޅުންހުރި އެހީތެރިކަން ފޯރުކޮށްދީފައިވާކަން ފާހަގަކޮށްފައިވެ އެވެ.\nއޮސްޓްރޭލިއާ ސަރުކާރުން ރާއްޖެއަށް 3.5 ޓަނުގެ ޕީޕީއީ ސާމާނު ހަދިޔާކޮށްފައި ވާތީ، ދިވެހި ސަރުކާރުގެ ނަމުގައި ފޮރިން މިނިސްޓަރު އަބްދުﷲ ޝާހިދު ވަނީ ޚާއްސަ ޝުކުރެއް ދަންނަވާފަ އެވެ.\nއޮސްޓްރޭލިއާ ސަރުކާރުން ވަނީ މިދިޔަ އަހަރުވެސް، 120,000 ޑޮލަރުގެ އަގުހުރި ޕީޕީއީ ރާއްޖެއަށް ހަދިޔާކޮށްފަ އެވެ.\nރާއްޖެ މިއަދު ކޮވިޑް ވެކްސިން ކޮވިޑް-19 އޮސްޓްރޭލިއާ މިނިސްޓަރު އަބުދުﷲ ޝާހިދު ފޮރިން މިނިސްޓްރީ


Gomes ge operation varah kaamiyaabu: Everton - One Online\nއިނގިރޭސި ޕްރިމިއާ ލީގުގައި ޓޮޓެންހަމްއާ ދެކޮޅަށް ކުޅުނު މެޗުގައި އެވަޓަންގެ އަންދްރޭ ގޮމޭޒަށް އަނިޔާވެފައި -- ފޮޓޯ/ ގެޓީ\nގޮމޭޒްގެ އޮޕަރޭޝަން ވަރަށް ކާމިޔާބު: އެވަޓަން\nއިނގިރޭސި ޕްރިމިއާ ލީގުގައި ޓޮޓެންހަމް ހޮޓްސްޕާއާ ދެކޮޅަށް ކުޅުނު މެޗުގައި އެވަޓަންގެ ޕޯޗުގަލް މިޑްފީލްޑަރު އަންދްރޭ ގޮމޭޒްއަށް ލިބުނު ސީރިއަސް އަނިޔާއާ ގުޅިގެން ކުރި އޮޕަރޭޝަން ވަރަށް ކާމިޔާބު ކަމަށް އެކްލަބުން ބުނެފިއެވެ.\nރޭ ކުޅުނު އެ މެޗުގައި ގޮމޭޒްގެ ފައި ބިންދައިގެން ގޮސްފައިވަނީ ސޮން ހިއުން މިންގެ ޓެކަލްއާ ގުޅިގެން ވެއްޓެން ދަނިކޮށް، ސާޖް އޮރިއާ ކުރި އިތުރު ޓެކަލްއަކާ ގުޅިގެންނެވެ. އެ ފައުލާ ގުޅިގެން މެޗުގެ 79 ވަނަ މިނެޓުގައި ސޮންއަށް ވަނީ ރަތް ކާޑެއް ދައްކައިފައެވެ.\nބާސެލޯނާގެ ކުރީގެ މިޑްފީލްޑަރު ގޮމޭޒްއަށް ލިބުނު ސީރިއަށް އަނިޔާއާ ގުޅިގެން ސޮން ދަނޑުން ފައިބައިގެން ދިޔައީ ހިތާމައިގެ މޫނަކާއެކުއެވެ. ހޮސްޕިޓަލަށް ގެންދިއުމުގެ ކުރިން ވެސް ދަނޑުމަތީގައި ގޮމޭޒްއަށް ފަރުވާދީފައިވެއެވެ. އުމުރުން 26 އަހަރުގެ ގޮމޭޒަށް ލިބުނު އެ އަނިޔާއާ ގުޅިގެން ދިގު މުއްދަތަކަށް އޭނާ ކުޅުމާ ދުރުގައި ހުންނަން ޖެހޭނެއެވެ.\nއެވަޓަން އިން ނެރުނު ބަޔާނެއްގައި ބުނީ މިއަދު ކުރި ގޮމޭޒްގެ އޮޕަރޭޝަން ވަރަށް ކާމިޔާބު ކަމަށާއި ރިހެބިލިޓޭޝަނަށް ދިއުމުގެ ކުރިން އޭނާ ދުވަސްތަކެއް ވަންދެން ހޮސްޕިޓަލުގައި ހޭދަކުރަން ޖެހޭނެ ކަމަށެވެ. އަދި ގޮމޭޒްއަށް ލިބުނު އަނިޔާ އިން ފުރިހަމަ ރިކަވަރީއަކަށް ދެވޭނެ ކަމަށް ބެލެވޭ ކަމަށް ވެސް އެވަޓަން އިން ބުންޏެވެ.\nގޮމޭޒަށް އެ އަނިޔާ ލިބުނު އިރު، ޑެލޭ އަލީގެ ލަނޑުން 1-0ގެ ނަތީޖާއަކުން ޓޮޓެންހަމް އޮތީ ކުރީގައެވެ. ނަމަވެސް ދެވަނަ ހާފުގެ އިތުރު ވަގުތުކޮޅުގެ ތެރޭގައި އެވަޓަންއަށް ނަތީޖާ ހަމަހަމަކޮށްދިނީ ބަދަލު ކުޅުންތެރިއެއްގެ ގޮތުގައި ކުޅެން ނުކުތް ތުރުކީ ފޯވަޑް ސެންކް ޓޮސުންއެވެ.\nގުޅޭ ޓެގު ފުޓްބޯޅަ އެވަޓަން


މާޒީ (ތޭރަވަނަބައި) – Esfiya – Dhivehi Vaahaka Site\n- by InaaSh - 41- May 8, 2019\nއޭގެ އަނެއްދުވަހު ތާރާ ކޮލެޖަށްގޮސް ކުލާހަށް ވަތް އިރުގައި ފެނުނު މަންޒަރަކުން ތާރާގެ ދަތްކުނޑި ވިކިގެންދިޔައެވެ. ނައިލް ގޮނޑީގައި އިށީންދެގެން އިން އިރުގައި ނައިލްގެ ކުރިމަތީގައި އިންމޭޒު މަތީ ކިއާރާ އިށީންދެގެން އިން އިރުގައި ނައިލްގެ އަތް ވަނީ ކިއާރާގެ ފަލަމަސް ގަޑުމަތީގައި ބޭއްވިފައެވެ. ކިއާރާ ލަދުރަކި ގޮތަކަށް ހެމުން ދިޔައިރު ނައިލް އިނީ ކިއާރާއަށް ނަޒަރު ހުއްޓައިލައިގެން ހިނިތުންވެފައެވެ. ނައިލްއަކީ ކިއާރާއަށް ވަރަށް ކަމުދާ ކުއްޖަކަށް ވުމުން ނައިލް އެގޮތަށް އިނުމުން ކިއާރާ ފޮނިވާނެވަރު ހިތަށް އަރާ ތާރާގެ މޫނު މުޅިންބަނަވެގެން ދިޔައެވެ. ތާރާ ނައިލް މެންނާއި ދިމާއަށް އަޅަން އުޅުނު ފިޔަވަޅު މަޑުޖެހުނީ އާރަވް އައިސް ތާރާގެ ކައިރީގައި މަޑުކޮއްލުމުންނެވެ. ތާރާ މޫނުމަތީގައި ހުރި ކުލަވަރު ގަދަ ކަމުން ކަހަލަގެ ގޮތަކަށް ހިތާމައިގެ ކުލަވަރު ގެންނަމުން އާރަވްއަށް ބަލާލިއެވެ. އާރަވްވެސް ކުރިމަތިން ފެންނަމުން ދިޔަ މަންޒަރަށް ކުޑަ ނަޒަރެއް ދެމުން ތާރާ ގޮވައިގެން ގޮސް އިށީނީ އެހެން ކުލާހެއްގައެވެ. ދުވަސް ނިމިގެން ދިޔައީ ނައިލްއާއި ބައްދަލު ކޮއްލާނެ ފުރުސަތެއް ތާރާއަށް ނުލިބިއެވެ. އާރަވް ތާރާގެ ހިޔަނި ފަދައިން ފުލުގައި ޖައްސާފައި ހުރުމުން ތާރާވީ އަމަށަކު ފޫއްސެއް ނޫނެވެ. ތާރާ ކުޑަކޮށް ވިސްނާލަމުން ގާތް ރަހްމަތްތެރިއެއްގެ އެހީގައި އާރަވްގެ ނަމު ނައިލްއަށް ކޮލެޖުގެ ޓެރަސްއަށް ރޭގަނޑުގެ ނުވައެއް ޖަހާއިރަށް ގަނޑިކީ ތާރާ ބުނިއްޔާ ނައިލް ނާންނާނެކަން ޔަގީނުންވެސް އިނގޭތީއެވެ. ނައިލް ކޮލެޖަށް ވަދެގެން އައިއިރުގައި އާރަވް އެހެން ނަމްބަރަކުން މެސެޖެއް ކުރީތީވެ ހައިރާން ވިނަމަވެސް އާރަވްއަށް ވީ ގޮތް ކިޔާދޭން ބޭނުންވެފައި ހުރިލެއް ބޮޑުކަމުން ނައިލްގެ ފިޔަވަޅުތަކަށް ބާރުލަމުން ސިޑިން މަށްޗަށް އަރައިގެން ދިޔައީ އަވަސް ވެފައިވާ ހިތަކާއި އެކީގައެވެ. ނަމަވެސް ޓެރަސްއަށް އެރި ނައިލްގެ ނިތަށް ރޫގިނަވެގެން ދިޔައީ އެތާގައި ހުއްޓިލައިގެންހުރި ތާރާ ފެނިފައެވެ.\nނައިލްގޮވާލުމާއި އެކުހެން ފަހަތަށް އެބުރުނު ތާރާގެ މޫނުމަތީގައި ވީ ކާމިޔާބުގެ ހިނިތުންވުމެކެވެ.\n”ހައި ލަވް….ކިހިނެއްތަ؟….ދިމާނުވާތާ ގިނަ އިރުވެގެން ވަރަށް ދެރަވެފަ މިހުރީ……..”\nތާރާ އެހުރި ފިޔަވަޅުމަތީގައި ހުރެ މޫނަށް ވައްތަރެއް ޖައްސައިލަމުން ބުނެލިއެވެ. ތާރާ ވާހަކަ ދެއްކިގޮތުން ނައިލްގެ ރުޅި އިތުރަށް ގަދަވުން ނޫންކަމެއް ނުވިއެވެ. ނައިލް ގޮސްތާރާގެ އަތުގައި ބާރަށް ހިފައިލަމުން ވާހަކަ ދެއްކީ އައިސްފައިވާ ރުޅިއެއްގެ ސަބަބުން ކެއްނުވެގެންނެވެ. ނައިލްއަކީ އެހެންނާ އެހާ އަވަހަށް ރުޅި އިސްކުރާމީހެއް ނޫނަސް ތާރާގެ ސަބަބުން މިހާރު މިކަންވެސް މިވަނީ ބަދަލުވެފައެވެ. ނައިލްއަށް މިހާރު ކުދި ކުދި ކަންކަމަށް ވެސް ރުޅި އިސްކުރެވެއެވެ.\n”އާރަވް ކޮބާ؟…..ތާރާ މިތާގަ ކީއްތިކުރަނީ؟….”\n”އާރަވް އިޒް ނޮޓް ހިއަރ….ނައިލްއަށް މެސެޖް ފޮނުވީ އަހަރެން……”\n”ހެހެހެ……ސީރިއަސްލީ ލޯބީ އަހަރެން ހީއެއްނުކުރަން ނައިލް އެކަހަލަގެ ކުޑަ ކުޑަ ކަމަކުން ވެސް ހައްލާލެވޭނެ ކަމަކަށް…….އާރަވް ހޭޓްސް ޔޫ….އޯ މޭބީ ހީ އިޒް ހާރޓް….ހެހެހެ……އެނީވޭ އޭނަ ނޫޅޭ ކޮންމެހެން ނައިލްއާ ވާހަކަ ދަށްކާހިތަކުނެއް…..”\nތާރާ ޖަހާލީ މަލާމާތުގެ ހިނިގަނޑެކެވެ.\nނައިލް ނިކަންބާރަށް ތާރާއަށް ގޮވާލަމުން ނެގި އަތް ތިރިކޮއްލި އިރުގައި އަތްވަނީ މުއްކެވިފައެވެ.\n”ކީއްވެ ނުޖެހީ….ޖަހާބަލަ….ކަމޯން ނައިލް…..ހިޓްމީ……ނައިލް ވިއްޔާ އޯކޭ ކޮންމެ ކަމެއް ކުރިއަސް…ނައިލްއަށް ހުއްދަ އޮންނާނެ……”\nތާރާ ނައިލްގެ އަތުގައި ހިފަމުންބުނެލީ ނިކަން ލޯބިންނެވެ. ތާރާގެ ވާހަކަ އަޑުއިވި ނައިލް ކުއްލިއަކަށް އަތް ދަމާގަތްއިރުގައި ދެބުމަނީ ގޮތްޖެހިފައެވެ.\n”ޗީ……ތިކަހަލަގެ ގޮތެއްނެތް އަންހެނެއް ގަޔަށް އަތްލުމަކީ ވެސް ބޮޑު ލަދެއް….”\nނައިލްވެސް ހުރީ ތާރާއަށް ދޫކުރާފަދަ ހިޔާލަކު ނޫނެވެ. ނައިލްވެސް ޖަހާލީ މަލާމާތުގެ ހިނިގަނޑެކެވެ. ނައިލްގެ މި އަމަލުގެ ސަބަބުން ތާރާގެ މޫޑު ބަދަލުވާކަށް އެންމެ ސިކުންތެއްވެސް ނުނެގިއެވެ.\n”ޔޫ ބެޓަރ ވޮޗް ޔުއާރ މައުތް ބޭބް….އަހަންނާ ޖައްސާލައިގެން ނައިލްއަށް އެއްވެސް ފައިދާއެއް ކޮއްފިތަ؟….ނުވެސް ކުރާނެ……ހެހެހެހެ….އޭރުގަ ވެސް އަހަރެންގެ ލޯބި ގަބޫލުކޮއްގެން ރީތި ގޮތުގަ އުޅެވުނީހެއްނު…….ވީ ކުޑް ހޭވް ބީން ސޯ ހެޕީ ޓުގެދާރ…….މިހާރު ނައިލްގެ ބެސްޓްބަޑީ ވެސް ނައިލްއަށް ހޭޓް ކުރޭ….އަހަންނަށް ވެގެން ވީއްޔާ އާރަވްއަށް ނުކެރޭނެ ދެން ދުވަހަކުވެސް ނައިލްއަށް ވާހަކަ ދައްކާކަށް….”\nނައިލްއަށް އިތުރަށް އައިރުޅި ކޮންޓްރޯލް އެއް ނުކުރެވުނެވެ. ނައިލް ތާރާގެ އަތުގައި ހިފާ އެތަނަށް ހޫރުވާލީ ގައި ހުރި ވަރެއް ލައިފައެވެ. ތާރާ ގޮސް ޖެހުނީ ޓެރަސްގެ އަރިމަތީގައި ހުރި ޕޮޓެއްގައެވެ. ތާރާ ތެދުވެ ޓެރަސްއިން ފަހަތް ބަލާލިއިރުގައި އާރަވް ކޮލެޖްއަށް އައިސް ވަތް ތަން ނިކަންރީތި ކޮށްފެނުނެވެ. ތާރާ ނިކަން ބާރަށް ނައިލްއޭ ކިޔާ ގޮވައިލީ އާރަވްއަށް އަޑު އިއްވުމުގެ ނިޔަތުގައެވެ. އެކަން ކާމިޔާބުވެސް ވިއެވެ. އާރަވް އަޑުއައި ދިމާއަށް ބަލާލިއިރުގައި ތާރާ ހުރީ ޓެރަސްއިން ކިރިޔާވެއްޓޭ ނުވެއްޓޭ ހިސާބުގައެވެ. އާރަވް ތާރާގެ ނަމުން ގޮވައިލަމުން އަވަސް އަވަހަށް ދުއްވައިގަތީ ޓެރަސްއަށް އެރުމަށްޓަކައެވެ. ތާރާ ގައިގައި ހުރި ހިރަފުސްތަށް ފޮޅައިލަމުން ނައިލްއަށް ބަލާލި އިރުގައި ވެސް ތުންފަތް މަތީގައި ދުވެލަ ދުވެލާހުރީ ނުލަފާ ހިނިތުންވުމެކެވެ.\n”އައުޗް…..އަތުން ހަންމެށިއްޖެ…. ބަޓް އިޓްސް އޯކޭ…..ކޯޒް އަމް ގޮނަ މޭކް ޔޫ ޕޭ ނައިލް…..އާރަވް މަތިން ދެން ހަދާން ނައްތާލާ އިނގޭ…….އާރަވް ދެން ދުވަހަކުވެސް ނައިލްއަށް މާފެއްނުކުރާނެ……ދުވަހަކުވެސް ނުކުރާނެ……”\n”ޗީ ހުންނަ ހަޔާތް ކުޑަކަން……ތި އަންހެނާގެ ތި ސޫރަ އަހަންނަން ކުރިން ނޭންގުނީތީ ދެރަވޭ……ކުރިން އިނގުނު ނަމަ ތި ތާރާއާ ދުވަހަކު ވައިވެސް ނޭޅުނީމުސް….މީގެ ފަހުން އަހަރެން ތި ސޫރަ ވެސް ދެކޭކަށް ބޭނުމެއް ނޫން އިނގިއްޖެތަ؟…”\n”ހެހެހެ…ނައިލް ހީކުރާ ގޮތް ދޯ……އަހަރެންގެ ސޫރަ ނައިލްއަށް ކޮންމެ ދުވަހަކުވެސް ފެންނާނެ……އަހަރެން ނައިލްގެ ދިރިއުޅުމުން ދުވަހަކުވެސް ދުރަކަށް ނުދާނަން……ދުވަހަކުވެސް… އިނގިޖެއްތަ ނައިލްއަށް؟ އޭން؟…އެން އާރަވް ދޯ؟…އާރަވްވެސް ދުވަހަކު އުފަލުގަ އުޅުނަކަ ނުދޭނަން…. އެ އާރަވް އަކީ ހުރިހާވެސް ނުބަޔަކީ……”\n” އަހަރެން ހުއްޓާ އާރަވްއަކަށް ދުވަހަކުވެސް ތި އަންހެނާއާއި އެކީގައި އުޅޭކަށް ނުކެރޭނެ އިނގިއްޖެތަ؟….އާރަވް ތާރާދެކެ ކިތަންމެ ލޯބި ވިއަސް ވަރިހަމަ….”\nނައިލްގެ ޖުމްލަ މެދުކެޑުނީ ތާރާ ބުނި ޖުމްލައަޑު އިވިފައެވެ. ކިތަންމެ މަޑުން ބުނިނަމަ ވެސް ތާރާ ބުނިއެތި ނައިލްއަށް ވަރަށް ރަނގަޅަށް އަޑުއިވުނެވެ. ނައިލްއައި ރުޅިގައި ތާރާ ކޮއްޕައިލެވުނީ އަމިއްލަ އިހްތިޔާރުން ބޭރުގައެވެ. އޭރު ނައިލް ހުރީ ރުޅިއަރައި ރަތްވެފައެވެ. ތާރާގެ ގެ އަނގައިން ބާރު ހަޅޭކަކާއި އެކު ގޮސް ޓެރެސް އިން ވެއްޓުނީ ހަށިގަނޑު ބެލެސް ނުކުރެވިގެނެއް ނޫނެވެ. އާރަވް އެތަނަށް އައިތަންފެނި ތާރާގަސްދުގައި އެތަނުން ފުންމާލީއެވެ. ނަމަވެސް މަންޒަރު ފެނުނު މީހެއްނަމަ ހީކުރާނީ ނާއިލް ކޮށްޕާލުމުން ތާރާ ވެއްޓުނީ ކަމަށެވެ.\nއެ އިވިގެން ދިޔައީ އާރަވްގެ އަޑެވެ. އާރަވް ދުވެފައި އައިސް ބަލާލިއިރުގައި މާ ބޮޑަށްވެސް ލަސްވެއްޖެއެވެ. ތާރާ އޮތީ ޓެރަސްއިން ވެއްޓި ތިރީ ބިންމަތީގައެވެ. ތާރާގެ އެއްވެސް ހަރަކާތެއް ނެތެވެ. އާރަވް ނައިލްއަށް ބަލާލުމެއްނެތި އަވަސް އަވަހަށް ދުއްވައިގަތީ ތިރިއަށް ދިއުމަށްޓަކައެވެ. ނައިލް ފައިން ވާގިގޮސް ކަކޫ މަށްޗަށް ތިރިވެވުނު އިރުގައި ނައިލްއިނީ އެސްފިޔަ ޖަހާލަންވެސް ނޭންގިފައެވެ. ނައިލް ދެއަތަށް ބަލައިލަމުން އަވަސް އަވަހަށް ތެދުވެގެން ދިޔައީ އާރަވް ދިޔަ ދިމާއަށެވެ. އޭރުވެސް ނައިލްއަށް ދުއާ ކޮއްލަ ކޮއްލައި ހުރެވުނީ ތާރާއަށް އެއްވެސް ކަމެއްނުވެ ސަލާމަތް ވޭތޯއެވެ. ނަމަވެސް ތަގްދީރުގައި ލިޔެވިފައި ވާ އެއްޗެއް އެއްވެސް މީހަކަށް ބަދަލެއް ނުކުރެވޭނެއެވެ.\nތާރާ ބެލީ އާރަވްއާ ވާހަކަ ދެއްކޭތޯއެވެ، ނަމަވެސް ތާރާއަށް މިކަން ކުރުން ވީ ވަރަށްވެސް އުނދަގޫ ކަމަކަށެވެ. ތާރާގެ އަނގައިން ހޯސްލާފައި ލޭ އަންނަމުން ދިޔައިރުގައި ނޭވާލަމުން ދިޔައީ ވަރަށް ވެސް އުނދަގޫ ގޮތަކަށެވެ.\n”ޝޫޝް….ތާރާ….ވެއިޓް….މި ގުޅަނީ އެމްބިއުލާސްއަށް….”\nތާރާއަށް ބުނެވުނީ މިހިސާބަށެވެ. ތާރާ ފަހުނޭވާ ދޫކުރީ އާރަވްގެ އަތްދަޑި މަތީގައި އޮވެއެވެ. ނައިލްތިރިއަށް ދިޔައިރުގައި އާރަވްއިނީ ތާރާއުނގަށްލައިގެނެވެ. މުޅި ތަނުގައި ހުސްލެއި ހުރި އިރުގައި ތާރާގެ އެއްވެސް ހަރަކާތެއްނެތެވެ. ނައިލް ގޮސް ތާރާގެ ގައި އަތް ޖަހާލަން އުޅުނު އިރުގައި އަތް ތުރުތުރު އަޅައެވެ.\n”ހަބަރުދާރު…..އަތް ނުލާތި؟……ހައު ކުޑް ޔޫ ނައިލް…..ހައު ކުޑް ޔޫ؟….ތާރާ؟..ތާރާ ނޭވާއެއްނުލާ…..އޯމައި…. އޯމައި ގޯޑް….ނައިލް…..ނައިލް ޔޫ ކިލްޑް ހާރ…..ތާރާ މަރާލީ ތި….އަހަރެން ދުވަހަކުވެސް ނައިލްއަަށް މާފެއް ނުކުރާނަން…..ދުވަހަކުވެސް……”\nއާރަވްގެ ލޮލުން ހޯސްލާފައި ކަރުނަ އަންނަމުން ދިޔަ އިރުގައި އާރަވްގެ އަތްވަނީ ތާރާގެ ހަށިގަނޑުގައި ވަށާލެވިފައެވެ. އާރަވްގެ މުޅިގައިގައި ވެސް ހުރީ ހުސްލެއެވެ. ތާރާގެ ދެލޯމެރިފައި ވީ އިރުގައި ހަށިގަނޑުގައި އެއްވެސް ހަރަކާތެއްނެތެވެ. ނައިލްގެ އަނގައިން މަޑު އާހެއް ނިކުތްއިރުގައި ކަކުލުން ވާގިގޮސް ބިންމަތީގައި އިށީންދެވުނެވެ. ނައިލްގެ ލޮލުން ކަރުނަ ތިއްކެއް ފައިބައިގެން އައިސް ނައިލްގެ ކޯތާފަތްމަތިން ފިރުކިފައި ތިރިއަށް ފައިބައިގެން ދިޔައީ ހިމޭންކަމާއިއެކީގައެވެ.\nދޭނަން ހިތާ ޖާނާ…! 1ވަނަ ބައި\nލޯ މެރޭ ހިނދު ހީވޭ ކަލާ ވާހެން…(02)\nލާރާ …… 8 (ފަހުބައި)\nDhn obsess viyas evaru bodehnu thaaraa vx.. I mean c’mon amilla ah vxemaru vee hamaegothuga hifahattaalevey tho.. anyway inaash varah molhu engey keep going.. May God bless you🤗🤗🤗😘😘\nHehe jazakillah khairan 😊\nhaadha foni bodu vgn ulhey manjeyeh…. haadha foohseh karaafiyey.. hunn…. ulhey vahtharu.. cheee…. reethi vehjeynun emme fahunnn…. thelhey ne vahtharakh thelhifa.. emme fahun amihlayah maru… faafa mahchah aneh faafa.. mee dhn muslimun tha….. anehkha thaaraa aky muslimeh tha?\nHehe kykuraany baeh meehunge eemantherikan kuda ee hama 😊\nTaara taara ah fenunyma vaanvygoiy thivy…Varah varah\nHuh…rangalhu bodi eh bovihje ehnun thaara gandu…Hisaabah vure foni boduvegen thiulhuny arav thaaraa beynun kanthah kohdhey thynu..chy chy…BTW Inuu sis..vvv rythi mi part vec inge😊😊💚💚💚💐💐💕💕❤❤🌹🌹🌹…Ly nd good nyt\nHehe jazakillah khairan 😊😊❤\nSorry guys for uploading it late… 😊\nNice mi part vx😻😻\nJazakillah khairan 😊\nAhchy…. thaahiru vehjehnu… nail vx nulibuny… aarav vx nulibuny… maa dhera dhw… dhn kahvalhuga ovegen thi jahsa vahatharu jahsan dhey… huh… vrh fuuhi vey… hithah araa hama muunu mathi nolhaala faanamey… magey nailakulhefa kaleyakah hama neyva eh levunaka nudhwynan…. handhaan kurahchey…. aarav akah vx\nWhen next part?varah salvo😍❤\nInsha allah soon 😊\nTharaa dho dhan pis pis….\nMi part wes v v reethi\nPoor naill… 😢\nThis part was very intresting like always 😊\nKoba tha next part…waiting varah curious vefa mynii next part kiya hithun…btw story hama tough❤👌🖒\nInuu sis…kobaa thr next part🙁…plc avahah up kohdhyba😭🌺🥀🌹🌷🌬🦄..waiting\nބުނެދޭށޭ ރުހެމޭ 26\nސިއްރު ސިއްރުން ލޯބިވެވިއްޖޭ….4


"Dho" aamunnah dhookollaifi | Mihaaru\n"ދޯ" މަޖައްލާ މިރޭ ނެރެދެނީ.---މިހާރު ފޮޓޯ: ހުސެއިން ވަހީދު\n25 މެއި 2017 - 21:43 14 comments\nކިޔުންތެރިންގެ ރަހަތަކަށް ހާއްސަކޮށްފައިވާ މެގަޒިން ނެރެދެއްވައި ވެބްސައިޓް އިފްތިތާހުކޮށްދެއްވީ އޮލިމްޕަހުގައި މިހާރު ކުރިއަށްދާ ޝޯގައި، "ދޯ"ގެ އެޑިޓަރު އިސްމާއިލް ނަސީރާއި ލެކިއުޓްގެ މެނޭޖިން ޑިރެކްޓަރު މުހައްމަދު މާޖިދާއި ފިލްމީ ތަރި ނިއުމާ މުހައްމަދާއި ބާސްކެޓް ބޯޅަ ކުޅުންތެރިޔާ އައިމިނަތު ޝިއުރާ އާއި ގައުމީ ފުޓުބޯޅަ ޓީމުގެ ކުރީގެ ފޯވާޑް ޝާހު އިސްމާއިލް އާއި ޓީއެފްޖީގެ ސީއީއޯ ހުސެއިން ޒިނާންގެ އިތުރުން ގްލެމް ސެލޫންގެ ފާތުމަތު ނަދާ އެވެ.\n"މިހާރު"ގެ މެނޭޖްމަންޓުގެ "ދޯ"ގެ އެޑިޓަރު އިސްމާއިލް ނަސީރު ވިދާޅުވީ "ދޯ" އަކީ ލައިފް ސްޓައިލްގެ ހުރިހާ ދާއިރާތަކެއް ހިމަނައިގެން އާއްމުންނަށް ދޭ "ހަދިޔާ"އެއް ކަމަށެވެ. ސިއްހަތާއި މުނިފޫހިފިލުވުމާއި މިއުޒިކާއި ސައިންސާއި ޓެކްނޮލޮޖީގެ އިތުރުން ވެސް ދިރިއުޅުމުގެ އެކި ކަންކަމާ ގުޅޭގޮތުން އާއްމުން ބޭނުންވާ ގިނަ މައުލޫމާތުތަކެއް "ދޯ"ގައި ހިމެނޭނެ ކަމަށް އޭނާ ވިދާޅުވި އެވެ.\n"އަޅުގަނޑުމެންނަށް ގަބޫލުކުރެވުނީ ސިޔާސީ އަދި އިޖުތިމާއީ އެކި މައްސަލަތަކުގެ ހަބަރާއި މައުލޫމާތުތަކުގެ އިތުރުން އާއްމުން ބޭނުންވާ ލައިފް ސްޓައިލް ޕްލެޓް ފޯމެއް އޮންނަން ޖެހޭނެ ކަމަށް. އާއްމުންނަށް މި ދޫކޮށްލަނީ އެ ޕްލެޓްފޯމް،" "މިހާރު"ގެ ވެސް މެނެޖިން އެޑިޓަރު އިސްމާއިލް ވިދާޅުވި އެވެ.\n"ދޯ" ފުރަތަމަ މަޖައްލާގެ ކަވަރު\n"ކޮންމެ ދުވަހަކު ވަރުބަލިވެ، ފޫހިވެ، ހިތްހަމަނުޖެހިފައި ނުވަތަ އުއްމީދު ގެއްލިފައި ތިބޭ މީހުންނަށް ވެސް "ދޯ" މިއީ ފަރުވާއަކަށް ވާނެ. ދޯ އިން އުއްމީދު އާ ވާނެ، މައުލޫމާތު އިތުރަށް މުއްސަނދިވާނެ."\nއޭނާ ވިދާޅުވި ގޮތުގައި ދިރިއުޅުމުގައި ދިމާވާ ހާސްކަމުން އަރައިގަނެ، ހިތްހަމަޖައްސާލަން ބޭނުންވާނެ ހުރިހާ އުކުޅުތަކާ އެކު ދުވަހުން ދުވަހަށް "ދޯ"ގެ ވެބްސައިޓް އަފްޑޭޓްވާނެ އެވެ. އެކަމަކު "ދޯ" މެގަޒިން ނެރޭނީ މަހަކު އެއްފަހަރު ވަކި ތީމްތަކަކަށް ހާއްސަކޮށްގެންނެވެ.\n"ދޯ"ގެ އެންމެ ފުރަތަމަ އަދަދު ނެރުނީ ސިއްހީ އެކި މައްސަލަތަކަށް އާއްމުން ހޭލުންތެރިކުރުވާށެވެ. އެ މައްސަލަތައް ގެނެސްދީފައި ވަނީ، އިސްމާއިލް ނަސީރު ވިދާޅުވި ގޮތުގައި، އާއްމުންނާ ވީހާ ވެސް ގުޅޭ އަދި ކިޔުންތެރިން ޝައުގުވެރިވާނެ ގޮތަކަށެވެ.\n"މިފަހަރުގެ މަޖައްލާގައި މި ގެނެސްދިނީ މުޖުތަމައުގައި ވަރަށް އާއްމު ސިއްހީ މައްސަލަތައް މަޝްހޫރު އެކި މީހުން މެދުވެރިކޮށް،" އޭނާ ވިދާޅުވި އެވެ.\n"ދޯ"ގެ މާކެޓިން މެނޭޖަރު ޝަމްއޫން އަފީފް ވިދާޅުވީ މެގަޒިން ނެރުނީ، ދުނިޔޭގެ އެންމެ މަގްބޫލް ގިނަ މެގަޒިންތަކެއް ދިރާސާކޮށް، އާއްމުންގެ ހިޔާލާ އެކު ކިޔުންތެރިން ބޭނުންވާނެ ކޮންޓެންޓް ހިމަނައިގެން ކަމަށެވެ. އެއާއެކު، މި ޕްލެޓްފޯމާއެކު ޒަމާނާގުޅޭގޮތަށް، ކިޔުންތެރިންނާއި ކަސްޓަމަރުންގެ އުއްމީދުތަކަށް ވާސިލްވެވޭނެ ކަމަށް ވެސް ވިދާޅުވި އެވެ. އަދި "ދޯ"އަކީ ހުރިހާ އުމުރަކަށް، އަދި ހާއްސަކޮށް ޒުވާނުންނަށް ވަރަށް ހާއްސަ ކޮންޓެންޓްތަކެއް ހިމެނޭނެ ވަސީލަތަކަށް ވާތީ، މިއީ އެކި ޕްރޮޑަކްޓްތައް އިޝްތިހާރު ކުރުމަށް ހުޅުވޭ ރަނުގެ ފުރުސަތެއް ކަމަށް އޭނާ ވިދާޅުވި އެވެ.\n"އިޝްތިހާރުކުރާ މީހުންނަށް ވެސް މިހުޅުވިގެން ދިޔައީ، އެ މީހުން ބޭނުންވާ ކަހަލަ ޒަމާނީ ޕްލެޓްފޯމެއް. އެ މީހަކު ބޭނުންވާ ޕްރޮޑަކްޓަކަށް ރަނގަޅު އޯޑިއަންސެއް ދެވޭނެ ޕްލެޓްފޯމަކަށް 'ދޯ' ވާނެ،" އޭނާ ވިދާޅުވި އެވެ.\nމުޅިން ކުލަކޮށް ހަދާފައިވާ "ދޯ" މަޖައްލާގެ ފުރަތަމަ އަދަދު ހިލޭ ބަހާ ގޮތަށް ވަނީ ހަމަޖެހިފަ އެވެ.


ކަވާނީގެ ލަނޑުން އުރުގުއޭ ގްރޫޕުގެ އެއްވަނަ އަށް | Jazeera\tކަވާނީގެ ލަނޑުން އުރުގުއޭ ގްރޫޕުގެ އެއްވަނަ އަށް - Jazeera\nކަވާނީގެ ލަނޑުން އުރުގުއޭ ގްރޫޕުގެ އެއްވަނަ އަށް\nމުޙައްމަދު ޤާސިމް June 25, 2019 100 views0\nކޮޕާ އެމެރިކާ ފުޓްބޯޅަ މުބާރާތުގައި ރޭ ކުޅުނު މެޗުގެ ފަހުވަގުތު އެޑިންސަން ކަވާނީ ވައްދާލި ލަނޑުން އެންމެފަހު ދެ މުބާރާތުގެ ޗެމްޕިއަން ޗިލީ ބަލިކޮށް އުރުގުއޭ ގުރޫޕުގެ އެއްވަނަ އަށް ޖެހިލައިފިއެވެ. މި މެޗުން އުރުގުއޭ މޮޅުވީ 1-0 އިންނެވެ.\nމީގެކުރީން، މި ދެ ޓީމު ވަނީ 2015 ވަނަ އަހަރުގެ ކޮޕާ އެމެރިކާ ފުޓްބޯޅަ މުބާރާތުގެ ކުއާޓާ ފައިނަލްގައި ބައްދަލުކޮށްފައެވެ. އެ މެޗު 1-0 އިން ޗިލީ ކާމިޔާބުކުރިއިރު، ރޭގެ މެޗުގައި އުރުގުއޭގެ ހަމައެކަނި ލަނޑުޖަހައިދިން ކަވާނީ އަށް އެ މެޗުގައި ރަތް ކާޑު ދައްކާ ދަނޑުން ފޮނުވާލާފައިވެއެވެ.\nރޭގެ ނަތީޖާއާއެކު، ގްރޫޕް ސީ ގެ މެޗުތައް ނިމުނުއިރު، އެއްވަނައިގައި އުޅޭ އުރުގުއޭ އަށް ހަތް ޕޮއިންޓް ލިބިފައިވާއިރު، ދެވަނައިގައި އޮތް ޗިލީ އަށް ލިބިފައިވަނީ ހަ ޕޮއިންޓެވެ. މި ގްރޫޕުގައި ހިމެނޭ އަނެއް ދެ ޓީމު ކަމަށްވާ އިކުއޭޑޯއާ ޖަޕާން ބައްދަލުކުރި މެޗު 1-1 އެއްވަރުމުން، ޖަޕާނަށް ވަނީ ކުއާޓާ ފައިނަލަށް ދިއުމުގެ ފުރުޞަތު ގެއްލިފައެވެ. ޖަޕާނަށް ދެ ޕޮއިންޓް ލިބިފައިވާއިރު، އެންމެ ފުލުގައި އުޅޭ އިކުއޭޑޯ އަށް ލިބުނީ އެންމެ ޕޮއިންޓެކެވެ.\nރިއޯގެ މަރަކާނާ ސްޓޭޑިއަމްގައި ކުޅުނު މެޗު ފެށިގެން ގިނަ ވަގުތު ބޯޅަ ގެންގުޅެ، ގިނަ ހަމަލާތައް އުފެއްދީވެސް ޗިލީ އެވެ. ނަމަވެސް، މެޗުގެ ފުރަތަމަ ހާފުގައި ދެ ޓީމަށްވެސް މާ ރަނގަޅު ފުރުޞަތުތަކެއް ތަނަވަސްކުރެވިފައެއްނުވެއެވެ. މި ހާފުގައި އުރުގުއޭގެ ފޯވާޑް ލުއިސް ސުއަރޭޒް އަށް ވަނީ ލަނޑުޖެހުމަށް ރަނގަޅު ފުރުޞަތެއްލިބި ބޭކާރުވެފައިވާއިރު، ޗިލީގެ ޗާލްސް އަރަންގުއިޒް ފޮނުވާލި ހަމަލާ އުރުގުއޭގެ ގޯލްކީޕަރު ފެނާންޑޯ މުސްލޭރާ މަތަކުރިއެވެ.\nދެވަނަ ހާފުގައި ޕައުލޯ ޑިއާޒް ވަނީ ޗިލީ އަށް ލީޑްނަގައިދިނުމާއި ގާތަށް ޖެހިލާފައެވެ. ޑިއާޒް ބޮލުން ފޮނުވާލި ބޯޅަ އުރުގުއޭގެ ޑިފެންޑަރު ހޯސޭ ގިމެނޭޒް ވަނީ ގޯލްގެ ރޮނގުމަތިން ސަލާމަތްކޮށްފައެވެ.\nމި މެޗުގައި ކާމިޔާބުކުރި ހަމައެކަނި ލަނޑު، މެޗު ނިމެން އަށް މިނެޓަށްވެފައިވަނިކޮށް އުރުގުއޭގެ ކަވާނީ ޖަހައިދިނީ ޖޮނަތަން ރޮޑްރިގޭޒް ދިން ބޯޅައަކުންނެވެ. އޭގެފަހުން، ޗިލީ އަށް ނަތީޖާ ހަމަހަމަކޮށްދިނުމަށް އަލެކްސިސް ސަންޗޭޒަށް ލިބުނު ފުރުޞަތުގައި ފޮނުވާލި ބޯޅަ އުރުގުއޭގެ ކީޕަރު މުސްލޭރާ މަތަކުރިއެވެ.\nރޭގެ މެޗަށްފަހު އުރުގުއޭގެ ކޯޗު އޮސްކާ ޓަބަރޭޒް ބުނީ، ވަރަށް ވާދަވެރިކޮށް ފެނިގެންދިޔަ މެޗުން އޭނާގެ ޓީމު މޮޅުވީ އިދިކޮޅު ޓީމަށްވުރެ ކުޑަ ތަންކޮޅެއް ކުޅުން ރަނގަޅުވީމަކަމަށެވެ.\nމެޗުން ބަލިވި ޗިލީގެ ކޯޗު ރެއިނާލްޑޯ ރުއެޑާ ވަނީ އޭނާގެ ޓީމުން ދެއްކި ކުޅުމަށް ތައުރީފުކޮށްފައެވެ. އޭނާ ވެސް ފާހަގަކުރިގޮތުގައި ރޭގެ މެޗަކީ ވަރަށް އެއްވަރުކޮށް ފެނިގެންދިޔަ މެޗެއްކަމަށާއި އުރުގުއޭގެ ފެންވަރާއި މެދު ސުވާލު އުފައްދާނެ ޖާގައެއް ނެތްކަމަށާއި އެ ޓީމު ކުޅޭ ސްޓައިލްގެ ސަބަބުން އޭރިއަލް ބޯޅަތަކުގައި ކުޅެން އުނދަގޫވި ކަމަށެވެ.\nމި މުބާރާތުގެ މެޗެއް ދެން ކުޅެވޭނީ މިމަހުގެ 28 ވާ ހުކުރު ދުވަހު އެވެ. އެރޭ ރާއްޖޭގަޑިން ފަތިހު 05:30 ގައި ކުޅެވޭ ކުއާޓާ ފައިނަލްގެ ފުރަތަމަ މެޗުގައި ބައްދަލުކުރާނީ މުބާރާތް ބާއްވާ ގައުމުކަމަށްވާ ބްރެޒިލާއި ޕެރަގުއޭ އެވެ.\nކުއާޓާ ފައިނަލްގެ މެޗުތައް:\nބްރެޒިލް - ޕެރަގުއޭ (28 ޖޫން 2019، ގަޑި: 05:30)\nވެނެޒުއޭލާ - އާޖެންޓީނާ (29 ޖޫން 2019، ގަޑި: 00:00)\nކޮލަމްބިއާ - ޗިލީ (29 ޖޫން 2019، ގަޑި: 04:30)\nއުރުގުއޭ - ޕެރޫ (30 ޖޫން 2019، ގަޑި: 00:00)


Aharu nimmaalai Dharivarun chuttee fashaifi\nއަހަރު ނިންމާލައި ދަރިވަރުން ޗުއްޓީ ފަށައިފި\nދަރިވަރަކާއި އާއިލަ މިއަދު ރިޕޯޓް ފޯމާއެކު ގެއަށްދަނީ: ސްކޫލްތަކުގެ ޗުއްޓީ މިއަދު ވަނީ ފަށާފައ -- ސަލްވީން | އަވަސް\nއަމީނިއްޔާ ސްކޫލްގެ ދަރިވަރުންތަކެއް: ސްކޫލް ބަންދުގެ ޗުއްޓީ މިއަދު ވަނީ ފަށާފައި\nދިރާސީ އާ އަހަރުގެ ކިޔެވުން ނިމި ޗުއްޓީ ފަށާ ދުވަހަކީ ހުރިހާ ދަރިވަރުންނާއި އާއިލާތައް އެންމެ އިންތިޒާރު ކުރާނެ އެއް ދުވަހެވެ. ޗުއްޓީއަށް ދާނެ ތަންތަނާއި ކުރާނެ ކަންކަން އޮންނަނީ ކުރީއްސުރެ ޕްލޭން ކޮށް ނިމިފަ އެވެ. މިއަދު ވަނީ މިއަހަރުގެ ދިރާސީ އަހަރު ނިންމާލައި ދަރިވަރުން ދޮޅު މަސް ދުވަހުގެ ޗުއްޓީ ފަށާފަ އެވެ. ޗުއްޓީ ފެށުމާއެކު އަތޮޅުތަކަށް ދަތުރު ކުރުމާއި އަތޮޅުތަކުން މާލެ ދަތުރު ކުރުމާއި، ރާއްޖެއިން ބޭރަށް ދަތުރުކުރުންފަދަ ދަތުރާއި ގުޅިފައިވާ ކަންކަން ވެސް ވަނީ ފެށިފަ އެވެ.\nޗުއްޓީއާއެކު މިއަދުން ފެށިގެން ދިމަ ދިމާއަށް މީހުން ފުރަން ފަށާފައިވާއިރު މާލެއިން އަތޮޅުތަކަށް ކަނޑުމަގުން ދަތުރުކުރާ މީހުނާއ އަތޮޅުތަކުން މަލެއަށް ދަތުރު ކުރާ މީހުންގެ ރައްކާތެރި ކަމަށް ސިފައިން ވަނީ އުޅަނދުތައް ބަލާ ފާސް ކުރުުމުގެ ހާއްސަ އޮޕްރޭޝަނެއް "ނިޔާމަ" އިގެ ނަމުގައި ފަށާފަ އެވެ.\nމިއީ ކަނޑުމަތީގައި ދިމާވާ ހިތާމަވެރި ހާދިސާތައް މަދުކޮށް ހުރިހާ އުޅަނދުތަކެއް ދަތުރު ކުރަނީ ގަވާއިދާ އެއްގޮތަށްތޯ ބަލަން ހިންގާ އޮޕަރޭޝަނެކެވެ. މި އޮޕަރޭޝަންގައި އުޅަނދު ފަހަރުގައި ޕަސިންޖަރުން އުފުލަން ކަނޑައަޅާފައިވާ އަދަދަށްވުރެ އިތުރަށް މީހުން އުފުލާތޯ އާއި ސަލާމަތީ ސެޓްފިކެޓްގައި ބަޔާން ކޮށްފައި ހުންނަ ކަންކަން ފުރިހަމަތޯ ކޯސްޓްގާޑުން ބަލާނެ އެވެ. އޭގެ ތެރޭގައި މެރިން ވީއެޗްއެފް ސެޓްތައް ޗެކް ކުރުމާއި ކެޕްޓަން އަތުގައި ލައިސަންސް އޮތްތޯ ބެލުމާއި ދަތުރުވެރިންގެ ސަލާމަތާއި ރައްކާތެރިކަމާ ގުޅޭ ކަންތައްތައް ފުރިހަމަތޯ ބެލުން ހިމެނެ އެވެ.\nކަނޑުދަތުރު ކުރާ އުޅަނދެއް ސިފައިން ޗެކް ކުރަނީ: ނިޔާމަ އޮަޕަރޭޝަން ފެށީ މިއަދު -- ފޮޓޯ: އެމްއެންޑީއެފް\nޗުއްޓީގައި ދިމަ ދިމާއަށް ފުރާއިރު ކޮންމެ އަހަރެއްގައި ވެސް ވައްކަމާ ފޭރުމުގެ މައްސަލަތައް ދިމާވެ އެވެ. އެހެން ކަމުން މިއަދު ފެށި ޗުއްޓީއާއެކު އަމިއްލަ ގެދޮރުގެ ސަލަމާތާއި ރައްކާތެރި ކަމަށް ފިޔަވަޅުތައް އަޅަފައި ޗުއްޓީއަށް ދިއުމަށް ވެސް ފުލުުހުން އެދެ އެވެ.\nފުލުހުންގެ ކްރައިމް ޕްރިއެންޝަން އެންޑް ޕަބްލިކް އެފެއާޒުން ބުނެފައިވާ ގޮތުގައި ސްކޫލު ޗުއްޓީއަށް ދިޔުމުގެ ކުރިން ޗުއްޓީއަށް ދާ ތަންތަނުގެ މައުލޫމާތު ރަނގަޅަށް އޮޅުން ފިލުވައި ގެދޮރާއި މުދަލުގެ ރައްކާތެރިކަމަށް ސަމާލުކަން ދޭންވީ ކަންކަމާ ގުޅޭ ގޮތުން މައުލޫމާތު ހޯދުން ވެސް މުހިންމެވެ. ވައްކަން ކުރާ ފަރާތްތަކަށް ފުރުސަތު ކުޑަކުރުމުގެ ގޮތުން، ފައިސާ ގެންގުޅުމުގައި ސަމާލުވުމާއި ދާއިރު ފައިސާ ނުބެހެއްޓުމާއި ރަނގަޅަށް ތަޅުލެވުނުތޯ ޔަގީން ކުރަން ސަލާމުވާން ޖެހެ އެވެ.\nޗުއްޓީ އާއި ދިމާކޮށް ފުލުހުން ހިންގާ ހާއްސަ ހަރަކާތަކުގައި މީހަކާ ސުވާލު ކުރަނީ ފޮޓޯ: ޕޮލިސް\nމިއަހަރުގެ ދިރާސީ އަހަރުގެ ކިޔެވުން ނިމި ދޮޅު މަހުގެ ޗުއްޓީ އަށް ދިޔައިރު އާ ދިރާސީ އަހަރުގެ ކިޔެވުން ފެށޭނީ ޖެނުއަރީ 12 ވަނަ ދުވަހު އެވެ. މިއަހަރުގެ ދިރާސީ އާ އަހަރު ފެށީ ޖުމްލަ 73،035 ދަރިވަރުންނާއެކު އެވެ. އެޑިއުކޭޝަނުން ބުނީ މި އަހަރު ފެށުނު އިރު، ސްކޫލްތަކުގައި 9،800 މުދައްރިއްސުން ހަރަކާތްތެރިވި އެވެ.\nސްކޫލް ނާސްތާ މުޅި ރާއްޖެއަށް އިފްތިތާހު ކުރުުމުގެ ހަފުލާގެ ތެރެއިން : ދަރިވަރުން މިއަދު ވަނީ އަހަރީ ޗުއްޓީ ފަށާފައި -- ފޮޓޯ: އަވަސް އާކައިވް\nމީގެތެރެއިން 7،900 މުދައްރިސުންނަކީ ދިވެހި މުދައްރިސުން ކަމަށާއި ބިދޭސީ މުދައްރިއްސުންގެ ގޮތުގައި މިއަހަރު ރާއްޖޭގެ ސްކޫލްތަކުގައި ހަރަކާތްތެރިވީ 1900 މުދައްރިސުންނެވެ. ސްކޫލްތައް މިއަދު ބަންދުވި އިރު މިއަހަރަކީ ސަރުކާރުގެ ތައުލީމީ ސިޔާސަތަށް ބޮޑު ކާމިޔާބީއެއް ލިބުނު އަހަރެއް ކަމަށް އެޑިއުކޭޝަން މިނިސްޓަރު ޑރ. އައިޝަތު އަލީ ވަނީ ސިފަ ކުރައްވާފަ އެވެ.\nމޯލްޑިވްސް ޕޮލިސް ސާވިސް އެމްއެންޑީއެފް މިނިސްޓްރީ އޮފް އެޑިއުކޭޝަން + ދިރާސީ އާ އަހަރު ޑރ. އައިޝަތު އަލީ ސްކޫލް ޗުއްޓީ\nދިރާސީ އަހަރު ފެށުން އޯގަސްޓަށް\nއިމްތިހާންތަކާއި ޗުއްޓީއަށް ބަދަލެއް ނުގެންނަން: އެޑިއުކޭޝަން\nކެޑޭޓް ކޭންޕަށް ރައީސް ޒިޔާރަތްކުރައްވައިފި


Mumin alhaage hurihaa kamakee ves heveh! | Hurihaa.mv\nމުއުމިނު އަޅާގެ ހުރިހާ ކަމަކީ ވެސް ހެވެއް!\nPublished on 29 Apr 2022, 14:04\nމިސްކިތެއްގައި މީހަކު ނަމާދުކުރަނީ. ރޯދަމަހު އަޅުކަންކުރުމަށް ގިނަ ބަޔަކު ސަމާލުކަންދޭ. ފޮޓޯ | ހުރިހާ\nމުއުމިނުއަޅާއަށް ދިމާވާ ކޮންމެ ކަމަކީ ވެސް ހެވެކެވެ. އޭގައި ނުބައި ކަމެއް ނުވަތަ ބަދުނަޞީބު ކަމެއް ނުވެއެވެ.\nމާތް ނަބިއްޔާ صلى الله عليه وسلم ޙަދީޘްފުޅު ކުރައްވާފައި ވެއެވެ. " عَجَبًا لِأَمْرِ الْمُؤْمِنِ، إِنَّ أَمْرَهُ كُلَّهُ خَيْرٌ، وَلَيْسَ ذَاكَ لِأَحَدٍ إِلَّا لِلْمُؤْمِنِ ؛ إِنْ أَصَابَتْهُ سَرَّاءُ شَكَرَ فَكَانَ خَيْرًا لَهُ، وَإِنْ أَصَابَتْهُ ضَرَّاءُ صَبَرَ فَكَانَ خَيْرًا لَهُ " (مسلم) މާނައީ: "މުއުމިނުއަޅާގެ ކަންތަކާ މެދު އަޖާއިބުހުއްޓެވެ. އެހެނީ، އޭނާާއާ މެދު ހުރީ މުޅިން ވެސް ހެޔޮ ގޮތެވެ. މިއީ މުއުމިނުއަޅާ ނޫން މީހަކަށް ހުރިގޮތެއް ނޫނެވެ. އޭނައަށް އުފައުވެރިކަމެއް ދިމާވެއްޖެ ނަމަ، އޭނާ އެކަމަކަށް ޝުކުރު ކުރެއެވެ. އެއީ އޭނާއަށް ލިބޭ ހެވެކެވެ. އަދި އޭނައަށް ގެއްލުމެއް މެދުވެރިވެއްޖެ ނަމަ، އޭނާ ކެތްތެރިވެއެވެ. ފަހެ އެ ކަން ވެސް ވަނީ އޭނާއަށް ލިބޭ ހެވަކަށެވެ."\nމި ޙަދީޘްފުޅަށް ނަޒަރު ހިންގައިލުމުން މުއުމިނުއަޅާއަށް ދުނިޔެމަތީގައި ކުރިމަތިވާ ކޮންމެ ކަމަކީ ވެސް ހެވެއް ކަން އެނގި ބަޔާންވެގެން ދެއެވެ. އުފައުވެރިކަމެއް ދިމާވެއްޖެ ނަމަ އޭނައަށް އޮތީ ޝުކުރުވެރިވުމެވެ. ބޮޑާވެގަތުމެއް ނުވެއެވެ. އަދި ގެއްލުމެއް މެދުވެރިވެއްޖެ ނަމަ އޮތީ ކެތްތެރިވުމެވެ. ޤަޟާޤަދަރާއި މިންވަރަށް އީމާންވުމެވެ. އެ ކަން ވެސް ވެގެންދަނީ އޭނައަށް ހެވަކަށެވެ.\nއަދި ކިއެއްތޯއެވެ. ޙަދީޘްފުޅުތަކަށް ނަޒަރު ހިންގައިލުމުން ފެނިގެން ދަނީ، މުއުމިނުއަޅާގެ ފަޔަށް ހެރޭ ކުޑަކުޑަ ކަށްޓެއްގެ ސަބަބުން ވެސް އޭނަގެ ދަރަޖަ މަތިވެރި ކުރައްވައި، އޭނާގެ ފާފަ މާތް ﷲ ފުއްސަވައި ދެއްވާނެ ކަމުގެ އުފައުވެރި ޚަބަރުތަކެވެ. އޭނައަށް ދުނިޔެމަތީގައި ދިމާވި ދަތިތަކާއި އުނދަގުލާއި ބަލިމަޑުކަމާއި ދެރައާއި ހިތާމައަށް ކެތްތެރިވެ މާތް ﷲގެ މިންވަރުފުޅަށް އީމާންވުމުގެ ސަބަބުން، ޤިޔާމަތްދުވަހުން އޭނައަށް ވާ ސަވާބާއި ދަރުމައިގެ ބޮޑެތި ފަރުބަދަތައް ފެނިފައި އޭނަ ވެސް ޢަޖާއިބު ވާނެއެވެ. އަދި ހިތަށް އަރާނެއެވެ. ދުނިޔެމަތީގައި އަދި މިއަށް ވުރެ ގިނަ ދަތިތައް ދިމާވި ނަމަ ކިހައި ރަނގަޅު ވީސް ހެއްޔެވެ. އެއިރުން މިއަށް ވުރެ ގިނަ ސަވާބާއި ދަރުމަ ލިބުނީ ނޫން ހެއްޔެވެ. އަދި ހެޔޮ ޙާލުގައި ދުނިޔެމަތީގައި އުޅުނު މީހާ ވެސް އެ ދުވަހުން ހިތަށް އަރާނެއެވެ. ތިމާއަށް ވެސް އެފަދަ ދަތިތަކާއި އުނދަގުލާއި ބަލިމަޑުކަން ކުރިމަތިވި ނަމަ ކިހާ ރަނގަޅު ވީސް ހެއްޔެވެ.\nމުއުމިނުއަޅާ އީމާން ވަނީ މާތް ﷲ އަށެވެ. އެ އިލާހު ސުބުޙާނަހޫ ވަތަޢާލާ މި ދުނިޔެ ލެއްވީ އިމްތިޙާނުގެ ގޮވައްޗެއްގެ ގޮތުގައިކަން އޭނާ މާ ރަނގަޅަށް ދަނެއެވެ. މިތަނުގައި އެކި ކަހަލަ އިމްތިޙާނުތަކާ ކުރިމަތިލާން ޖެހޭނެ ކަން ވެސް އޭނާ ދަނެއެވެ. ވުމާ އެކު، އޭނާގެ ހުރިހާ ވިސްނުމެއް ހުންނާނީ މާތް ﷲގެ މިންވަރުފުޅަށް އީމާންވެ އެ އިލާހުގެ ޙަޟްރަތުން ލިބެން އޮތް ސަވާބާއި ދަރުމައެއް ހާސިލުކުރުމަށެވެ.


SunOnline: Raajjeyn AFC Asian Futsal mubaaraathugai vaadhakuranee\nމުޙައްމަދު ޝާނިފް 06 Jan 2022, 18:59\nކްލަބް މޯލްޑިވްސް ފުޓުބޯޅަ މުބާރާތުގެ ތެރެއިން --- ފޮޓޯ/ ކްލަބް މޯލްޑިވްސް\nރާއްޖެއިން އޭއެފްސީ އޭޝިއަން ފުޓްސަލް މުބާރާތުގެ ކޮލިފައިންގައި ވާދަކުރަން ނިންމައިފިއެވެ.\nރާއްޖޭން އެންމެ ފަހުން ފުޓްްސަލްގައި ވާދަކުރީ މީގެ ހަތަރު އަހަރު ކުރިން 2017 ވަނަ އަހަރު ތުރުކުމެނިސްތާނުގައި ބޭއްވި އޭޝިއަން އިންޑޯ ޗެމްޕިއަންޝިޕްގައެވެ. އަފްގާނިސްތާނާއި އުޒްބެކިސްތާނާއި ޔޫއޭއީ އަދި ޗައިނާއާ ވާދަކޮށް ރާއްޖެއަށް އެ މުބާރާތުގެ އެއްވެސް މެޗަކުން މޮޅުވެފައެއް ނުވެއެވެ. ރާއްޖޭގެ ފުޓްސަލް ކުޅުންތެރިންނަކީ ޓާފް ދަނޑުގައި ކުޅޭ ކުޅުންތެރިންނަށްވުމާއެކު، އެ މުބާރާތުގައި އިންޑޯ އެރީނާއެއްގައި ކުޅުމަށް ވަނީ އުނދަގޫ ކަމަކަށް ވެފައެވެ.\nއޭއެފްސީން މިއަދު ނެރުނު ފުޓްސަލް މުބާރާތުގެ ގުރުއަތުލުމުގައި ރާއްޖެ ހިމަނާފައިވަނީ ސެންޓްރަލް އެންޑް ސައުތު ޒޯންގެ ކޮލިފައިންގައި ކަމަށްވާއިރު ރާއްޖެ ހިމެނެނީ ގުރޫޕް އޭގައެވެ. އެ ގްރޫޕުގައި ރާއްޖޭގެ އިތުރުން ހިމެނެނީ އިރާނާއި ކިރްގިސްތާން އަދި ޓާކްމެނިސްތާނެވެ. އަދި ގްރޫޕް ބީގައި ހިމެނެނީ އަފްގާނިސްތާނާއި، ނޭޕާލާއި، ތަޖްކިސްތާން އަދި އުޒްބެކިސްތާނެވެ. ކޮލިފައިންގައި މި ޒޯނުގެ ކޮންމެ ގްރޫޕަކުން ދެ ޓީމު މުބާރާތަށް ހޮވޭނެއެވެ.\nމި މުބާރާތުގެ ކޮލިފައިން މެޗުތައް ކުޅުމަށް ހަމަޖެހިފައިވަނީ އޭޕްރީލް 1-15 އަށް ކަމަށްވާއިރު އޭއެފްސީން މިހާތަނަށް އިއުލާނުކޮށްފައިވަނީ ވެސްޓް ޒޯން ހޯސްޓްކުރާނެ ގައުމު ކަމަށްވާ ދުބާއީގައެވެ.\nމި މުބާރާތުގައި ކޮލިފައިން 15 ޓީމު ހޮވާއިރު މި މުބާރާތުގެ މެޗުތައް ކުޅޭނީ 25 ސެޕްޓެމްބަރާއި 20 އޮކްޓޫބަރާ ދެމެދު ކުވޭތުގައެވެ.\nރާއްޖޭގައި މިހާރު އެންމެ ގިނައިން ކުޅޭ ކުޅިވަރަކީ ފުޓްސަލް ކަމުގައިވާއިރު ގައުމީ ފެންވަރުގެ މުބާރާތްތައް އަންނަނީ ބާއްވަމުންނެވެ. ދާދި ފަހުން ކްލަބް މޯލްޑިވްސް ކަޕް ބާއްވާފައިވާއިރު ރާއްޖޭގައި ބޭއްވޭ އެންމެ ބޮޑު ފުޓްސަލް މުބާރާތް ކަމަށްވާ ގޯލްޑަން ފުޓްސަލް ކަޕް ވަރަށް އަވަހަށް ފެށުމަށް ވަނީ ހަމަޖެހިފައެވެ. އެ މުބާރާތުގައި 91 ޓީމު ވަނީ ބައިވެރިވެފައެވެ.


Rape Ge Shikaara Akahvee Firimeehaa Ge Beybe Ge Faraathun, Kuhverive Baakee Vee Aharen - Vaguthu\nރޭޕްގެ ޝިކާރައަކަށްވީ ފިރިމީހާގެ ބޭބެގެ ފަރާތުން، ކުށްވެރިވެ ބާކީވީ އަހަރެން\nދިއްލީގެ މިސްކިތެއްގެ އިމާމުކަން ކުރާ އެ ފިރހެން މީހާ އާއި އަހަރެން ކައިވެނި ކުރީ ނުހަނު ފޮނި އުންމީދުތަކާއި ހުވަފެންތައް ދެކެމުންނެވެ. އުފަލުގައި ހަޔާތެއް ފުރާ ފުރިހަމަކޮށްލުމުގެ ނިޔަތުގައެވެ. އެހެން ނަމަވެސް، އަހަރެންގެ އުންމީދުތައް ވެއްޔާއި މޮޑެވިގެން ދިޔައީ ހީވެސް ނުކުރާ ފަދަ ގޮތަކަށެވެ. އަހަންނަށް އަނިޔާ ލިބެމުން ދިޔައީ ފިރިމީހާގެ ބޭބެގެ ފަރާތުންނެވެ.\nއަހަންނަށް ލިބެމުންދިޔައީ ޖިންސީ އަނިޔާތަކެވެ. އެ ބޭބެގެ ރޭޕްގެ ޝިކާރައަކަށް އަހަރެން އެތައް ދުވަހެއް ވަންދެން ވެގެން ހިނގައްޖެއެވެ. އުއްތަރް ޕްރަދޭޝްގައި ފިރިމީހާގެ ގޭގައި އަހަރެން ދިރިއުޅެމުން ދިޔައިރު، ބޭބެ އަހަރެން ރޭޕް ކުރި މައްސަލަ އަހަރެން ފުލުހަށް ހުށަހެޅީ އެކަމުން ސަލާމަތްވާނޭ އިތުރު ގޮތެއް ނެތިގެންނެެވެ.\nނަމަވެސް މިއަދު އަހަރެން މި ވަނީ ކުށްވެރިވެފައެވެ. އަހަންނަކީ ބޮޑު ކުށްވެރިއެކެވެ. އެހެން ނޫން ނަމަ ފިރިމީހާގެ އަޅާލުން އެންމެ ބޭނުންވި މި ދުވަހު އަހަރެން ވަރިނުކުރާނެ ތާއެވެ. ހުރިހައި ހަޤީޤަތެއް އެނގުމުން ފިރިމީހާއަށް ގޯސްވީ އަހަންނެވެ. ހުރިހާ ވޭނެއް އެތައް ދުވަހެއް ވަންދެން ތަޙައްމަލް ކުރަމުން ދިޔަކަން އެނގި ހުރެވެން އަހަންނާއި އޭނާ ވަކިވީ ކީއްވެ ކަމެއް ނޭނގެއެވެ.\nއަހަރެން އެ މައްސަލަ ފުލުހަށް ހުށަހެޅީ އިއްޔެއެވެ. އެ މައްސަލަ ފުލުހަށް ހުށަހަޅަން އުޅުމުންވެސް އޭނާ އަހަންނަށް ކުރީ އަނިޔާއެވެ. އަހަރެން ހުއްޓުވުމުގެ ގޮތުން އެތައް ފަހަރެއްގެ މަތިން އަހަރެންގެ ގައިގައި ތަޅައި އަނިޔާ ކުރިއެވެ. ނަމަވެސް ވެވުނު ގޮތަކަށް އަހަރެން ފުލުހުންގެ ސަމާލުކަމަށް ގެންދިޔައީއެވެ.\nފުލުހުން އެ މައްސަލަ މިހާރު ބަލަމުން އަންނައިރު، ފުލުހުން ބުނެފައި ވަނީ އަހަރެން ވަރިކުރަން ސިޓީ ފޮނުވީ ފަހުން ކަމަށެވެ. އެފަރާތްތަކުން ވަނީ އަހަރެންގެ ޓެސްޓުތައް ހަދައި، ފިރިމީހާގެ ބޭބެގެ ފަރާތުން ރޭޕްގެ ޝިކާއަކަށް ވެފައިވާކަމުގެ ހެކި ހޯދުމުގެ މަސައްކަތް ކުރަމުންނެވެ.\nއަހަންނާއި އޭނާ ކައިވެނި ކުރީ މިދިޔަ އަހަރުގެ ތެރޭގައެވެ. އޭނާ އަހަރެން ވަރިކުރީ އެހީތެރިކަން އެންމެ ބޭނުންވި ދުވަހުއެވެ.\nއިންޑިއާގައި ރޭޕްގެ ޝިކާރައަށްވާ އެތައް މީހުންގެ މިފަދަ ހިތާމަވެރި ވާހަކަތައް ހުންނާނެއެވެ. އިންޑިއާގައި ރޭޕްގެ މައްސަލަތައް އިތުރުވެފައި އެ ވަނީ އިންތިހާއަށެވެ. އެކަން ދުވަހެއް ދުވަހަކަށް ހައްދުފަހަނައަޅައި ގޮސް އަހަރު ނުފުރޭ ކުޑަކުދިންނާއި، 100 އަހަރުން މަތީގެ މުސްކުޅިން ރޭޕް ކުރާ މައްސަލަތައް ވެސް އިންޑިއާގައި ދަނީ އިތުރުވަމުންނެވެ. މިފަދަ މައްސަލަތައް އިތުރުވަމުން ދާއިރު، އެޤައުމުގައި ދާދިފަހުން ވަނީ އެއްޖިންސުން ގުޅުން ހިންގުމާއި ޒިނޭކުރުން ޤާނޫނުން ހުއްދަ ކޮށްފައެވެ.\nއިންޑިއާއަކީ ދުނިޔޭގެ ނިސްބަތުންވެސް ޖިންސީ ގޯނާ އާއި ރޭޕްގެ މައްސަލަތައް އެންމެ ގިނަ އެއް ޤައުމެވެ. މިފަދަ މައްސަލަތައް އެޤައުމުގައި ހައްދުން ނެއްޓިފައިވާއިރު، އެކަންކަން ކޮންޓްރޯލްކޮށް ޖިންސީ އަނިޔާގެ ޝިކާރައަކަށްވާ ފަރާތްތަކަށް އިންސާފު ހޯދައި ދިނުމުގައި ކަމާއި ބެހޭ އިދާރާތައް ވަނީ ނުކުޅެދިފައެވެ.


ޝާހިދުގެ ފާޑުކިޔުން ސިވިލް ސާވިސް ކޮމިޝަނަށް – Dhen.mv\nޝާހިދުގެ ފާޑުކިޔުން ސިވިލް ސާވިސް ކޮމިޝަނަށް\nސިވިލް ސާވިސް ކޮމިޝަން(ސީއެސްސީ) ގެ މަސައްކަތްތައް ލަސްވުމުން، ފޮރިން މިނިސްޓަރު އަބްދުﷲ ޝާހިދު މިއަދު ކަންބޮވުން ފާޅުކުރައްވައިފި އެވެ.\nފޮރިން މިނިސްޓްރީއަށް ޕާމަނެންޓް ސެކްރެޓްރީ އެއް އައްޔަން ކުރެއްވުމަށް މިއަދު ބޭއްވި ރަސްމިއްޔާތެއްގައި ވާހަކަފުޅު ދައްކަވަމުން ޝާހިދު ވިދާޅުވީ އެމިނިސްޓްރީ އަށް ޕާމަނެންޓް ސެކްރެޓްރީ އެއް އައްޔަން ކުރެއްވުމަށް ހުށަހަޅައިފައިވާތާ މިހާރު 100 އަށްވުރެ ގިނަ ދުވަސް ވެފައިވާ ކަމަށެވެ. އެކަމުގެ ސަބަބުން ބޮޑެތި ދަތިތަކާއި ކުރިމަތިލާން ޖެހުނު ކަމަށް މިނިސްޓަރު ވިދާޅުވިއެވެ.\nއަދި ޕީއެސްގެ މަގާމަށް ހަމަޖެއްސެވި އައިމިނަތު ޝިފާނާ މަސައްކަތަށް ނުކުންނެވުމުގެ ހުއްދަ ދެއްވީ، އޭނާ މަގާމަށް އައްޔަން ކުރިތާ 42 ދުވަސް ފަހުން ކަމަށް ވިދާޅުވި އެވެ.\nޝާހިދު ވިދާޅުވީ ފޮރިން މިނިސްޓްރީއަށް މުވައްޒަފުންތަކެއް ބޭނުންވެގެން އިއުލާން ކޮށްފައިވާ ކަމަށާއި އެކަމަށްވެސް 28 ދުވަސް ވެފައިވާ ކަމަށެވެ. އެހެންކަމުން އެފަދައިން ކަންކަން ނުކުރުމަށް ސިވިލް ސާވިސް ކޮމިޝަނަށް ޝާހިދު ވަނީ އިލްތިމާސް ކުރައްވާފައެވެ.


Goidhoo Women's Futsal Challeneg: Wolves aai Chads ah molheh\nވޮލްވްސް އާއި ޗަޑްސް އަށް މޮޅެއް\nގޮއިދޫގައި މިހާރު ކުރިއަށްދާ ވިމެންސް ފުޓްބޯލް ޗެލެންޖުގައި މިއަދު ކުޅުނު މެޗުތަކުން ވޮލްވްސް އާއި ޗަޑްސް މޮޅުވެއްޖެ އެވެ.\nފުރަތަމަ މެޗްގައި ލިލީސް އާއި ވާދަކޮށް ވޮލްވްސް ސްޕޯޓްސް ކްލަބް މޮޅުވީ 4-2 އިންނެވެ. މި މެޗްގައި ވޮލްވްސްގެ4ލަނޑުވެސް ކާމިޔާބު ކޮށްދީފައިވަނީ މެޗުގެ މޮޅު ކުޅުންތެރިޔާގެ މަގާމު ހޯދި އެ ޓީމްގެ ޖޯޒީ ނަންބަރު2ނާޖިޔާ އެވެ. ލިލީސް ގެ2ގޯލް ކާމިޔާބުކޮށްދިނީ އެ ޓީމްގެ ޖޯޒީ ނަންބަރު 12 އިނާޝާ އަދި ޖޯޒީ ނަންބަރު7އީމާން އެވެ.\nމިއަދުގެ2ވަނަ މެޗްގައި ޑެޒްލާސް އާ ވާދަކޮށް ޗަޑްސް އިން ވަނީ ފަސޭހަކަމާއެކު 7-0 ން މެޗްކާމިޔާ ބުކޮށްފައެވެ. ޗަޑްސް އަށް އެ ޓީމުގެ ޖޯޒީ ނަންބަރު 12 ޝައްފަ އަދި ޖޯޒީ ނަންބަރު 8 ޝިރުފާ މިއިން ކޮންމެ ކުޅުންތެރިއަކު3ގޯލް ކާމިޔާބު ކޮށްދިން އިރު، ޖޯޒީ ނަންބަރު 19 ޝާނިޔާ 1 ގޯލް ކާމިޔާބުކޮށްދިނެވެ\nމި މެޗްގެ މޮޅު ކުޅުން ތެރިއަކަށް ހޮވިފައިވަނީ ޖޯޒީ ނަންބަރު 19 ޝާނިޔާ އެވެ.\nމި މުބާރާތުގައި މާދަމާ ވެސް2މެޗް ކުޅޭނެ އެވެ. ފުރަތަމަ މެޗުގައި ބައްދަލުކުރާނީ އެފް ސީ ޖާޑީސް އާއި ޑެޒްލާސް އެވެ. އަދި ދެވަނަ މެޗްގައި ވާދަކުރަނީ ފެހެންދޫ ސްޕޯޓްސް ކްލަބާއި ވޮލްވްސް ސްޕޯޓް ސްކްލަބެވެ.


ޒިމްބާބްވޭގެ ރައީސް ރޮބަޓް މުގާބޭ އިސްތިއުފާ ދެއްވައިފި\n93 އަހަރުގެ މުގާބޭ އިސްތިއުފާ ދެއްވާފައިވަނީ 37 އަހަރު އެގައުމުގެ ވެރިކަމުގައި ހުންނެވުމަށްފަހު\nއިސްތިއުފާ ދެއްވާފައިވަނީ މަގާމުން ވަކި ކުރުމުގެ މަސައްކަތް ޤާނޫނު ހަދާ މަޖިލީހުން ފެށުމާއެކު، އެމަޖިލީހަށް ފޮނުވި ސިޓީއެއް މެދުވެރިކުރައްވާ\nމުގާބޭ އިސްތިއުފާ ދެއްވިކަން އިއުލާން ކޮށްފައިވަނީ ޒިމްބާބްވޭގެ ޤާނޫނު ހަދާ މަޖިލީހުގެ ރައީސް\n21 ނޮވެންބަރ 2017 | އަންގާރަ 21:22\nޒިމްބާބްވޭގެ ރައީސް ރޮބަޓް މުގާބޭ\nޒިމްބާބްވޭގެ ރައީސް ރޮބަޓް މުގާބޭ އިސްތިއުފާ ދެއްވައިފި އެވެ.\nމުގާބޭގެ އިސްތިއުފާ ދީފައިވަނީ މުގާބޭ ވަކި ކުރުމުގެ މަސައްކަތް ޤާނޫނު ހަދާ މަޖިލީހުން ފެށުމާއެކު، ޤާނޫނު ހަދާ މަޖިލީހަށް އަންގާރަ ދުވަހު ފޮނުވި ސިޓީ އެއް މެދުވެރިކޮށެވެ. މުގާބޭގެ އިސްތިއުފާގެ ސިޓީ، ޤާނޫނު ހަދާ މަޖިލީހުގެ މެމްބަރުންނަށް އިއްވަވައިދެއްވަމުން ޤާނޫނު ހަދާ މަޖިލީހުގެ ރައީސް ޖެކޮބް މުޑެންޑާ އެވެ.\nއެގޮތުން ޒިމްބާބްވޭގެ ޤާނޫނު އަސާސީގެ 96 ވަނަ މާއްދާގެ ދަށުން، ޒިމްބާބްވޭގެ ރައީސްގެ މަގާމުން ރަސްމީކޮށް އިސްތިއުފާ ހުށަހެޅުއްވިކަން މުގާބޭގެ ސިޓީގައި ބަޔާންކޮށްފައިވާ ކަމަށް މުޑެންޑާ ވިދާޅުވި އެވެ. މީގެ އިތުރުން އަމިއްލަ ފުޅަށް އިސްތިއުފާ ދެއްވުމަށް ނިންމެވީ، ވެރިކަން ބަދަލުވުމުގެ ކަންކަން އަމާންކަމާއި ޞުލްހަވެރިކަމާއެކު ކުރިއަށް ގެންދިއުމަށް ފުރުޞަތު ދިނުމުގެ މަގްސަދުގައި ކަމަށް މުގާބޭގެ ސިޓީގައިވެއެވެ.\nމުގާބޭ އިސްތިއުފާ ދެއްވާފައިވަނީ، ޒިމްބާބްވޭގެ ވެރިކަމުގެ ބާރުތައް އެގައުމުގެ އަސްކަރިއްޔާ އިން ނެގުމަށްފަހު، އެގައުމުގެ ސިޔާސީ މަސްރަޚަށް އައި ބަދަލުތަކަށްފަހުއެވެ.\nމުގާބޭ އާ ބައްދަލުކުރައްވައި، އަސްކަރިއްޔާގެ އިސް ފަރާތްތަކުން މުގާބޭ އިސްތިއުފާ ދެއްވުމަށް ބާރުއެޅިނަމަވެސް މުގާބޭ މީގެ ކުރިން ވަނީ އިސްތިއުފާ ދެއްވުމަށް ދެކޮޅު ހައްދަވާފައެވެ. މުގާބޭގެ އިސްތިއުފާ އާމެދު މަޝްވަރާ ކުރުމަށް އާދީއްތަ ދުވަހު އެކަނިވެސް އަސްކަރިއްޔާގެ އިސް ބޭފުޅުން މުގާބޭ އާއެކު ދެފަހަރެއްގެ މަތިން ބައްދަލު ކުރައްވާފައިވެއެވެ.\nއަދި އާދީއްތަ ދުވަހުގެ ރޭ ޓީވީ މެދުވެރިކޮށް މުގާބޭ ދެއްވި ބަޔާނުގައި އިސްތިއުފާ އިޢުލާން ކުރައްވާނެ ކަމަށް ބެލެވުނު ނަމަވެސް، އަސްކަރިއްޔާގެ އިސް ބޭފުޅުންގެ އަރިހުގައި އިންނަވައި ދެއްވި ބަޔާނުގައި މުގާބޭގެ އިސްތިއުފާ އިޢުލާން ކުރައްވާފައެއްނުވެއެވެ.\nއިސްތިއުފާ ދެއްވުމަށް ދެކޮޅު ހެއްދެވުމާއެކު، މުގާބޭ އަށް ވެރިކަމުން އިސްތިއުފާ ދިނުމަށް ހޯމަ ދުވަހުގެ މެންދުރުގެ ނިޔަލަށް މުހުލަތެއް ދީފައެވެ. އަދި މުހުލަތު ހަމަވުމާއެކު، ޤާނޫނު ހަދާ މަޖިލީހުގެ ތެރެއިން މުގާބޭ ވަކި ކުރުމުގެ މަސައްކަތް ފަށާނެ ކަމުގެ އިންޒާރުވެސް ދީފައިވެއެވެ.\nއެހެންނަމަވެސް މުގާބޭ ވަނީ ގޮތް ދޫނުކުރައްވައި، އާއްމު ގޮތެއްގައި ކޮންމެ އަންގާރަ ދުވަހު ބާއްވާ ޒިމްބާބްވޭގެ ވަޒީރުންގެ މަޖިލީހުގެ ބައްދަލުވުން ބޭއްވުމަށް ތާވަލްކޮށްފައެވެ. އެހެންނަމަވެސް ކެބިނެޓް ބައްދަލުވުމަށް މުގާބޭ ގޮވާލި ގޮވާލުމަށް، އިޖާބަނުދީ ގިނަ ވަޒީރުން ވަނީ އެބައްދަލުވުން ބޮއިކޮޓް ކުރައްވާފައެވެ.\nޤާނޫނު ހަދާ މަޖިލީހުގެ ތެރެއިން މުގާބޭ ވަކި ކުރުމުގެ މަސައްކަތް ރަސްމީކޮށް ފަށާފައިވަނީ އަންގާރަ ދުވަހުގެ ރެއެވެ.\nމުގާބޭ އަށްފަހު އެގައުމުގެ ވެރިކަމާއި ހަވާލުވެވަޑައިގަންނަވާނީ މަގާމުން ވަކި ކުރައްވާފައިވާ ނައިބު ރައީސް އެމަސަން ނަންގަގްވާ ކަމަށް ރިޕޯޓްތައް ބުނެއެވެ.\nމުގާބޭގެ ވެރިކަމުގެ ފަހު ވަގުތުކޮޅުގެ ތެރޭގައި އޭނާގެ ވަފާތެރިންވެސް ވަނީ މުގާބޭ އާއި ދެކޮޅަށް ނުކުމެވަޑައިގެންފައެވެ.\nޒިމްބާބްވޭގެ ވެރިކަން ކުރާ (ޒިމްބާބްވޭ އެފްރިކަން ނޭޝަނަލް ޔޫނިއަން) ޒާނޫ-ޕީއެފް ޕާޓީން އާދީއްތަ ދުވަހު ބޭއްވި ހާއްސަ ބައްދަލުވުމުގައި އެޕާޓީގެ ލީޑަރުގެ މަގާމުން މުގާބޭ ވަކި ކުރައްވާ، ޕާޓީގެ ހިންގުން ކުރީގެ ނައިބު ރައީސް އެމަސަން ނަންގަގްވާ އާއި ވަނީ ހަވާލުކޮށްފައެވެ. 1975 ވަނަ އަހަރުން ފެށިގެން ޒާނޫ-ޕީއެފްގެ ލީޑަރުގެ މަގާމުގައި ހުންނެވީ މުގާބޭ އެވެ.\nމީގެ އިތުރުން ޒާނޫ-ޕީއެފްގެ އަންހެނުންގެ ގޮފީގެ ރައީސްގެ މަގާމުގައި ހުންނެވި މުގާބޭގެ އަނބިކަނބަލުން ގްރޭސް މުގާބޭ ވަނީ އެމަގާމުން ދުރުކޮށް، ޕާޓީން ވަކިކޮށްފައެވެ.\nޒިމްބާބްވޭގެ ފުރަތަމަ ބޮޑުވަޒީރުގެ ގޮތުގައި އެގައުމުގެ ވެރިކަމާއި މުގާބޭ ހަވާލުވެވަޑައިގެންފައިވަނީ 1980 ވަނަ އަހަރު އެވެ. ބޮޑުވަޒީރުގެ މަގާމުގައި ހަތް އަހަރު ހުންނެވުމަށްފަހު، ޒިމްބާބްވޭގެ ރައީސްގެ މަގާމާއި މުގާބޭ ހަވާލުވެވަޑައިގެންނެވީ 1987 ވަނަ އަހަރުގެ ޑިސެމްބަރު މަހުގެ 22 ވަނަ ދުވަހު އެވެ. އުމުރުފުޅުން 93 އަހަރު ވެފައިވާ މުގާބޭ ވަނީ، އަންނަ އަހަރު ބޭއްވުމަށް ހަމަޖެހިފައިވާ ޒިމްބާބްވޭގެ ރިޔާސީ އިންތިޚާބުގައި ވާދަ ކުރައްވާނެކަން އިޢުލާން ކުރައްވާފައެވެ.\nޒިމްބާބްވޭގެ މަސްރަހަށް ކުއްލި ބަދަލެއް އައިސްފައި މިވަނީ، އެގައުމުގެ ނައިބު ރައީސްގެ މަގާމުގައި ހުންނެވި އެމަސަން ނަންގަގްވާ އެމަގާމުން ވަކި ކުރެއްވުމާއި ގުޅިގެންނެވެ. ޒިމްބާބްވޭގައި ހުންނެވި ސިޔާސީ ގޮތުން އެންމެ ތަޖުރިބާކާރު އެއް ޝަހްސިއްޔަތުގެ ގޮތުގައި ހުންނެވި ނަންގަގްވާ، ނައިބު ރައީސްގެ މަގާމުން ވަކި ކުރެއްވީ، މުގާބޭގެ އަނބިކަނބަލުން ގްރޭސް މުގާބޭގެ ޕްރެޝަރާއި ގުޅިގެންނެވެ.\nމުގާބޭގެ އަނބިކަނބަލުން ގްރޭސް މުގާބޭ އާއި ނައިބު ރައީސް ނަންގަގްވާ އާދެމެދު ޚިޔާލުތަފާތުވުން އުފެދިފައިވަނީ، މުގާބޭ އަށްފަހު ވެރިކަމަށް އަންނާނެ ބޭފުޅަކު ކަނޑައެޅުމާއި ގުޅޭ މައްސަލާގައެވެ. މުގާބޭ އަށްފަހު ޒިމްބާބްވޭގެ ރައީސްގެ މަގާމާއި ހަވާލުވެވަޑައިގަތުމަށް ނަންގަގްވާ ޝައުގުވެރިކަން ފާޅު ކުރައްވާފައިވަނިކޮށް، އެމަގާމަށް ވަޑައިގަތުމަށް ގްރޭސް މުގާބޭ ވެސް ކެމްޕެއިން ފެއްޓެވިއެވެ. މިމައްސަލާގައި ވެރިކަންކުރާ ޒާނޫ-ޕީއެފް ޕާޓީގެ މެދުގައި ބައިބައިވުން އުފެދިފައިވާއިރު، ނައިބު ރައީސްގެ މަގާމުންނާއި ޒާނޫ-ޕީއެފް އިން ނަންގަގްވާ ވަކި ކުރެއްވުމާއެކު، އެމަގާމަށް ގްރޭސް މުގާބޭ އައްޔަން ކުރެއްވުމަށް ޒާނޫ-ޕީއެފް އިން ނިންމާފައިވާ ކަމަށް ރިޕޯޓްތައް ބުނެއެވެ.\nނައިބު ރައީސްގެ މަގާމުން ނަންގަގްވާ ވަކި ކުރެއްވުމާއި ގުޅިގެން ޒިމްބާބްވޭގެ އަސްކަރިއްޔާ އިން ވަނީ، މުގާބޭގެ ސަރުކާރުގައި ތިއްބެވި ކޮރަޕްޓް ބޭފުޅުން ހައްޔަރު ކުރުމަށް ކަމަށް ބުނެ، އެގައުމުގެ ހިންގުމާއި ވަގުތީ ގޮތުން ހަވާލުވެފައެވެ.\nއަސްކަރިއްޔާއިން ޒިމްބާބްވޭގެ ބާރުތައް ނެގުމަށްފަހު، މުގާބޭ ހުންނެވީ އަސްކަރިއްޔާގެ ބެލުމުގެ ދަށުން ގޭ ބަންދުގައި ކަމަށް ރިޕޯޓްތައް ބުނެފައިވެއެވެ. އަދި އަސްކަރިއްޔާގެ އޮޕަރޭޝަން ނިމުމަކަށް އައުމާއެކު، ޒިމްބާބްވޭ އާއްމު ހާލަތަކަށް ރުޖޫއަވެގެންދާނެ ކަމަށް އަސްކަރިއްޔާ އިން ބުނި ނަމަވެސް، އެންމެ ފަހު ވަގުތު މުގާބޭގެ ވަފާތެރިން ވަނީ އޭނާ އާދެކޮޅަށް ނުކުންނަވައި، މުގާބޭގެ އިސްތިއުފާއަށް ގޮވާލާފައެވެ. މުގާބޭގެ އިސްތިއުފާ އަށް ގޮވާލާފައިވާ ފަރާތްތަކުގެ ތެރޭގައި ވެރިކަން ކުރާ ޒާނޫ-ޕީއެފް ޕާޓީގެ މެމްބަރުންނާއި، އެފްރިކާ ބައްރުގެ ބައެއް ގައުމުތަކުގެ ވެރިންގެ އިތުރުން މުގާބޭގެ ސަރުކާރަށް ނިސްބަތްވާ ބައެއް ވަޒީރުން ހިމެނެއެވެ. މުގާބޭގެ އިސްތިއުފާ އަށް ގޮވާލައި، ގިނަ އަދަދެއްގެ އާއްމުން ވެރިރަށް ހަރާރޭގެ މަގުތަކަށް ނުކުމެ މުޒާހަރާކޮށްފައިވެއެވެ.\n21 ނޮވެންބަރ 2017 | އަންގާރަ 22:52\nބުނީމެންނުން މަރެއްވެސްނުވާނަމޭ، ވެރިކަމުންވެސްނުފައިބާނަމޭ


Anhen Dharivaraku Andhaali Massalaigai 16 Meehaku Merumah Hukum Kohfi – adduLIVE\nއަންހެން ދަރިވަރަކު އަންދާލި މައްސަލާގައި 16 މީހަކަށް މަރުގެ ހުކުމް\nOct 24, 2019, 12:35 ހަސަން ރަޝީދު\nބަންގްލަދޭޝްގައި މިދިޔަ އޭޕްރީލް މަހުގެ ތެރޭގައި އަންހެން ދަރިވަރެއްގެ ގައިގައި އަލިފާން ރޯކޮށް އަންދާލި މައްސަލާގައި 16 މީހަކު މެރުމަށް އެގައުމުގެ ކޯޓަކުން މިއަދު ހުކުމްކޮށްފިއެވެ.\nދީނީ މަދަރުސާއެއްގައި ކިޔަވަމުންދިޔައި އުމުރުން 19 އަހަރުގެ ނުސްރަތު ޖަހާން ރަފީ މަރާލީ އެ ސްކޫލްގެ ޕްރިންސިޕަލާ ދެކޮޅަށް ހުށަހެޅި ޖިންސީ ގޯނާކުރުމުގެ މައްސަލަ އަނބުރާ ގެންދަން ދެކޮޅު ހެދުމުންނެވެ. ނުސްރަތު މަރުވީ ލިބުނު އަނިޔާތަކަށް ފަރުވާދެމުންދަނިކޮށެވެ.\nބަންގްލަދޭޝްގެ ދެކުނުގެ ހިސާބެއްގެ ކޯޓަކުން މިއަދު މަރަން ހުކުމް ކުރި 16 މީހުންގެ ތެރޭގައި އެ ސްކޫލްގެ ޓީޗަރެއް ވެސް ހިމެނެއެވެ. އެ 16 މީހުންގެ ތެރެއިން 12 މީހަކު ވަނީ ކުށަށް އިއުތިރާފްވެފައެވެ.\nމި މައްސަލާގައި އެންމެ އިސް ޕްރޮސެކިއުޓަރެއްގެ ގޮތުގައި ހަރަކާތްތެރިވި ހާފިޒު އަހުމަދު ވަނީ ކޯޓުގެ ނިންމުމަށް މަރުހަބާ ވިދާޅުވެފައެވެ. އެގޮތުން މިއީ ޖުޑިޝަރީ އަށް ލިބުނު ކާމިޔާބީއެއްކަން ފާހަގަކޮށް ހާފިޒު ވަނީ މީހުން މެރުމަށްފަހު އެއްވެސް މީހަކަށް ސަލާމަތް ނުވެވޭނެކަން މި ހުކުމުން ސާބިތުވެގެން ގޮސްފައިވާ ކަމަށް ވިދާޅުވެފައެވެ.\nމީގެއިތުރުން ނުސްރަތުގެ ބޭބެ މަހްމޫދުލް ހަސަން ނުއުމާން ވެސް ވަނީ މި ހުކުމަށް މަރުހަބާ ކިޔާފައެވެ.\n"މި އެންމެން ވެސް މިކަމުގައި ބައިވެރިވި. މިކަމުގެ އަދަބު އެންމެންނަށް ވެސް މިހާރު ލިބޭނެ" އޭނާ ބުންޏެވެ.\nނުސްރަތުގެ މަރާ ގުޅިގެން ބަންގްލަދޭޝްގެ އެކި ހިސާބުތަކުގައި މުޒާހަރާތައް ކުރިއަށް ގެންދިޔައިރު، މި މައްސަލަ ވީހާވެސް އަވަހަކަށް ނިންމަން ބަންގްލަދޭޝްގެ ބޮޑުވަޒީރު ޝައިހް ހަސީނާ ވަނީ ކަމާބެހޭ ފަރާތްތަކަށް އަމުރު ކުރައްވާފައެވެ.


އެއްމަޖިލީސްކުރާމީހުންގެ ތެރެއިން ޞާލިޙުން – DhiSalafiyyah\n08/06/2012 އަޚްލާޤްއައްޝައިޚް ޢިމްރާން މުޙައްމަދު ޢަލީ\nއެކުގައިއުޅޭ އެއްމަޖްލިސް ކުރާމީހުންގެ ސަބަބުން އިންސާނާއަށް އަޘަރުތަކެއްކުރުވައެވެ. މީހާ ގޮސްއުޅޭ މަޖިލިހުގެ ޒަރިއްޔާއިން އެމީހަކު ދެނެގަނެވެއެވެ. އެކަހެރިވެގެން އޭނާގެ ރައްބަށް އަޅުކަންކޮށްއުޅުމުގައި މުސްލިމުމީހާ ބަލިކަށިވެއެވެ. އެހެންކަމުން އޭނާގެ ރައްބުގެ ޙަޟްރަތަށްކުރާ ދަތުރުގައި އޭނާއަށް ވާގިވެރިވެ ބާރުދެނިވި އެކުވެރިއެއްވުމަކީ ކޮންމެހެންވެސް މުހިއްމުކަމެކެވެ. އިސްލާމްދީނުގައި އެކުވެރިކަން ބޭއްވުމަށް (الصُحْبَة އަށް) ވަރަށްވެސް ބޮޑު އަހައްމިއްޔަތުކަމެއްދެވިފައިވެއެވެ. ނަބީބޭކަލުންނަށް އަޞްޙާބުންވިއެވެ. އަދި ކިއެއްހެއްޔެވެ. ރަސޫލުބޭކަލުންގެ ތެރެއިން އަޒުމު ވަރުގަދަ ބޭކަލުންވެސް އަޞްޙާބުން ނެންގެވިއެވެ. ފަހެ ޢީސާ عليه السلام ވިދާޅުވިއެވެ. ﴿…مَنْ أَنصَارِي إِلَى اللَّـهِ… ﴾ (سورة الصف ١٤)\nމާނައީ: “…ﷲ އަށްޓަކައި ތިމަންކަލޭގެފާނަށް ނަޞްރުދޭނީ ކޮންބަޔެއްހެއްޔެވެ…”\nއެބަހީ: ﷲގެ މަގަށް ދަޢުވަތުދިނުމުގައި ތިމަންކަލޭގެފާނަށް ވާގިވެރިވާނީ ކޮންބަޔެއްހެއްޔެވެ؟\nއަދި އަޅުގަނޑުމެންގެ ނަބިއްޔާ صلى الله عليه وسلم އެކަލޭގެފާނުގެ ޙަޔާތްޕުޅުގައި ޞާޙިބަކު ނެންގެވިއެވެ1. ﷲ ތަޢާލާ ވަޙީކުރެއްވިއެވެ. ﴿…إِذْ يَقُولُ لِصَاحِبِهِ لَا تَحْزَنْ إِنَّ اللَّـهَ مَعَنَا…﴾ (سورة التوبة ٤٠)\nމާނައީ: “..އެކަލޭގެފާނުގެ ޞާޙިބަށް ހިތާމަނުކުރައްވާށޭ، ހަމަކަށަވަރުން اﷲ ވޮޑިގެންވަނީ ތިމަންމެންނާ އެކުގައޭ ވިދާޅުވިހިނދުގައެވެ…”\nފަހެ ﷲ ތަޢާލާ ޚަބަރުކުރައްވާފައިވަނީ އަޅުގަނޑުމެންގެ ނަބިއްޔާ صلى الله عليه وسلم އަށް ޞާހިބަކުވާކަމަށެވެ.\nއަދި އެކަލޭގެފާނު ޙަދީޘްކުރެއްވިއެވެ. ((لَوْ كُنْتُ مُتَّخِذًا خَلِيلاً لاَتَّخَذْتُ أَبَا بَكْرٍ خَلِيلاً، وَلَكِنَّهُ أَخِى وَصَاحِبِى)) [متفق عليه]\nމާނައީ: “ތިމަންކަލޭގެފާނުގެ އުންމަތުގެ މީހުންގެ ތެރެއިން ޚަލީލަކު (ހިތުގެ އެންމެ ފުންމިނަށް އެފަރާތެއްގެ ލޯބި ވާޞިލުވެފައިވާ ރަޙްމަތްތެރިއަކު) ނަންގަވާނަމަ، އަބޫބަކުރުގެފާނު ޚަލީލަކުކަމުގައި ނެންގެވީމުހެވެ. ނަމަވެސް އެކަލޭގެފާނީ ތިމަންކަލޭގެފާނުގެ އަޚާ އަދި ޞާޙިބެވެ.”\nހަމަކަށަވަރުން ނަބިއްޔާ އެކަލޭގެފާނުގެ ޞާޙިބު އަބޫ ބަކުރު رضي الله عنه ގެ ގެކޮޅަށް ދުވާލަކު ދެފަހަރު ޒިޔާރަތްކޮށް އުޅުއްވިއެވެ. ޢާއިޝާ رضي الله عنها ވިދާޅުވިއެވެ. ((لَمْ أَعْقِلْ أَبَوَيَّ إِلَّا وَهُمَا يَدِينَانِ الدِّينَ وَلَمْ يَمُرَّ عَلَيْنَا يَوْمٌ إِلَّا يَأْتِينَا فِيهِ رَسُولُ اللَّهِ صَلَّى اللَّهُ عَلَيْهِ وَسَلَّمَ طَرَفَيْ النَّهَارِ بُكْرَةً وَعَشِيَّةً))\nމާނައީ: “ތިމަންގެ މައިންބަފައިން (އިސްލާމް)ދީނަށް އުޅެނިކޮށްމެނުވީ ތިމަން ތަންދޮރުފިލާވަރުނުވެއެވެ.2 އަދި ދުވާލުދެކޮޅު ރަސޫލާ صلى الله عليه وسلم އަޅުގަނޑުމެންނަށް ޒިޔާރަތް ނުކުރައްވާ ދުވަހެއްނުދެއެވެ. ހެނދުނާ ހަވީރުއެވެ.”\nޞާލިޙު އެކުވެރިން ތިބާނެތްއިރު ތިބާ(ގެ އަބުރަށް) ރައްކާތެރިވާނެއެވެ. އަދި ތިބާ ޙާޟިރުވުމުން އެބައިމީހުންގެ ލޯބި ފާޅުކުރާނެއެވެ. އަދި ތިބާގެ ރައްބަށް ކުއްތަންކުރުވާ ހެޔޮމަގަށް މަގުދައްކާ، ތިބާ ހަނދުމަނެތުމުން ހަނދުމަކޮށްދޭނެއެވެ. އަދި ތިބާ ޣާފިލުވުމުން ބާރުއަޅާދޭނެއެވެ. އޭނާގެ ފުށުން ހެޔޮބަހެއްނޫނީ ނީވޭނެއެވެ. އަދި (ފެންނާނީ) ހެޔޮ ޢަމަލުތަކެވެ.\nފަހެ ތިބާ (ދަތުރުކުރަމުންދާ)މަގުގައި އިޚްލާޞްތެރި ނަސޭޙަތްތެރިވާ އެކުވެރިއެއް ޚިޔާރުކުރާށެވެ. އޭރުން ތިބާ އެއްކިބާވެއްޖެނަމަ (ހެޔޮކަމަށް) ވާގިވެރިވާނެއެވެ. އަދި ތިބާގެ ހިންމަތް ނިކަމެތިވުމުން ވަރުގަދަކޮށްދޭނެއެވެ. އަދި ޞާލިޙުންނާއެކު އެއްމަޖިލިސްކުރުން އިތުރުކުރާށެވެ. އަދި ހެޔޮކަމުގެ އަހުލުވެރިންނާއި، މުރޫއަތުގެ އަހުލުވެރިންނާއި، ރިވެތި އަޚުލާޤުގެ އަހުލުވެރިންނާއި، ވަރަޢުވެރިންނާއި، ޢިލްމުގެ އަހުލުވެރިންނާއި އަދި (ރިވެތި) އަދަބުގެ އަހުލުވެރިންނާ އެއްމަޖިލިސްކުރުން އިތުރުކުރާށެވެ\n މިލިޔުމުގައި (ޞާޙިބު)ބޭނުންކުރެވިފައިމިވަނީ އެކުގައި އުޅޭ މީހުންނަށެވެ. މިއީ(ސާހިބު)ގެ ވާހަކައެއްނޫނެވެ. ދިވެހިބަހުގައި (ސާހިބު)ކިޔަނީ ވެރިމީހާ ނުވަތަ މާތްމީހާއަށެވެ.\n އެބަހީ: ތިމަން ހަމަވިސްނޭވަރުވިއިރު ތިމަންގެ މައިންބަފައިން އުޅެނީ އިސްލާމްދީނަށެވެ.


ރާއްޖެ ހުއްޓުމަކަށް އަންނަންޖެހޭ ހިސާބަކަށް އަދި ނުދޭ: އަމީން – ދިވެހި ނޫސް\nHome ⁄ ހަބަރު ⁄ ރާއްޖެ ހުއްޓުމަކަށް އަންނަންޖެހޭ ހިސާބަކަށް އަދި ނުދޭ: އަމީން\nރާއްޖެ ހުއްޓުމަކަށް އަންނަންޖެހޭ ހިސާބަކަށް އަދި ނުދޭ: އަމީން\nކޮރޯނާވައިރަހާ ގުޅިގެން ރާއްޖެ ހުއްޓުމަކަށް އަންނަންޖެހޭ ހިސާބަކަށް ކަންކަން އަދި ގޮސްފައިނުވާ ކަމަށް ހެލްތު މިނިސްޓަރު އަބްދުﷲ އަމީން ވިދާޅުވެއްޖެއެވެ.\nކޮރޯނާވައިރަހަށް ރާއްޖެ އިން ދެ މީހަކު ޕޮޒިޓިވް ވެފައިވާއިރު، ދެ ރިސޯޓަކަށް އަރައި ފޭބުން މިހާރު ވަނީ ވަގުތީ ގޮތުން މަނާކޮށްފައެވެ.\nމިރޭ ބޭއްވި ނޫސްވެރިންގެ ބައްދަލުވުމެއްގައި އަމީން ވިދާޅުވީ ރާއްޖެއިން ވައިރަހަށް ދެ މީހަކު ޕޮޒިޓިވްވި ނަމަވެސް ރާއްޖެ ހުއްޓުމަކަށް އަދި އައިސްފައިނުވާ ކަމަށާއި އެފަދަ ހާލަތަކަށް ކަންކަން އަދި ނުދާ ކަމަށެވެ. އެގޮތުން ރާއްޖެއާ ކައިރި ގައުމުތަކުން ވެސް މި ބަލި ޖެހިފައިވާ މީހުން ފެނިފައިވާއިރު އެގައުމުތަކުގައި ވެސް އާންމު އުސޫލުން ކަންކަން ކުރިއަށްދާކަން އަމީން ފާހަގަކުރެއްވިއެވެ.\n“ފެންނާނެ އެގައުމުތަކުން ވެސް މީހުން ވިޔަފާރިކޮށް، މީހުން ހަރަކާތްތެރިވެ، އާންމު ދިރިއުޅުމުގައި ކަންކަން ކުރިއަށްގެންދާތަން. އެހެންވީމާ ރާއްޖެ ހުއްޓުމަކަށް އައިސްގެން އުޅޭ ހާލަތަކަށް ގޮސްގެނެއް ނޫން މި އުޅެނީ. އެ އިރެއްގައި އޮންނަ ހާލަތުގައި ޖެހޭނެ ކުރިއަށްދާން” އަމީން ވިދާޅުވިއެވެ.\nއަދި ރާއްޖޭގެ ހާލަތު ބަދަލުވަމުން އަންނަ މިންވަރަކުން އެކިއެކި ސަރުކާރުގެ އިދާރާތަކާއި ކުންފުނިތަކުގައި މަސައްކަތްކުރާ މުވައްޒަފުންނަށް އިރުޝާދުތައް ދެމުންދާނެ ކަމަށްވެސް އަމީން ވިދާޅުވިއެވެ. އަދި ކަމާބެހޭ ފަރާތްތަކުން ދެމުން އަންނަ އިރުޝާދުތަކަށް ސަމާލުވުމަށް ވެސް އަމީން ވަނީ އިލްތިމާސްކުރައްވާފައެވެ.\nމި ބަލި ޖެހިފައިވާ ދެ މީހަކު ރާއްޖެއިން ފެނިފައިވާކަން ސަރުކާރުން ރޭ ހާމަކޮށްފައިވާއިރު އެ ދެ މީހުންނަކީ ކުރެއްދޫ އައިލޭންޑް ރިސޯޓުގައި މަސައްކަތް ކުރާ ބިދޭސީ ދެ މުވައްޒަފުންނެވެ.\nރިސޯޓުތަކުން އެކްސްކާޝަން އަށް ރަށްރަށަށް ދިޔުން މަޑުޖައްސާލަނީ\nކްރޮސްރޯޑްއަށް އާންމުން ދިޔުން ބަންދުކޮށްފި\nކަލާޒްގެ “ނަމަކް އިސްކް ކާ” ޑިސެމްބަރު7ގައި


އުއްމީދު ކަނޑާނުލާށެ! – DhiSalafiyyah\n02/12/2011 އެހެނިހެން, ދީންއައްޝައިޚް އިބްރާހީމް ޔާމީން\nފާޙިޝް ޢަމަލުތަކަށް އަރައިގަތުމުގައި ނަފްސުތައް އިސްރާފުކޮށްފައިވާ މުސްލިމުންނޭވެ! ތިޔަބައިމީހުން ﷲ އަށް ބިރުވެތިވާށެވެ. އަދި އެކަލާނގެއަށް ޙައްޤުވެގެންވާ ގޮތުގައި ތަޤުވާވެރިވާށެވެ. ކުށަށް އިޢުތިރާފުވެ، ތަޢުބާވުމަށް އަވަސްވެގަންނާށެވެ. ހަމަކަށަވަރުން ފާޙިޝް ޢަމަލުތަކަކީ މީހާ ގެއްލި ހަލާކުކޮށްލާފާނެ ކަންތައްތަކެކެވެ. ދުނިޔެއާއި އާޚިރަތް ބާއްޖަވެރިކުރުމަށްޓަކައި ފާފަތައް ދޫކޮށްލާށެވެ. އަދި ﷲ އެންގެވި ގޮތްތަކުގައި ހިފަހައްޓާށެވެ. އިލާހީ އިރުޝާދުތަކަށް ތަބަޢަވާށެވެ. އެހެނީ އެއިރުޝާދުތަކަކީ ހަމަ ޙައްޤެވެ.\nފުރަތަމަ ތިބާގެ ހިތުގެ ފާހިޝްކަން ދޫކޮށް، ތިބާގެ ހިތް ފާހިޝްކަމުން ޠާހިރުކުރާށެވެ. އެއީ ހުރިހާކަމެއްގެވެސް އަސްލެވެ. ހިތަކީ މީހާގެ ހަރަކާތްތަކާއި ޢަމަލުތައް މަސައްކަތްކުރުވާ ނިޒާމެވެ. ތިބާގެ ޢަމަލުތައް ބިނާވެގެންވަނީ ހިތުގެ އެދުންތަކުގެ މައްޗަށެވެ. ރަސޫލާ ޙަދީޘްކުރައްވާފައިވެއެވެ. “أَلاَ وَإِنَّ فِي الْجَسَدِ مُضْغَةً إِذَا صَلَحَتْ صَلَحَ الْجَسَدُ كُلُّهُ ، وَإِذَا فَسَدَتْ فَسَدَ الْجَسَدُ كُلُّهُ أَلاَ وَهِيَ الْقَلْبُ.” رواه البخاري\nމާނައީ:“ހަށިގަނޑު ތެރޭގައި މަސްކޮޅެއްވެއެވެ. އެ މަސްކޮޅު އިޞްލާޙުވެއްޖެނަމަ މުޅި ހަށިގަނޑު ހިޞްލާޙުވެގެންދެއެވެ. އަދި އެ ފަސާދަވެއްޖެނަމަ މުޅި ހަށިގަނޑު ފަސާދަވެގެންދެއެވެ. އެއީ ހިތެވެ.”\nތިބާގެ ހިތް އިޞްލާހު ކުރުމަށްފަހު، ހެޔޮ ޢަމަލުތައް ކުރުމަށް އަވަސްވެގަންނާށެވެ. އަދި ތިބާވީ ކޮންމެތަނެއްގައި އަބަދުވެސް ﷲ ހަނދުމަކުރާށެވެ. ހިތަށް ހިތްހަމަޖެހުން ލިބުމަށް ﷲ ތަޢާލާގެ މަތިން ޛިކުރުކުރުމުގައި ތިބާގެ ދޫ ތެތްކަން މަތީގައި ބަހައްޓާށެވެ. ނަމާދާއި ރޯދަހިފުމުން ރައްކާތެރިކަން ލިބިގަންނާށެވެ. ހަމަކަށަވަރުން ރޯދައަކީ ފާޙިޝް ކަންތައްތަކުން ދުރުވެގަތުމަށް އޮތް ވަރަށް ކުޅަދާނަ އައްޑަނައެކެވެ. ޝައިތާނާގެ ކެހިވެރި ދަންތުރައިން ސަލާމަތްވުމަށް ހަޔާތުގެ އަގުހުރި ވަގުތުތައް އިސްރާފުނުކުރާށެވެ. ޤުރުއާން ކިޔެވުމާއި ދުނިޔެއާއި އާޚިރަތަށް ފައިދާކުރަނިވި ޢަމަލުތަކުން ތިބާގެ ހުސްވަގުތުތައް ފުރާލާށެވެ. އަދި ފާއިތުވެ ދިޔަ ސަލަފުއް ޞާލިޙުންގެ ހަޔާތުގެ ޞަފްހާތަކުން އިބުރަތް ޙާޞިލުކުރާށެވެ.\nމިއަދު ފާޙިޝް ޢަމަލުތައް ޢާންމުވެފައި ވާއިރު، އަދި މީސްތަކުންގެ ތެރޭގައި އަޢުރަ ނިވާނުކޮށް ފާޙިޝް މަންޒަރުުތައް ދައްކުވައިދޭ ފޮޓޯ ތަކާއި ވީޑިއޯތައް ބެލުމުގައި މަޝްޣޫލުވެފައިވާ މީސްތަކުން ދަރުސް ލިބިގަންނާށެެވެ. ފާހިޝް ކަމެއް ތިބާއަށް ކުރެވިފައިވާނަމަ އަވަހަށް ﷲ އަށް ތަޤުވާވެރިވެ، އެކަންތައްތަކުން ދުރުހެލިވެގަންނާށެވެ. ސިއްރާއި ފާޅުގައި ތިބާކުރާ ކަންތައްތައް ﷲ މޮޅަށް ދެނެވޮޑުގެންވާކަން ތިބާ ހަނދާންކުރާށެވެ. ތައުބާވުމަށް އަވަސްވެގަންނާށެވެ. ހަމަކަށަވަރުން ތައުބާވެ ﷲ ގެ މަގަށް ރުޖޫޢަވުން ތިބާއަށް މޮޅު އިތުރުވެގެންވެއެވެ. އެކަން ތިބާ ދަންނާނެނަމައެވެ.


JSC ge ganoon aa eku Nazeer aa Maajid ge magaam gehlijje – Iru\nޖޭއެސްސީގެ ގާނޫނާއެކު ނަޒީރާއި މާޖިދުގެ މަގާމު ގެއްލިއްޖެ\nޖުޑީޝަލް ސާވިސް ކޮމިޝަން (ޖޭއެސްސީ) ގެ ގާނޫނަށް ގެނައި އިސްލާހު ރައީސް އިބްރާހިމް މުހައްމަދު ސޯލިހު މިއަދު ތަސްދީގުކުރެއްވުމާއެކު، ޗީފް ޖުޑީޝަލް އެޑްމިނިސްޓްރޭޓަރު ޑރ. އަބްދުﷲ ނަޒީރާއި ޖުޑީޝަލް އެކަޑަމީގެ ޗާންސެލަރު އަހުމަދު މާޖިދުގެ މަގާމު ގެއްލިއްޖެ އެވެ.\nސަރުކާރުގެ ފަރާތުން ފޮނަދޫ ދާއިރާގެ މެމްބަރު މޫސާ ސިރާޖު ހުށަހެޅުއްވި އިސްލާހު މަޖިލީހުން ފާސްކުރީ މިިދިޔަ މަހުގެ 21 ވަނަ ދުވަހެވެ. ބިލް ދިރާސާކުރިއިރު ޖުޑީޝަރީ ކޮމެޓީން ވަނީ އެ ބިލަށް ބޮޑެތި ބަދަލުތަކެއް ގެނެސްފަަ އެވެ.\nޖޭއެސްސީގެ ދަށުން ހިންގާ ތަނެއްގެ ގޮތުގައި ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) ބަދަލުވުމާއެކު، ޑީޖޭއޭގެ ނަމުގައި އާ އިދާރާއެއް އުފެދޭނެ އެވެ. ޗީފް ޖުޑީޝަލް އެޑްމިނިސްޓްރޭޓަރަކަށް ބޭފުޅަކު އައްޔަން ކުރުމާއި އެ މަގާމުގައި ހުންނަ ބޭފުޅަކު މަގާމުން ވަކިކުރުމުގެ ބާރު އެ ބިލުން ދީފައި އޮތީ ވެސް ޖޭއެސްސީއަށެވެ.\nޑީޖޭއޭ މިހާރު ހިންގަމުން އަންނަނީ ސުޕްރީމް ކޯޓުގެ ދަށުންނެވެ.\nޖުޑީޝަލް އެކަޑެމީގެ އިދާރީ މުވައްޒަފުންނާއި މަސައްކަތާއި އެކަޑެމީގެ ހުރިހާ ވަސީލަތްތަކާއި އެންމެހައި މާލީ އަދި މަދަނީ ޒިންމާތަކާއި ހައްގުތައް އަލަށް އުފެދޭ ޑިޕާޓްމަންޓް އޮފް ޖުޑީޝަލް އެޑްމިނިސްޓްރޭޝަންގެ ދަށަށް ބަދަލުވާނެ އެވެ.\nޖުޑީޝަލް އެކަޑަމީގެ އެންމެ އިސް ފަރާތަކީ ޗީފް ޖުޑީޝަލް އެޑްމިނިސްޓްރޭޓަރު ކަމަށް ޖޭއެސްސީގެ ގާނޫނަށް ގެނައި އިސްލާހުގައި ވަނީ ބުނެފަ އެވެ.